
    Дар яке аз рӯзҳои зебои баҳорон духтарчаи хурдадаке мисоли баррачае ҷаҳидаҷаҳида аз кӯҳ поён мефаромад. Дар поён, дар марғзори обшори соҳили дарё дарахтони себ шукуфон буданд, ки аз боло ба кафки сафеди баҳр монандӣ доштанд. Дар байни гулҳо бузғолачаҳо хурсандона ҷастухез мекарданд ва лаклакҳо дар болои бомҳои пахолин лона месохтанд.


    Раҳима роҳро миёнабур карду аз баландӣ ҷаҳида ба пайраҳае баромад ва чун пештара давон ба поён фаромадан гирифт. Вай ҳафтсола шуда бошад ҳам ба назар хурдсол


    менамуд, чунки на ҳамеша то сер шудан хӯрок хӯрда метавонист. Падарандар ва зани калони ӯ Раҳимаро дӯст намедоштанд ва ҳатто гоҳгоҳе мезаданд. Ӯ дар танаш либоси дарида дошт ва чунон бисёр кор мекард, ки гӯё саркалони хонадон бошад. Вале вақте ки ӯ гоҳгоҳе подаро ба чарогоҳ мебурд, бисёр хурсанд мешуд ва ҳамаи норасоиҳову камбудиҳои зиндагиро фаромӯш мекард. Ана, имрӯз ҳам вай подаро ба чарогоҳ мебарад, чунки бародараш бояд модарашонро дар кадом як сафари пурасрор ҳамроҳӣ кунад. Ду соати пурра ӯ озод аст, ба ғайр аз лаклакҳо ва гӯсфандон ба ӯ касе халал намерасонад. Дар ин муддат вай метавонад бо бузғолачаҳо бозӣ кунад ва касе ӯро сарзаниш ва маҷбур намекунад, ки гандум кӯбад ё сатилҳои вазнини пур аз обро кашонад.


    Раҳима ба лаби гандумзор, ба он ҷое, ки ду бузғолача хурсандона давутоз мекарданд, нигоҳ карду бародараш Ҳомидро дид. Чӯпонбача Ҳомид ҳам дар ин рӯзи баҳорӣ шод буду ҳамроҳи бузғолачаҳо ҷастухез мекард. Раҳима низ инро дида, давон омаду ба онҳо ҳамроҳ шуд. Мӯйҳои сиёҳу ҳамвори ӯ қабзақабза ба рӯяш нишеб мешуданду аз ҳаяҷон чашмонаш медурахшиданд. Ҳар ду бо Ҳомид хандидаву фарёд зада бузғолачаҳоро ба ҳамворие, ки дар он пода мечарид, пеш карда бурданд. Ҳомид на ҳамеша хоҳари худро чунин хурсанду бепарво медид. Охир ба духтарҳои қишлоқ мегуфтанд, ки онҳо бояд ботамкин бошанду ҳаргиз аз гапи калонсолон набароянд.


    — Ту барои чӣ омадӣ? — пурсид Ҳомид.


    — Подаро мечаронам. Охир ту ба модарам лозим.


    — Барои чӣ?


    — Намедонам. Ӯ бо ту ба куҷое рафтанӣ буд. Вай ҳамеша ба хоҳарчаамон нигоҳ карда гиря мекунад.


    Вақте ки ӯ гиряи модарашро ба хотир овард, чашмонаш ғамгин шуданд, зеро модарашро хеле дӯст медошт. Вале нурпошии офтоби баҳорӣ ва эҳсоси шодиву озодӣ як лаҳза фикри ӯро аз модараш дур сохтанд .


    — Хайр, майлаш, — гуфт Ҳомид, — фақат ту бузҳоро нағзакак чарон. Мана, ин чӯбро гир.


    Писарак шитобон аз байни шохаҳои кӯҳ ба боло мебаромад, зеро намехост, ки модараш ӯро дер интизор шавад. Ӯ ба гирду атроф нигоҳ намекард,чунки дар сар танҳо хаёли модарро дошт. Чаро вақтҳои охир ӯ аз чизе метарсад? Барои чӣ ҳамин ки садои пои шавҳар ё зани калонии ӯро мешунавад, хоҳарчаи майдаҳаки ӯро пинҳон мекунад? Албатта ҳар дуи онҳо ҳеҷ гоҳ хоҳарчаи ӯро дӯст намедоштанд, вале медонистанд, ки ӯ вуҷуд дорад, пас ӯро пинҳон кардан чӣ лозим? Модар ҳамеша Ҳомиду Раҳимаро аз паи коре фиристода, худаш хоҳарчаашонро ба оғӯшаш мегирифту дар кунҷи хона менишаст ва доим чашмонаш пур аз тарсу ҳарос буданд. Шояд ӯ аз деву аҷинаҳо метарсида бошад?


    Ҳомид ба ягон саволаш ҷавоб намеёфт, вале умед дошт, ки имрӯз модараш ҳамаашро ба ӯ фаҳмонда медиҳад.


    Ӯ боз ҳам зудтар қадам зада оҳ кашиду рӯзҳоеро ба ёд овард, ки ҳамагӣ чанд моҳ пештар модараш аз чизе наметарсид, ӯ ва Раҳимаро низ касе озор намедод ва онҳо ба ҳеҷ кас халал намерасонданд. Он вақт онҳо бо модар ва падари худ, ки хеле дӯсташон медошт, дар водӣ, дар хонаи майдаҳаки бомаш пахолин хушбахтона зиндагӣ мекарданд. Ҳамон вақт се бародари хурдсоли ӯ, ки дар як ҳафта паи ҳамдигар аз дунё гузаштанд, ҳоло зинда буданд. Зимистон барфи бисёре борид, дар хона бошад ҳезум ва хӯрокворӣ хеле кам буд. Кӯдакон бемор шуданд, онҳо хеле лоғар гашта беист месулфиданд. Мурдаи онҳоро дар нишебии кӯҳ аз тарафи офтоббаро гӯрониданд ва дар рӯи қабрҳои хурдакаки онҳо гулҳои хуҷаставу марворидак рӯиданд.


    Ҳамон зимистон падар низ бемор шуду сахт месулфид, вале ба саломатиаш аҳамият намедод, чунки саркалони оила буду бояд кор карда, зиндагиро пеш мебурд. Ӯ барои кишти баҳорӣ замин тайёр карда, дона мекошт. Вале рӯзе ӯ аз саҳро ба хона дер баргашту гуфт, ки дигар қуввати кор кардан надорад. Бо ҳамин аҳвол ӯ то фаро расидани тирамоҳ дар рӯи бурёи қамишин мехобиду аҳволаш торафт бадтар мешуд. Занаш — Зӯҳро ва Ҳомиду Раҳима худашон як навъ карда ҳосили гандумро ғундоштанд ва кӯшиш мекарданд ҳар чӣ беҳтар падарро нигаҳбонӣ кунанд. Аммо ҳамааш бефоида буд. Ӯ аз дунё гузашт. Зани ҷавону зебояш бе ягон маблағ бо ду кӯдаки хурдсол танҳо монд. Онҳо хона, бузу мурғҳо ва порчаи заминашонро фурӯхта ба хонаи бибиашон кӯчиданд. Дар ҳамон ҷо баъди чанд моҳ хоҳарчаи хурдакаки онҳо ба дунё омад. Ӯро Хазина ном ниҳоданд ва ҳама хеле дӯсташ медоштанд. Вале ӯ монанди дигар кӯдакон шӯхиву бозӣ намекард. Бештари вақт ӯ ё мехобид ё ба нуқтаи номаълуме дуру дароз чашм дӯхта меистод. Ҳомид гоҳо ҳайрон мешуд, ки барои чӣ хоҳаракаш аз гулҳои рангоранге ки ӯ барояш меорад, хурсанд намешавад?


    Вақте ки Хазина даҳмоҳа шуд, ба модараш хостгор омад ва ӯ дарҳол розӣ шуд, ки ба шавҳар барояд, зеро дигар на коре дошту на пуле, ки барои фарзандонаш нон бихарад. Ҳамин тавр онҳо ба хонаи дигар кӯчиданд. Саид Муҳаммад — шавҳари нави модараш, боз як зан дошт, вале вай бефарзанд буд, барои ҳамин ӯ маҷбур шуд, ки зани дигар гирад. Вай розӣ шуд, ки Ҳомидро низ ҳамроҳи модараш ба хона биёрад, зеро писараки нӯҳсола дастёри бемузду миннат аст. Вай метавонад бузҳоро чаронад. Ӯ ба омадани Раҳима низ зид набуд, зеро духтарчаи ҳафтсоларо дар кори хонаву рӯзғор истифода бурдан мумкин аст. Аммо аз Хазина, ки ба оила фоидае оварда наметавонист, мехост сари вақт халос шавад.


    — Занҳои бефарзанд бо хурсандӣ духтарчаро ба тарбияи худ мегиранд, — гуфт ӯ. — Барои чӣ ман бояд кӯдаки бегонаро калон кунам?


    Вале зани ҷавонаш беист гиряву нола мекард ва то он даме ки шавҳараш ин қарорашро дигар накард, аз ҳама кор даст кашид. Шавҳараш бо дили нохоҳам розӣ шуд , ки Хазина чанд вақти дигар бо модараш монад. Дигар дар ин мавзӯъ гап намезаданд. Шояд дар набудани Ҳомиду Раҳима ҳодисае рӯй дода бошад, ки модар ҳамеша Хазинаро дар оғӯш нигоҳ медораду доим аз чизе дар ҳарос аст.


    Аз боло овози модар шунида шуд, ки ӯро саросема мекард. Ҳомид боло нигоҳ кард ва дид, ки модараш дар зери дарахти зайтун истодааст. Дар дастони ӯ ду сатили холӣ ва дар пушташ Хазина буд.


    — Зудтар биё, Ҳомид,— бетоқатона гуфт модар. Ин қадар суст меҷунбӣ? Сатилҳоро дар миёни буттаҳо пинҳон кун. Ман онҳоро барои он гирифтам, ки Фотима ба куҷо рафтанамро напурсад. Ҳамроҳи ман биё.


    — Ба куҷо, очаҷон? — ҳайрон шуда пурсид Ҳомид.


    — Сабр кун, то ба паси кӯҳ гузарем, — ҷавоб дод модар ва бошитоб бо пайраҳаи морпеч ба боло баромадан гирифт.


    — Дар ин ҷо моро дида ба Фотима хабар доданашон мумкин. Қафо намон.


    Онҳо то аз назар пинҳон шудан саросема роҳ мерафтанд. Баъд аз ба паси кӯҳ расидан модар ба замин нишасту Хазинаро аз пушташ фароварда ба рӯи зонуяш нишонд.


    — Ҳомид ба ӯ бодиққат нигоҳ кун,— гуфт модар. —Бо ӯ бозӣ кун ва барояш гул бичин.


    — Ҳомиди ҳайронмонда ба чеҳраи беҳаракати хоҳараш нигоҳ мекард, вале вай ба нигоҳу табассуми ӯ аҳамият намедод. Ба назар чунин менамуд, ки вай ба як нуқтаи хеле дур нигоҳ мекунаду бародарашро тамоман намебинад. Ногоҳ Ҳомид чизеро ҳис кардагӣ барин ангуштонашро дар пеши чашмони хоҳарчааш бозӣ доронд, вале ӯ мижа намезад.


    — Вай кӯр аст..., — пичиррос зад Ҳомиду рангаш сапсафед канд ва даҳонаш хушк шуд.


    — Бале, кӯр аст, — гуфт модар, — ва зуд аз ҷояш бархест.


    — Ман инро кайҳо фаҳмидам, вале на ба Фотима ва на ба шавҳарам чизе нагуфтам, зеро агар онҳо фаҳманд, ӯро аз дастам кашида мегиранд. Охир ба онҳо ташвиши зиёдатӣ чӣ лозим? Хазина ягон корро иҷро карда наметавонад ва ҳеҷ гоҳ ба шавҳар намебарояд... — овози ӯ ларзид. Чашмонаш пур аз ашк шуданду ӯ дар роҳи ноҳамвор пешпо хӯрд. Ҳомид модарашро дастгирӣ кард, то наафтад.


    — Мо ба куҷо меравем, оча? — боз пурсид вай.


    — Ба зиёрати мазори авлиё, вай дар паси ана он теппа, — ҷавоб дод модар. — Мегӯянд, ки ӯ авлиёи бузург аст ва бисёриҳоро шифо додааст. Ман пештар ба ин ҷо омада наметавонистам, чунки аз Фотима метарсидам. Вай ҳамеша аз пушти ман мепояд, ҳоло бошад гумон мекунад, ки ман барои об рафтам, бинобар ин мо бояд ҳатман бо сатилҳои пур аз об баргардем. Роҳ хилват аст, барои ҳамин ман аз танҳо рафтан тарсидаму туро ҳамроҳ гирифтам.


    Онҳо хомӯшона болои теппа баромада, ба назди ғоре расида омаданд, ки дар паси буттаҳо пинҳон буд. Ба шоху танаи буттаҳо латтапораҳои зиёде баста шуда буданд. Ҳар яке аз ин пораҳо нишонаи як тақдири пур аз ғами беморе, бефарзанде, бечорае буд, ки бо як ҷаҳон умед ба ин мазор меомаданду ноумед бармегаштанд.


    Онҳо Хазинаро дар назди даромадгоҳи ғор монданд. Модар ба зону нишаста аз Худо, ки дар борааш тасаввуроте надошт ва инчунин аз пайғамбар Муҳаммад илтимос мекард, ки фарзандашро шифо бахшанд. Ин умеди охирини ӯ буд. Дар вақти дуохонии модар осмонро абрҳои сиёҳ фаро гирифта, офтобро паноҳ карданд. Кӯдак хунук хӯрда гиря мекарду бо дастаконаш дасти модарро мекофт. Модар бошад ба умеди дигаргуние бетоқатона ба чеҳраи духтараш нигоҳ мекард. Сипас оҳ кашиду ӯро ба рӯи дастонаш гирифт. Худо дуои ӯро нашунид. Хазина мисли пештара нобино буд.


    Ҳомид ҳам, ки онсӯтар менишаст, аз ҷояш бархест ва ҳамроҳи модару хоҳарчааш он теппаро тарк намуданд. Офтоб оҳистаоҳиста ба паси кӯҳҳо пинҳин мешуд. Турнаҳое, ки дар лаҳзаи ғуруби офтоб ба чашм мисли доғҳои сиёҳе менамуданд, бо садои баланд аз пеши онҳо парида гузаштанд. Ҳомид бо дили ноумедгаштаву пур аз дарду ғазаб ба ғуруби офтоб менигарист — аз он чӣ фоида? Хоҳараки майдаҳаки ӯ ҳеҷ вақт офтобро намебинад. Аз афташ барои Худо ин фарқе надорад. Зиёрати мазори авлиё ҳам ба ӯ ёрӣ надод. Шояд ӯ ба кӯдакони хурдсол сарукоре надошта бошад?


    Ҳамин тавр хомӯшона, онҳо ба сари чоҳ расиданд. Ҳомид сатилҳоро пур аз об карду ба дасти модараш дод. Худаш бошад шитобон ба назди Раҳима ва бузҳо рафт. Ӯ онҳоро дар ними роҳ дид, чунки Раҳима тарсида аллакай рамаро ба сӯи хона мебурд. Ӯ дасти бародарашро маҳкам дошта гирифт ва бузҳо низ, ки роҳи хонаро пеш гирифта буданд, даври онҳо ҷамъ шуданд.


    — Шумо ба куҷо рафта будед? — пурсид Раҳима.


    — Ба зиёрати авлиё, — ҷавоб дод Ҳомид ва суханашро давом дод, — Раҳима, хоҳарчаи мо кӯр аст. Ӯ ба ғайр аз торикӣ дигар чизеро намебинад. Ана барои чӣ модарам ӯро пинҳон мекардааст. Ӯ намехоҳад ки Фотима ва падарандарамон инро фаҳманд.


    Раҳима аз шунидани чунин суханҳо дар ҷояш шах шуда монд. „Кӯр аст“, — такрор кард ӯ. Пас аз лаҳзае фикре ба сараш омаду зуд пурсид:


    — Магар авлиё чашмони ӯро бино карда наметавонад?


    Ҳомид сарашро бо аломати инкор ҷунбонд:


    — Ба фикрам, ин авлиё ёрӣ дода наметавонад, — ҷасурона гуфт ӯ. — Вақти касал будани падарам ҳам, модарам ба он ҷо рафта буд, вале ба ӯ ҳеҷ чиз ёрӣ надод — вай вафот кард.


    — Ин ҳама хости Худост, — китф ба ҳам кашида гуфт Раҳима. Онҳо ба ҳамдигар ҷафс шуда ба теппа мебаромаданд. Чашмони бузҳо дар торикӣ монанди чароғакҳои сабз медурахшиданд.


    — Торикиро дӯст намедорам, — аз хунукӣ ларзида пичиррос зад Раҳима.


    Ҳомид аз байни баргҳои зайтун ба осмони тира нигоҳ карду ба фикр фурӯ рафта гуфт:


    — Ман ситораҳоро дӯст медорам.

    Баъди даҳ дақиқа Ҳомиду Раҳима аллакай ба деҳа расида аз байни кулбаҳои торик мегузаштанд. Аз дарҳои кушодаи кулбаҳо лахчаҳои зери зарфҳои сафолин, ки қасарқусур мекарданд, дида мешуданд. Одамон бо аҳли оилаашон дар равшании хираи чароғҳо гирди дастурхон нишаста, хӯроки шом мехӯрданд. Ҳанӯз ба хона нарасида, онҳо овози Фотимаро шуниданд, ки модари онҳоро дашном медод. Ӯ зани ҷавони шавҳараш ва кӯдакони ӯро бад медид ва бо ҳар роҳ кӯшиш мекард, ки зиндагии онҳоро талхтар созад. Ӯ як зани фартут ва аз кори вазнин дуқатзадае буд, Зӯҳро бошад ҷавону зебо.


    Фотима тамоми умр бефоида орзуи фарзанд мекард. Зӯҳро бошад ба ҷавониаш нигоҳ накарда шаш нафар таваллуд карда буд. Аз ин рӯ сабаби рашки ӯро низ фаҳмидан мумкин буд. Ӯ қасдашро аз он мегирифт, ки тамоми рӯз Зӯҳро ва Раҳимаро ғулом барин кор мефармуд, худаш бошад дар рӯи бурё шоҳзан барин менишаст.


    Барои сабаби дер мондани Зӯҳроро фаҳмидан вай як духтарчаи ҳамсояро аз паси ӯ фиристод. Ва вақте Зӯҳро бо сатилҳои пур аз об баргашт, Фотима аллакай медонист, ки ӯ дар куҷо буд.


    — Занаки дилсиёҳи танбал, — дод мезад ӯ. — Ту маро фиреб дода наметавонӣ. Кӯдакро ба ман деҳ, ман худам бинам барои чӣ ту ӯро ин қадар пинҳон мекуниву ба касе чизе нагуфта ба зиёрати мазори авлиё мебарӣ. Ӯро ба ман деҳ мегӯям!


    Ӯ бо зӯрӣ кӯдакро аз дасти Зӯҳро кашида гирифту ба назди чароғ бурд, модар ноумед дастонашро поён кард. Дер ё зуд аз ду сар Фотима бояд инро мефаҳмид. Дигар илоҷи пинҳон кардан набуд.


    Бачаҳо аз тарс чашмони сиёҳашонро калон кушода ба кунҷи торики хона пинҳон шуданд. Вақте ки Фотима тамоми аъзои бадани кӯдакро дастдаст мекард, кулбаро оромӣ фаро гирифт. Ногоҳ ӯ ба чеҳраи беҳаракати Хазина нигоҳ карду бо овози баланд хандид. Хазина аз тарс фарёд зад ва Фотима ӯро ба сӯи модараш ҳаво дод.


    — Нобино, — эълон кард ӯ, — тамоман кӯр аст ва ту инро медонистӣ. Ту ӯро ба ин ҷо, ба хонаи шавҳарамон овардӣ, то тамоми умр ба ҳамаи мо дарди сар шавад. Охир ӯ ҳеҷ кор карда наметавонад ва ҳаргиз ба шавҳар намебарояд. Ту ӯро ҳамеша пинҳон мекардӣ, ки мо инро нафаҳмем. Оҳ, ту дурӯғгӯи лаънатӣ. Шавҳари мо худи ҳамин рӯз инро мефаҳмад. Акнун зуд аз ҷоят хезу барои ӯ хӯроки шом тайёр кун, Раҳима, ту бошӣ лахчаҳоро пуф кун. Мебинем, ки баъд аз хӯрдани хӯроки шом ӯ чӣ мегӯяд.


    Духтарак аз тарс як қад парида зуд ба пуф кардани лахчаҳои ангишт шурӯъ кард, то оне ки аланга пайдо шуд. Тамоми бадани Зӯҳро меларзид. Ӯ духтарчаашро ба катчаи чӯбин хобонда, ба тайёр кардани хӯроки шоми шавҳараш машғул шуд. Ӯ бояд ҳамин замон меомад.


    Вақте ки хӯрок тайёр шуд, овози қадаммонии вазнини касе шунида шуду дар остона марди қоматбаланди чашму абрӯсиёҳи ришдор ва ҷиддӣ пайдо шуд. Ӯ дар тан либоси дастбоф аз пашми буз ва дар сар саллаи сафед дошт. Вай ба касе чизе нагуфта назди дастурхон чорзону нишасту ишора кард, ки хӯрокро биёранд. Зӯҳро хӯрокро ба мобайни дастурхон гузошт ва аҳли оила хомӯшона дар гирди он ҷамъ омаданд. Қошуқ набуд. Зӯҳро ду бурдаи калони нонро назди шавҳараш ва Фотима гузошту се бурдаи майдаҳакро ба пеши худашу бачаҳояш гузошт.


    — Бисмиллоҳи Раҳмону Раҳим, — гуфта ҳама бурдаҳои нонашонро ба табақ гӯтонданд. Онҳо фикр мекарданд, ки ин суханон ҷину аҷинаҳоро дур месозанд.


    Алалхусус имрӯз кулбаи онҳо пур аз рӯҳи бад, кинаву нотавонбинӣ ва тарсу ҳарос буд. Ҳатто Хазинаи хурдакак, ки дар гаҳвора мехобид, ин муҳити зиштро ҳис карда, ба гиря даромад. Саид Муҳаммад абрӯвонашро ба ҳам кашида гуфт:


    — Дамашро гир. Кушо ӯро!


    Модар итоаткунон кӯдакро ба оғӯшаш гирифта нишаст. Фотима то хӯрок хӯрда шудани шавҳараш сабр кард ба баъд дасташро дароз карду дод зада гуфт:


    — Духтарчаро ба ман деҳ!


    Зӯҳро гирякунон кӯдакро ба ӯ дод.


    — Худаш чӣ гап? — бо қаҳр пурсид Саид Муҳаммад.


    Занҳои ӯ метавонанд чӣ қадаре ки дилашон хоҳад, баҳсу мунозира кунанд. Занҳо ҳамеша байни ҳам ҷанҷол мекунанд. Аммо ба вай маъқул набуд, вақте ки онҳо ин корро дар ҳузури ӯ мекарданд. Вай тамоми рӯз замин ронда, хеле хаста шуда буд.


    — Худаш чӣ гап? — бо заҳрханда такрор кард Фотима ва духтарчаро чунон ба чароғ наздик овард, ки нури он рост ба рӯи ӯ афтид. Вале ӯ чашмонашро напӯшид ва рӯяшро аз рӯшноӣ нагардонд.


    Саид Муҳаммад бодиққат ба ӯ менигарист.


    — Вай кӯр аст! — дод зад Фотима. — Нобино, нобино, кӯр. Зӯҳро инро медонист. Ӯ моро фиреб кард.


    — Ман ҳеҷ касро фиреб надодаам, — бо ашки шашқатор гуфт Зӯҳро.


    — Фиреб кардӣ! — боз дод зад кампир.


    — Хомӯш шавед, занҳо! — ба онҳо фармон дод шавҳар ва ҳамон лаҳза ҷанҷол қатъ гардид. Боз кулбаро хомӯшӣ фаро гирифт. Раҳима аз хунукиву тарс ларзида ба лахчаҳои хомӯшшуда наздиктар нишаст.


    Падарандар ба чеҳраи духтарча бодиққат нигоҳ карда, чароғро ба чашмони ӯ наздиктар овард ва ангуштонашро бозӣ дароварда, ниҳоят боварӣ ҳосил кард, ки зани калонӣ рост мегӯяд.


    — Бале, — розӣ шуд вай, — ӯ нобиност.


    Вале доду фарёде, ки ҳама интизораш буданд, рӯй надод. Ӯ Хазинаро ба модараш дод ва ба тамокукашӣ овора шуд. Вақте ки хонаро бӯи дилбеҷокунандаи тамоку фаро гирифт, падарандар оромона гуфт:


    — Кӯдакони нобино фоидаи калон оварда метавонанд. Ба ин кӯдак нағзакак нигоҳубин кун. Ӯ ба мо пули зиёде меорад.


    — Чӣ тавр? — бо хавотирӣ пурсид модар кӯдакашро ба оғӯшаш боз ҳам ҷафстар намуда.


    — Садақа мепурсад, — ҷавоб дод шавҳар, — Албатта, мо ҳамроҳи ӯ намегардем, чунки маро ҳама мешиносанд ва эҳтиром мекунанд. Вале гадоён бо хурсандӣ розӣ мешаванд, ки Хазина ҳамроҳашон дар бозор нишинад. Дили одамон ба кӯдаки нобино месӯзаду онҳо пули бисёре медиҳанд. Ман шахсеро медонам, ки барои ӯ ба мо пул медиҳад, фақат вай бояд андаке калонтар шавад.


    Зӯҳро чизе нагуфт, вале Ҳомид ва Раҳима норозиёна ба чашми ҳамдигар менигаристанд. Онҳо гадоеро, ки падарашон дар назар дошт, хуб медонистанд. Вай як мӯйсафеди ифлосу ҷандапӯше буд, ки ҳамеша ҳамаро дашном медод. Онҳо намехостанд, ки Хазинаи азизи онҳо ба дасти ин мӯйсафед афтад. Вай Хазинаро бо муносибати бади худ метарсонад.


    Падар аз ин нигоҳи онҳо огаҳӣ ёфта, дастҳояшро ба ҳам заду фармон дод:


    — Бачаҳо, зуд хоб кунед!


    Ҳомиду Раҳима саросема аз ҷо бархеста хоби хуш гуфтанду ҳар як ба кунҷаки худ шитофтанд. Онҳо дар рӯи бурё лӯнда шуда, кӯрпачаҳои камбарро ба рӯяшон кашиданду ба зудӣ хобашон бурд. Соатҳои дуи шаб Ҳомид нохост бедор шуд. Нури моҳ рост ба гаҳвораи Хазина афтода буд. Ӯ дар гаҳворааш ҷунбида, худ ба худ чизе мегуфт. Ҳомид оҳиста аз ҷояш хесту ба назди вай рафт. Як меҳри бепоёне тамоми вуҷуди писаракро фаро гирифта буд. Ӯ оҳиста гаҳвораро ҷунбонда сари сияҳмӯи хоҳарчаашро сила кард. Хазинаи хурдакак пуртоқат ва бечораи ӯ. Ҳомид кӯшиш мекунад, ки ҳамеша ӯро ҳимоя кунад, ва намегузорад, ки бо ӯ воқеае рӯй диҳад. Баногоҳ ӯ ба ёд овард, ки худаш ҳанӯз хурдсол аст ва пурра аз падарандар вобастагӣ дорад. Хазинаро аз ӯ гиранд ҳам, ӯ коре карда наметавонад. Наход меҳри бузургтаре набошад, ки ӯро ҳимоя кунад ё нури боэътимоде набошад, ки роҳи ӯро равшанӣ кунад? Ҳомид инро намедонист. Ӯ оҳиста хам шуда Хазинаро бӯсид ва ба ҷогаҳи пахолини худаш баргашт. Дар чеҳраи духтарча табассум ҳувайдо шуд. Ӯ ангушт ба даҳон карда, дар гаҳвораи маҳтобии худ монанди маликае дар қасраш хобида буд.

    Хазина дунимсола шуд ва падарандар қарор дод, ки акнун ӯ бояд кор кунад. Ӯ гуфт, ки Ҳомид бояд ҳар рӯзи ҷумъа ӯро ба бозор барад, то вай ҳамроҳи гадои пир нишаста садақа пурсад.


    Имрӯз Хазина дар остона босаброна бародарашро интизорӣ мекашид. Ҳоло хеле барвақт буд. Ҳомид говро ба чарогоҳ бурда, танҳо пас аз ним соат баргашт. Дар ин муддат Хазина озод буд ва метавонист ба қадри имкон худро ба коре машғул кунад. Ва вақте ки ҳаво соф мешуду офтоб нурпошӣ мекард, ӯ худро хушбахт меҳисобид.


    Хазина ҳеҷ гоҳ равшаниро надида бошад ҳам, онро хуб ҳис мекард. Боз чизҳои зиёде аз қабили сари зонуи гарми модар, оғӯши бомеҳри бародар, фукчаҳои нармакаки бузғолачаҳо, таъсири нурҳои офтоб ва вазидани насими форами субҳидам ба ӯ ниҳоят маъқул буданд.


    Гоҳгоҳе ҳангоми тоза кардани гандум ба ӯ иҷозат медоданд, ки ҳамроҳи модараш бошад. Ба вай аз байни ангуштон гузаронда бод кардани пӯстлохи гандум бисёр маъқул буд. Ӯ инчунин гӯш кардани овозҳои гуногунеро, ки дар гирду атроф садо медоданд, дӯст медошт. Ӯ омада истодани Ҳомидро аз садои пойҳои лучи ӯ фаҳмида метавонист. Вай наздикшавии ӯро ҳис карда, дастаконашро ба сӯяш дароз карду хурсандона овоз баровард. Ҳомид ӯро бардошта, маҳкам ба пушташ баст.


    — Рӯзи бозор аст, хоҳаракам, — гуфт ӯ, — ту аллакай наҳорӣ хӯрдӣ?


    Хазина сар ҷунбонд. Ним соат пеш ӯ як пиёла қаҳва ва пораи нони сиёҳеро хӯрда буд. Ин яке аз беҳтарин наҳорие буд, ки ӯ медонист ва маъқулаш буд.


    — Ин тавр бошад, меравем, — гуфт Ҳомид ва онҳо ба роҳ баромаданд. Ҳанӯз соат нӯҳ нашуда ҳаво хеле гарм буд ва онҳо кӯшиш мекарданд, ки дар зери сояи дарахтони зайтун роҳ раванд. Вале дере нагузашта дарахтҳо тамом шуданд ва акнун онҳо бояд аз гандумзоре мегузаштанд, ки қариб ба даравидан тайёр буд. Хазина сарашро ба китфи бародараш ниҳода, аз накҳати масткунандаи гулҳои саҳроӣ, зери садои ширшири хӯшаҳои пурбори гандум хобаш бурд. Азбаски ҳар ҷумъа бозори калон мешуд, ин пагоҳ низ дар сари роҳ одамон хеле зиёд буданд. Ҳама барои хариду фурӯш чизе оварда буданд. Фурӯшандаҳо зери дарахтони серсоя дар рӯи замин чорзону карда менишастанд ва харидорони зиёде дар гирди онҳо ҷамъ мешуданд. Хазина аз ҷои серодам метарсид. Вай ғалоғуларо дӯст намедошт. Боз вай чангро, ки ӯро ба атсазанӣ маҷбур мекард ва пашшаҳоро, ки пойҳои лучашро мегазиданд, бад медид. Вале беш аз ҳама ӯ аз он метарсид, ки ҳамин ҳоло Ҳомид ӯро зери назорати гадои пир гузошта меравад. Барои андаке бошад ҳам сабуктар намудани ин ҷудоӣ Ҳомид нақшае сохт, агар дар давоми ҳафта ӯ тангае пайдо мекард, то рӯзи ҷумъа онро нигоҳ медошт ва баъд қанди сабзи чормағздор мехарид. Макидани чунин қанди аҷоибу бомаза ба Хазина бисёр маъқул буд.


    Ҳомид аз байни мардуми зиёд чолокона роҳ кушода, ба ҷое расид, ки одатан гадои пир ва Хазина менишастанд. Ӯ аз гадо каме барвақттар омада, Хазинаро ба замин шинонду ба дасташ қанди чормағздорро дод. Духтарча қандро ба дасти росташ гирифта лесидан гирифт, бо дасти чапаш бошад ӯ аз либоси Ҳомид маҳкам медошт, то ки одамон ӯро ба тарафе кашида набаранд. Интизории онҳо тӯл накашид. Дере нагузашта, гадои пир табли ранга дар даст бо пойҳои лучаш шалаппосзанон расида омад. Сару рӯи пирамард пур аз чанг буду либосаш чиркину порапора. Ҳомид дасти ӯро бӯсид ва тангаеро, ки вай ҳар ҳафта ба падарандараш барои кори Хазина медод, гирифт. Одатан баъд аз ин Ҳомид зуд ба хона мерафт, вале имрӯз пирамард ӯро дарҳол ҷавоб надода гуфт:


    — Вақте ки падарат ба бозор меояд, гӯй ки маро бинад, ман ба ӯ кор дорам. Ҳомид сар ҷунбонду оҳиста дасти Хазинаро сар дода рафт. Хазина аз пушти бародараш гиря кард, пирамард бошад ӯро як шаппотӣ зад, то ором шавад.


    Қисми аввали рӯз кори Хазина мушкил набуд. Ӯ бояд дасташро барои садақа дароз мекарду рӯяшро ба тарафи офтоб гардонда менишаст то ҳама бубинанд ки вай кӯр аст. Гадои пир дар наздаш меистод ва ҳар замон овози таблашро бароварда диққати мардумро ба худ ҷалб мекард. Бисёриҳо чеҳраи рангпаридаи духтаракро дида хайр мекарданд ва Хазина тангаро гирифта, ҳамон замон ба гадо медод. Онҳо ҳамин тавр то нимрӯзӣ менишастанд. Офтоб торафт гармтар, чангу ғубор ва пашшаҳо боз ҳам зиёдтар мешуданд. Нисфирӯзӣ гадо ба Хазина пораи нони ҷав ва як пиёла об медод. Гоҳе агар ӯ пули зиёд кор кунад, барояш нӯшобаи олугӣ мехарид. Оҳ, ин чӣ нӯшокии аҷоибе буд. Духтарча ҳамаи даҳ ангушташро мелесид, то ягон қатраи нушоба ба замин чакида ҳайф нашавад.


    Қисми дуюми рӯз вазнинтар мегузашт, чунки Хазина монда мешуд ва ӯро хоб зер мекард. Сараш торафт хам шуда, чашмонаш худ ба худ пӯшида мешуданд. Чӣ қадар ӯ мехост, ки ин вақт дар бағали модараш бошад. Бо чунин фикрҳо ӯ номаълумакак худро ба ҷандаҳои мӯйсафед ҷафс мекарду сараки хастааш аз ин ҳама шӯру ғавғо каме ором мегирифт. Ҳамин ки мӯйсафед аз ин бохабар мешуд, ӯро дағалона тела дода рост мешинонд, вале ӯ бо муштчаҳояш чашмакони хоболудашро молида боз хоб кардан мехост. Мӯйсафед ӯро як шаппотӣ зада, рост мешинонд ва ниҳоят кӯдаки хоболуд боз дастаконашро барои садақапурсӣ дароз мекард. Ногоҳ мӯйсафед саросема аз ҷой бархест ва духтарча, ки ба ӯ такя карда ненишаст, афтид. Гадо бори дигар бо қаҳр ғуррос зада ӯро ба ҷояш шинонда монд:


    — Духтарчаи аҳмақ! То омадани ман рост нишаста, садақа пурс!


    Гадо дар байни бозор падарандари Хазинаро дид, ки дар ҷустуҷӯи ӯ буд. Падар намехост, ки одамон ӯро ҳамроҳи гадо бинанд, бинобарин онҳо ба паси дарахтҳо гузаштанд.


    — Ту маро ҷеғ задӣ? — пурсид деҳқон.


    — Бале, — кӯтоҳ ҷавоб дод гадо. — Ман аз ин деҳа меравам. Одамони деҳа хасис шудаанд. Онҳо аз Худо наметарсанд ва ба камбағалон кам садақа медиҳанд, барои ҳамин ману занам ба шаҳри калон меравем. Ба наздикӣ дар он ҷо ҷашни бузурге барпо мегардад ва мегӯянд, ки тамоми камбағалони ин шаҳр бою бадавлат мешаванд. Ҳоло гӯш кун, ман ба ту чӣ мегӯям: духтарчаи нобинои худро ба ман деҳ. Ту гадо нестӣ ва наметавонӣ ӯро дуруст истифода барӣ, ба ман бошад ӯ фоидаи зиёд меорад. Вайро занам нигаҳбонӣ мекунад. Ман бошам барои вай ба ту пули хуб медиҳам.


    Падари Хазина абрӯвонашро ба ҳам кашида, ба фикр фурӯ рафт. Ӯ ҳис мекард, ки ин кори хуб нест, вале ба ӯ пул лозим буд. Ҳосили имсола он қадар хуб нашуд. Хазина бошад боз як нонхӯри зиёдатӣ мешавад. Дар вуҷудаш ҳиссиёте бедор шуд, ки як вақтҳо виҷдон ном дошт, вале ӯ ба овози он аҳамияте надод. Охир Хазина духтари ӯ набуд. Ҳомид ёздаҳсола шудааст ва дере нагузашта, худаш нонашро соҳиб мешавад. Раҳима ҳам пас аз сечор сол ба шавҳар мебарояд. Хазина чӣ? Шояд ин ягона ва охирин илоҷи аз ӯ халос шудан бошад.


    — Ту ба ман чанд пул медиҳӣ? — пурсид ӯ дар охир.


    Гадо маблағи ночизеро ном бурд. Деҳқон аз ин пастии ӯ ба ғазаб омада, нархро хеле зиёд кард. Ин дафъа гадо ба қаҳр омада, нархро каме боло бардошт, деҳқон дар навбати худ нархро каме поён фаровард. Ҳамин тавр, онҳо хеле савдо карда ниҳоят ба қароре омаданд.


    — Хайр майлаш, — дар охир гуфт гадо, — ман саҳарии рӯзи аввали ҳафта аз деҳа баромада меравам. Кадом вақте ки духтарчаро ба ман додӣ, пулҳоро ҳам мегирӣ ва ин кор бояд албатта дар ҳузури шоҳидон иҷро шавад.


    Ҳарду ҳам аз савдои кардаашон хурсанд буданд. Гарчанде инро ба якдигар нишон намедоданд. Гадои пир ба назди Хазинааш, ки ҳамин ҳоло ба даст оварда буд, баргашт. Ӯ боварӣ дошт, ки дар вақти набуданаш духтарча тангаи бисёре ҷамъ кардааст, вале омада дид, ки вай дар сояи дарахте мисли гурбачаи аз даву тоз мондашуда лӯнда шуда сахт хобаш бурдааст.


    Ҳомид дар канори бозор ба манораи масҷид чашм дӯхта меистод. Ӯ интизори он буд, ки кай имом мардумро ба намоз даъват мекунад. Ин ба соати чори рӯз рост меомад ва ин вақт ӯ метавонист Хазинаро то ҷумъаи ҳафтаи дигар ба хонаашон гирифта барад. Одамон торафт камтар мешуданд ва Ҳомид аз дур хоҳарчаашро дид. Чеҳраи хастаи ӯ Ҳомидро боз ҳам бетоқаттар мекард. Хоки гарм пойҳояшро месӯзонд, вале ӯ чашм аз манораи масҷид наканда, тоқат карда меистод.


    Масҷид ибодатгоҳи деҳотиён буд. Вай бинои калони сафед ва манораи чоркунҷае дошт. Дар болояш ҳилоли заррин медурахшид, ки он нишонаи мусулмонӣ буд. Ниҳоят Ҳомид дид, ки имоми ришдори босавлат даъвати худро оғоз намуд.


    — Худо ягона аст ва Муҳаммад пайғамбари ӯ, — эълон намуд имом.


    Умматони пайғамбар ҳама ба масҷид мешитофтанд, то намозро ба ҷо оранд. Дигарон ҳар яке дар ҷое, ки меистоданд, кафшҳои худро кашиданду ба тарафи қибла рӯ оварда ба намозхонӣ шурӯъ карданд. Агар барои ҳама азон — ин даъват ба намоз бошад, барои Ҳомид ин вақти озодшавии Хазина буд. Ҳамин ки Ҳомид имомро дид, зуд ба ҷое, ки Хазина менишаст, давида рафт. Ӯ чун ҳаррӯза дасти гадоро бӯсиду хоҳарчаашро ба оғӯш гирифт. Писарак ба вай кулчаи хушкшудаеро дод. Хазинаи гуруснамонда ҳамон замон онро ба даҳонаш андохт. Духтарча аз хурсандӣ гуруснагӣ, ташнагӣ ва хастагии худро фаромӯш кард. Вай дар пушти бародараш баҳузур ҷой гирифта, сахт хобаш бурд.


    Ҳомид хоҳарашро дар пушташ бардошта, роҳи хонаро пеш гирифт. Ҳаво хеле гарм буд ва Ҳомид дар сояи буттаи анҷир нишаст, то каме дам гирад. Ӯ ба подаи говон, ки дар соҳили дарё ҷамъ омада буданд, нигоҳ кард. Каме болотар чанд нафар аз занон ҷомашӯӣ мекарданд. Ин дарё ба куҷо ҷорӣ мешуда бошад? — фикр мекард ӯ. Шояд ба ҷаҳони номаълуме, ки ӯ ҳаргиз надидааст, ё ба баҳр? Ё ба уқёнусе рафта мерасад?

    Бо фарорасии торикӣ оилаи онҳо боз дар гирди дастурхон ҷамъ омада, дар равшании хираи шамъ хӯроки шом мехӯрданд. Хазина, ки дар роҳ аз хоб сер шуда буд, рӯи зонуи модараш менишаст. Ӯ ба монанди гунҷишкаки гуруснамонда дам ба дам даҳонашро мекушод. Ҳомид бо меҳр ба ӯ нигариста, қарор дод, ки ҳеҷ гоҳ ӯро танҳо намегузорад ва ҳамеша нигаҳбонӣ мекунад.


    Аз дари кушодаи кулба насими форам бӯи алафҳои доругиро, ки дар чалакҳои назди хона мерӯиданд, ба машом меовард. Ҳомид, ки дар роҳ хеле хаста шуда буд, ба кунҷи хона рафту болои бурёи худ хоб кард. Вай гадоро дар хоб дид, ки қадаш торафт баландтар мешуд ва ниҳоят ба андозаи даҳшатнок расиду дар байни ӯ ва Хазина рост истод. Ӯ тарсида бедор шуд. Маҳтоб нур мепошиду калонсолон ҳанӯз гирди дастурхон нишаста сӯҳбат мекарданд. Ӯ дар равшании маҳтоб рӯи бадқаҳру якрави падар, рӯи хурсанду бадхоҳи Фотима ва чеҳраи рангпаридаву пур аз ғаму ғуссаи модарро равшан медид.


    — Ин барои ӯ ягона роҳ аст — гуфт Саид Муҳаммад. — Ӯ тамоми ҳаёташ аз ҳама чиз таъмин мешавад.


    — Тамоми ҳаёт? — бо алам такрор кард модар, —Вай умри зиёд надида мемурад, охир ӯ хурдакаку нотавон аст.


    — Кӯдак кӯр бошад, мурданаш беҳтар — илова кард Фотима.


    Модар бо қаҳр ба кампир нигоҳ кард, вале падар даст боло намуда, онҳоро ором кард.


    — Хомӯш шавед, занҳои нодон! — фармон дод ӯ — Дар ин бора дигар гап намезанем. Пас аз се рӯз кӯдак бояд бо ман равад.


    Ӯ бовиқор аз ҷояш бархест, Фотима низ аз пасаш рафт, вале модар ҳоло ҳам дуқат шуда менишасту „духтараки бечораи ман! Духтараки майдаҳаки ман“ гӯён нола мекард. Ҳомид хомӯш дар ҷояш хобида ба ӯ менигарист. Вай ҳеҷ чиз гуфта наметавонист ва инчунин ба назди модараш ҳам рафта наметвонист, чунки аз бедор шудани падарандараш метарсид. Вале дили кӯчаки ӯ сахтсахт мезад ва ӯ худ ба худ қарор дод: „Не, ин тавр намешавад. Ман намегузорам, ки ӯро баранд! Ин тавр намешавад!“ Ӯ медид, ки равшании маҳтоб оҳистаоҳиста аз назди дари хона гузашта, ба гаҳвораи Хазина нурпошӣ мекард. Вай инчунин дамидани субҳи ин рӯзи тобистониро диду овозҳои хурӯсу говҳоеро, ки дар оғил ҷунбуҷӯл доштанд, баръало шунид. Ӯро дигар хоб набурд. Тамоми шаб фикрҳои гуногун ба сараш меомаданд, вале ӯ ба қароре омада натавонист ва саҳар сахт хобаш бурда монд. Падарандар ӯро як лағад зада бедор кард:


    — Хезе, танбал! Ту бояд кайҳо бузҳоро ба чарогоҳ мебурдӣ!


    Ҳомид зуд бархоста дасту рӯяшро шуст. Вай саросема наҳорӣ мекарду дуздидадуздида ба модараш менигарист. Ранги рӯи модараш аз ҳарвақта бештар кандагӣ буд ва дар зери чашмонаш доғҳои сиёҳ пайдо шуда буданд. Вале ба чеҳрааш нигоҳ карда намегуфтӣ, ки ӯ бадбахт аст. Ҳомид ҳис кард, ки модараш ба қароре омадааст. Лаҳзае чашмони онҳо ба ҳам хӯрданд ва модар абрӯвонашро боло бардошта, ишорае кард. Ҳомид ҳамаашро фаҳмиду сарашро ҷунбонд, яъне илоҷе ёфта маслиҳат кардан лозим аст.

    Ҳомид бузҳоро аз чашм дуртар ба паси буттаҳо бурда, бо пораи ноне ки аз наҳорӣ захира карда буд, рафиқашро киро намуд, то ба ҷои ӯ бузҳоро чаронад. Худаш бошад зуд ба хона баргашта, аз тарқиши девор нигоҳ карду дид, ки модараш ба анбор даромад. Баъди чанд лаҳза ӯ ҳам номаълум ба он ҷо даромад. Модар рӯи по нишаста, чархи вазнинро тоб медод ва анборро бӯи хуши гандуми кӯфтагӣ фаро гирифт. Ҳомид ҳам назди ӯ нишаста, дасташро ба китфи модараш гузошт.


    — Очаҷон, — пичиррос зад ӯ, — дина бегоҳӣ ман ҳамаи гапро шунидам. Ҳамон гадои пир Хазинаро харидан мехоҳад?


    Модар бодиққат ба ӯ нигоҳ мекард. Бо нигоҳи оромаш ӯ гӯё қувваи писарашро месанҷид. Ӯ як бачаи лоғару хурдсол бошад ҳам, хеле боқувват ва пурбардошт буду Хазинаро бениҳоят дӯст медошт.


    — Шавҳари ман инро мехоҳад, — ҷавоб дод ӯ, — вале ман мегӯям, ки ин тавр намешавад! Ман намехоҳам, ки Хазина дар кӯчаҳо нон талабида гардад. Не, Ҳомид, ту бояд ӯро аз ин ҷо гирифта барӣ. Агар ту хоҳӣ, ӯро наҷот дода метавонӣ.


    — Ман? — ҳайрон шуда гуфт Ҳомид. Вале нигоҳи ӯ қатъӣ ва андаке шӯх буд.


    — Модар гандумкӯбиро ба як тараф гузошта, сӯи писараш рӯ оварду дастонашро болои зонуи ӯ монда гуфт:


    Дар анбори нимторик овози ӯ ба Ҳомид беҳад таъсирбахш намуда, ҳар як суханаш дар дили ӯ нақш мебаст. Ҳангоми суханронии модараш Ҳомид аз чеҳраи ӯ чашм намеканд ва ҳар он чизе ки ӯ ҳамон лаҳза гуфта буд, тамоми умр дар ёдаш монд.


    — Чор сол пеш ҳангоми ҳаҷҷи бузург ману падарат ба зиёрати қабри авлиё рафта будем. Роҳ хеле дур буд, мо бояд ба он тарафи кӯҳ мегузаштем. Барои ҳамин шумоёнро ба бибиат монда рафтем. Танҳо Абдусаломро бо худ гирифтем, чунки ӯ ҳоло ширмак буд ва ман ӯро ба пуштам баста мебурдам. Баъд аз зиёрати мазори авлиё падарат ба бозори шаҳр рафтанӣ шуд, ки то он ҷо бист мил роҳ буд. Мо тамоми рӯз, аз саҳар то шаб роҳ рафтем. Офтоб бераҳмона сару рӯи моро месӯзонд. Мошинҳо аз назди мо гузашта чунон чанг мебардоштанд, ки нафасгир мешудем. Бо азобу машаққати зиёде мо ба шаҳр расидем. Пойҳои ман захмин ва пур аз обила шуда буданд. Абдусалом беист гиря мекард, чунки табаш баланд шуда буд. Ӯ чашмони варамкардаашро кушода наметавонист. Ман чашмони ӯро бо оби тоза шустам вале ин ёрӣ надод. Баъд мо дар рӯи ҳавлии меҳмонхона дар ҳавои кушод хобидем. Вақте ки бедор шудем, ман худро андак сабук ҳис мекардам, вале варами чашмони Абдусалом боз ҳам зиёдтар шуда буд. Падарат ба бозор рафт. Ман кӯдакро ба дастам гирифта, чашмони ӯро аз офтоб паноҳ мекардаму пашшаҳоро, ки хеле зиёд буданд, киш гуфта менишастам. Ҳамин вақт зане омаду бо ман ҳамсӯҳбат шуд. Ҳангоми сӯҳбат ӯ нохост кӯдакро дида, пурсид:


    — Вай бемор аст?


    — Бале, — ҷавоб додам ман ва рӯи Абдусаломро ба ӯ нишон додам.


    Ӯ зуд аз ҷой хеста гуфт:


    — Вақтро беҳуда сарф накарда аз паси ман биё. Ман туро ба назди хоҳари шафқати бритонӣ мебарам. Ӯ писаратро табобат мекунад. Чанд вақт пеш вай писарчаи хурдсоли маро ҳам, ки ба чашмаш хор халида буд, сиҳат кард.


    Ман дудила будам:


    — Ман пул надорам, — фаҳмондам ба ӯ.


    — Ин ҳеҷ аҳамият надорад, — ҷавоб дод вай, — ӯ зани муқаддас аст, ва аз рӯи муҳаббате, ки ба Авлиёи худ дорад, ҳамаро бе пул табобат мекунад. Авлиёи вай меҳрубон аст ва дилаш ба камбағалон месӯзад.


    — Охир,— сухани ӯро бурида гуфтам ман,— бритониҳо мардуми бою бадавлат ҳастанд ва дар хонаҳои зебо зиндагӣ мекунанд. Ӯ маро қабул намекунад.


    — Не, ӯ ҳам монанди мо зиндагӣ мекунад ва ҳар касе ки барои табобат ба назди ӯ меояд, низ ману ту барин бечораанд. Ӯ касеро аз дараш намеронад. Охир, гуфтамку, ӯ ба хотири Авлиёи худ ҳамаро қабул мекунад.


    Ҳамин тавр, ман тарсидатарсида, бо умеде, ки барои писарчаи беморам доруе ба даст меорам, аз паси ӯ рафтам. Ӯ маро ба хонаи охирини тангкӯча бурд. Дар кушода буду одамони зиёде ба он хона даробаро мекарданд ва ҳамаашон мисли ман камбағал буданд. Баъзеҳо дар даст шишачаи дору доштанду ба назар хурсанд менамуданд.


    Мо дар вақташ омадем, зеро дар хона қариб ҳеҷ кас намонда буд. Агар каме дер мекардем, мумкин буд,ки хоҳари шафқатро намеёфтем. Ӯ як зани чашмкабуди қоматбаланду малламӯй буд. Ман ҳеҷ вақт чунин занро надида будам. Ӯ бо ҳама хушмуомила буд ва бо кӯдакони бегона чунон муносибат мекард, ки гӯё онҳо аз они худи ӯ бошанд. Вақте ки ман ҳамаи инро мушоҳида кардам, ҳолати тарс аз ман гум шуд ва баъд аз он ки ҳама рафтанд, ман ба наздаш омада Абдусаломро нишон додам. Ӯ ҳамроҳи ман рӯи бурё нишаст. Баъд Абдусаломро ба рӯи зонуяш шинонда чашмонашро аз назар гузаронд. Меҳрубонии бепоёни ӯро ҳис карда, Абдусалом ҳатто гиря накард. Ӯ аз ман дар бораи писарчаам бисёр пурсиду сипас аз табларза ва аз дарди чашм дору дод.


    Вақте ки ӯ барои овардани дору рафт, ман сурати дар девор овезон бударо тамошо мекардам. Дар сурат як шахси чеҳрааш гарм акс ёфта буд, ки кӯдаки хурдакакеро дар даст нигоҳ медошт ва бисёр кӯдакони дигар аз либосаш дошта ба рӯи ӯ менигаристанд. Ман аз он зан пурсидам, ки ин шахс кист ва ӯ ҷавоб дод, ки Ӯ Исо ном дорад. Худо Вайро барои он ба замин фиристодааст, ки ба мо роҳи Малакути Худоро нишон диҳад. Баъд вай дар бораи Исо бисёр чизҳои аҷоибро нақл кард: чӣ тавр Ӯ беморонро шифо медод, кӯронро бино мекард ва ҳамаи одамонро дӯст медошт. Ба вай фарқ надорад, ту камбағал ҳастӣ ё сарватманд, кӯдак ҳастӣ ё калонсол. Ман ҳозир ҳамаи он чизеро, ки ӯ дар бораи Вай нақл карда буд, ба ёд оварда наметавонам, вале медонам, ки ӯ ин Марди дар сурат аксёфтаро хеле дӯст медошт ва мехост ба Ӯ монанд бошад. Ана барои чӣ ӯ ҳамаи беморонро қабул мекард ва ба ҳама дорую даво медод. Ана барои чӣ ӯ Абдусаломи маро низ қабул кард.


    Зӯҳро каме хомӯш истода, сипас оҳиста суханашро давом дод:


    — Ман боварӣ дорам, ки ба хотири муҳаббати он Марди дар сурат аксёфта ӯ Хазинаро ба тарбияи худ мегирад. Ту бояд Хазинаро ба назди ӯ барӣ. Ҳамин бегоҳ ба роҳ баро, рӯзона бошад пинҳон шав, чунки Саид Муҳаммад албатта ба ҷустуҷӯи ту мебарояд ва то бегоҳии рӯзи дигар ӯ бояд аз рафтани ту хабар наёбад. Пагоҳ саҳарии барвақт то аз хоб хестани шавҳарам, ман Раҳимаро бо бузҳо ба чарогоҳ мефиристам. Хазинаро бошад ӯ ҳеҷ вақт намепурсад, вале ба ҳар ҳол ба даруни гаҳворааш болишт мегузорам, то ки мабодо Фотима аз набудани ӯ пай набарад. Бегоҳӣ вақте ки шавҳарам аз кор меояд, ҳаво аллакай торик мешаваду ӯ имконияти пайдо кардани туро нахоҳад ёфт. Пас аз як рӯз бошад, ту қариб ба шаҳр мерасӣ.


    Чашмони Ҳомид пур аз тарсу ҳаяҷон шуданд ва ӯ пурсид:


    — Ман роҳро чӣ тавр меёбам?


    — Ман дар ин бора фикр кардам, — ҷавоб дод модар. — Танҳо як роҳ ҳаст, ки ту бо он рафта метавонӣ. Агар бо роҳи калон равӣ туро мебинанд ва баъд вай хеле дуру дароз аст. Роҳи росте ки аз байни кӯҳ мегузарад, хатарнок аст ва ту метавонӣ раҳгум занӣ. Пас, ту бояд роҳи сеюмро интихоб кунӣ. Яъне лаблаби дарё то охири водӣ меравӣ ва баъд ба он тарафи кӯҳ мегузарӣ. Медонам, ки кӯҳ хеле баланд аст, вале ту бояд ин корро кунӣ. Аз болои он кӯҳ ту дарёи дигареро мебинӣ. Агар ту лаблаби соҳили ҳамон дарё равӣ, дере нагузашта ба роҳи калон мебароӣ, ки дар он мошинаҳои боркаш ҳаракат мекунанд. Шояд касе туро ба мошина савор кунад, зеро аз он ҷо то шаҳр панҷоҳ километр роҳ аст. Вале агар корат барор нагирад, лозим меояд, ки пиёда роҳ равӣ. Худо мададгорат бошад!


    — Баъди ба он ҷо расидан чӣ? — оҳиста пурсид писарак.


    — Ҳамин ки ба шаҳр расидӣ, — ҷавоб дод модар, — бояд албатта хонаи хоҳари шафқати бритониро пайдо кунӣ. Касеро напурс, худат кофта ёб. Вай дар кӯчаи паси бозор, дар хонае ки рӯ ба рӯи меҳмонхона сохта шудааст, яъне хонаи охирини ин кӯча аст, зиндагӣ мекунад. Ба назди ӯ рафта ҳамаашро нақл кун ва Хазинаро ба вай деҳ. Вай худаш медонад чӣ кор кунад.


    Ҳомид бо шубҳа ба модараш нигоҳ кард.


    — Агар ӯ Хазинаро гирифтан нахоҳад чӣ? — пурсид ӯ.


    Модар бо дили пур гуфт:


    — Мумкин нест, ки ӯ Хазинаро нагирад. Вай ба ман гуфта буд, ки Авлиёи ӯ касеро рад накардааст. Ман боварӣ дорам, ки ӯ Хазинаро ба хотири Авлиёи худ қабул мекунад. Акнун ту ба пеши бузҳо рав, ман бошам бояд зудтар гандумро кӯфта тамом кунам, набошад Фотима боз ҷанҷол мекунад. Ҳар чизе, ки гуфтам, дар ёдат нигоҳ дор. Ман барои ту тӯшаи роҳ тайёр мекунам.


    Ҳомид аз ҷояш хеста ба назди бузҳо рафт. Бовариаш намеомад, ки ҳамаи ин ҳақиқат аст. То маслиҳатро пазондани онҳо нури офтоб аллакай қуллаҳои кӯҳҳоро равшанӣ мекард. Хӯшаҳои пухтаи гандум аз вазиши насим оҳистаоҳиста меҷунбиданд. Ба назар гирду атроф ҳама мисли пештара буд, вале ба чашмони писарак ҳама чиз дигар хел менамуд.


    Кӯҳҳое, ки ӯ ҳар рӯз медид, ҳоло дар назараш тамоман дигар хел шуда буданд ва акнун ба ӯ донистани он, ки дарё ба куҷо ҷорӣ мешавад, аҷоибӣ намекард. Вале ба ҳамаи ин тарсу ваҳм нигоҳ накарда, ӯ фикри рад кардани таклифи модарро надошт.


    Ҳомид оҳиста ҳуштак кашид. Якчанд бузичае, ки дар наздикӣ мечариданд, давида омада фукчаҳои худро ба зонуи ӯ ҷафс карданд. Ҳомид ҳис кард, ки онҳоро хелe дӯст медорад ва агар аз хона баромада равад, бе онҳо ғамгин мешавад. Ин ҳамон бузичаҳое буданд, ки худи ӯ ба онҳо роҳгардиро ёд дода буд ва ҳар гоҳе ки монда мешуданд, ба рӯи дастонаш мегирифт ва агар ба гандумзор медаромаданд, онҳоро бо химча зада аз он ҷо мебаровард. Писарак бо навозиш паси гӯши бузичаҳоро хорида фикр мекард, ки оё боз онҳоро медида бошад? Ӯ бори аввал дар бораи ҳаёти ояндаи худ фикр мекард. Охир вай аз тарси он ки падарандараш ӯро ҷазо медиҳад, муддати дарозе ба хонаашон баргашта наметавонад. Ҳамон рӯз писарак бузҳоро барвақт ба хона оварду тамоми бегоҳ дар бари модараш хомӯш нишаста пашмресии ӯ ва Раҳимаро тамошо мекард. Ҳардуяшон ҳам аз таҳти дил кор мекарданд, чунки Фотима аз болои кори онҳо назорат мекард. Писарак ҳатто ҳақ надошт, ки бо модараш гап занад, аз ин рӯ дили хурдакакаш пур аз ғаму андӯҳ буд. Ӯ ба ғайр аз он зиёрати панҷрӯзаи мазори авлиё ягон шабро бе модар нагузаронида буд. Вале акнун ӯ бояд вақти зиёде дур аз модар бошад. Модар хомӯш менишаст, вале Ҳомид меҳри бепоёни ӯро ҳис мекард. Ин ӯро рӯҳбаланд сохта, дили озурдаашро тасаллӣ медод. Рӯз оҳистаоҳиста бегоҳ мешуд. Офтоб бо нурҳои оташинаш бори дигар осмонро равшан карду ҳама ҷоро торикӣ фаро гирифт. Ҳомид инро садҳо бор дида буд, вале имрӯз ҳама чиз ба назараш дигар хел менамуд. Аввалин бор дар ҳаёташ ӯ хоҳиши хӯрок хӯрдан надошт, вале худро маҷбур мекард, то ки падар чизеро пай набарад. Сипас чизе нагуфта аз ҷояш хесту рафта ба ҷогаҳи худ дароз кашид ва бо тарсу ҳарос интизори он буд, ки зудтар хоби падарандараш барад. Ҳамин ки садои хурроки ӯ баланд шуд, Ҳомид боэҳтиёт аз ҷояш хесту оҳистаоҳиста қадам гузошта ба паси анбор рафт. Саги пир гӯшҳояшро сих карду овози занҷираш шунида шуд. Ҳомид сахт тарсид. Охир, агар ҳозир саг аккос занад, ҳама кор расво мешавад. Ӯ сагро ба оғӯш гирифта, бе сухан илтимос мекард, ки ором шавад. Ӯ содиқона, чун саги бовафо дасти Ҳомидро лесид.


    Ҳамин тавр сагро оғӯш карда, ӯ омадани модарашро интизор шуд ва вақте ки ӯ Хазина дар даст ногаҳон бесадо аз пушти анбор пайдо шуд, ӯ аз ҷояш парида хест. Модар хомӯшона Хазинаро маҳкам ба пушти ӯ баст. Кӯдаки бечора намефаҳмид, ки бо ӯ чӣ кор мекунанд. Вай дилпурона сарашро ба китфи бародараш гузошту боз хобаш бурд. Модар ду нонро ба китфи Ҳомид баст ва ҳар ду дасташро ба дастони худ гирифта бӯсид. Ҳомид низ панҷаҳои модарро бӯсид ва як лаҳза худро ба бағали ӯ ҷафс кард. Ҳарду хомӯш буданд. Ниҳоят модараш ӯро оҳиста аз худ дур карду то аз дарвоза баромада рафтанаш аз қафояш нигоҳ карда истод. Баъд ӯ аз кори кардааш қаноатманд шуда, ба кулба — ба назди гаҳвораи холимонда ва қаҳру ғазаби шавҳараш баргашт. Ҳомид бошад ба монанди киштичае, ки аз занҷирҳои лангар озод шуда, ба сӯи баҳрҳои номаълум шино мекунад, бо пайраҳаи нуқрагини худ пеш мерафт.

    Ҳамин, ки Ҳомид ба зери сояи дарахтони зайтун расид, ин пайраҳаи нуқрагин аз назар ғоиб шуд ва ӯ дар торикӣ ба решаи дарахте пешпо хӯрд. Вай зудзуд қадам гузошта, ба пеш ҳаракат мекард ва аз вазнинии бори пушташ базӯр нафас мекашид. Ӯ аз байни кулбаҳои бетартиб ҷойгиршуда гузашта, ба сари теппа баромад ва бори дигар ба тарафи хонаашон нигоҳ кард. Аз боло ҳавлиашон баръало намоён буд. Вақте ки ӯ ба тарфи дигари ағба гузашт, хонаашон аз назар пинҳон шуд. Акнун писаракро дар пеш роҳи номаълуме ба дунёи нав ва пайраҳаи печ дар пече, ки сӯи кӯҳистон мебарад, интизор буд.


    Вақте ки Ҳомид аз назди қабристони деҳа мегузашт, тамоми вуҷуди ӯро тарсу ваҳм фаро гирифт. Дар ин макони марг албатта бояд деву аҷинаҳо бошанд. Аввал ӯ хост гурезад, вале баъд ба ёдаш омад, ки дар ҳамин наздикӣ се бародари хурдсолаш гӯронида шудаанд, арвоҳҳои кӯдакон бошанд ҳаргиз бадӣ намекунанд. Ва ӯ ба фикр фурӯ рафт: онҳо дар куҷо бошанд? Шояд он Авлиё, ки Исо ном дораду кӯдакони хурдсолро рӯи дастонаш мебардорад, ба онҳо низ, ки мурдаанд, раҳмаш омада бошад? Ӯ тамоми роҳ бо овози паст ҳамчун тилисме, ки аз ҳама балоҳо нигоҳ медорад, номи Исоро ба забон меовард ва дере нагузашта сиҳату саломат ба дарёе, ки модар дар борааш нақл карда буд, омада расид.


    Писарак бо роҳи санглох пеш мерафт. Пойҳояш захмин шуда, сахт дард мекарданд. Хазина чун бори сангине дар пушташ мехобид ва гӯё торафт вазнинтар мешуд.


    Шаб ба поён мерасид. Аз паси кӯҳҳо сапедадам намудор буд. Ҳоло Ҳомид бояд ба кӯҳ мебаромад. Писарак, ки милкҳояш аз бехобӣ вазнин гашта буданду пойҳояш захмин, рангаш парида ва хеле хаста шуда буд, ба қафо нигоҳ кард. Ӯ дар як шаб роҳи зиёдеро тай кард ва агар то бегоҳ падарандараш аз рафтани вай бохабар нашавад, метавонад натарсида рӯзона ба он тарафи кӯҳ гузарад. Пагоҳ бошад ӯ бояд то ғуруби офтоб пинҳон шуда шинад.


    Дере нагузашта Хазина бедор шуд. Ҳомид ду пораи нонро шикасту ҳарду хомӯшона онро хӯрданд. Баъд ӯ хоҳарчаашро ба лаби ҷӯйчае оварда, дасту рӯяшро шӯст ва бо кафи дасташ ба ӯ об дод. Ӯ мехост, ки то ба назди дӯсти ношиносашон рафта расидан хоҳарчааш тозаву озода бошад. Ин барояш аҳамияти калон дошт. Ҳомид афсӯс мехӯрд, ки вақти аз хона баромадан як пораи шонаи оилавиро бо худ нагирифтааст, вагарна ҳоло мӯйҳои хоҳарчаашро шона мезад,


    то ки вай ба лӯхтаки пахмоқу бесоҳиб монанд набошад. Ӯ хост, ки бо панҷаҳояш мӯи сари хоҳарашро ҳамвор кунад, вале ин ба Хазина маъқул нашуд ва ӯ бародарашро якто зад. Ҳомид ҳам, ки хеле хаста ва ғамгин буд, дар ҷавоб ӯро як шаппотӣ фаровард. Дар натиҷа Хазина бо овози баланд гиря карда, модараш ва пиёлаи қаҳваи ҳарпагоҳинаро талаб кард. Ин ду кӯдаки бадбахт чанд муддат дар лаби ҷӯйча аз ҳамдигар қаҳр карда, фиқфиқкунон менишастанд. Вале қаҳри Хазина ба зудӣ паст шуд ва ӯ гӯё бародарашро бахшида бошад, дастдасткунон Ҳомидро ёфт ва ба рӯи зонуяш баромада хомӯш нишаст.


    Писарак маъюсона ба ӯ нигоҳ кард. Хоҳараш бисёр вазнин буд, тахтапушти вай бошад сахт дард мекард, вале ҳоло ки офтоб гарм нашудааст, ба роҳ баромадан лозим буд. Ва ӯ хоҳарчаашро ба пушташ баста, бо пайраҳаи морпечи кӯҳӣ, ки торафт баландтар мебаромад, равона шуд.


    Ӯ аз он хурсанд буд, ки пайраҳа қадқади ҷӯйча мераваду вай метавонад ҳар даҳ дақиқа хам шуда дасту рӯй ва пойҳояшро тар кунад. Вале ҷӯйча дар ақиб монд ва ба Ҳомид лозим меомад, ки аз байни буттаҳои пастпасти зайтун роҳ равад. Офтоб торафт баланд шуда сару рӯяшро месӯзонд. Хазина, ки шаб аз хоб сер шуда буд, ҷастухез карда китфҳои Ҳомидро, ки пӯсташ рафта буд, сахт ба дард меовард. Писарак ҳис кард, ки бояд каме дам гирад. Агар ӯ ҳоло каме истироҳат накунад, мумкин аст роҳравон хобаш барад. Вале дар куҷо хоб кунад? Чашмонаш худ ба худ пӯшида мешуданд. Ногоҳ ӯ дар пеш доғи зардеро дид. Ин ғаллазор буд. Ӯ дар ёд надошт, ки чӣ тавр ба он ҷо рафта расид ва ҳатто пай набурд, ки дар наздикии ғаллазор деҳае ҷойгир шудааст. Ҳомид гаваккашон то миёнаи ғаллазор расида, дар байни хӯшаҳои гандум сахт хобаш бурд. Вай дилпур буд, ки дар ин ҷо ӯро касе намебинад.


    Хазинаи кунҷков бошад сабаби ин қадар вақти зиёд дар як ҷо нишастанашонро ҳеҷ намефаҳмид. Дар хона ҳар куҷое ки дилаш мехост. метавонист бозӣ кунад, ин ҷо бошад ӯро хӯшаҳои нӯгтези гандум иҳота карда буданд. Ба ғайр аз ин Хазина гурусна монда буд. Модараш, ки ҳеҷ гоҳ ӯро танҳо намегузошт, бояд дар ҳамин наздикиҳо бошад. Фақат аз ин ҷой баромадан лозим. Ӯ рӯймоли калонро кушода партофту ба пеш ҳаракат кард ва дере нагузашта ба канори гандумзор расид ва бодиққат ба садоҳо гӯш дод. Хушбахтона, ба гӯшаш садои пасти осиёи дастӣ расид. Садои осиёб — ин модар, модар бошад — ин хонаи гарм, хӯрок, шароити хуб ва аз ҳама гуна хавфу хатар эмин будан аст.


    Духтарча бо фарёди пур аз шодӣ, дастаконашро ба пеш дароз карда, ба сӯи садои осиёб равона шуд. Зане, ки дар остонаи кулба менишаст, овози ӯро шунида сарашро боло кард ва гӯё арвоҳеро дида бошад, аз тарс дар ҷояш шах шуда монд. Ба сӯи ӯ бо қадамҳои ноустувор як суроби аҷоибе ҳаракат мекард. Ин духтарчаи хурдакаке буд, ки куртаи чити чиркин дар тан дошту мӯйҳои ғафсу сиёҳаш пур аз хасу хошок буданд. Ӯ саропо пур аз чанг буд ва ногоҳ ба атсазанӣ даромад. Зан бошад ҳоло ҳам аз ҷояш наҷунбида ба ӯ нигоҳ карда менишаст.


    Ҳамин вақт садои осиёб хомӯш шуд ва Хазина дудила шуда монд. Сипас дастаконашро ба пеш дароз карду танҳо як калимаро ба забон овард : — „оча.“


    Писари ягонаи ин зан зимистони гузашта мурда буд ва ӯ худаш бачаашро дар зери барф гӯронид. Ҳоло вақте ин кӯдак калимаеро ба забон овард, ки ӯ шаш моҳ боз дар интизори шуниданаш буд, зан якбора кӯдакро ба оғӯш гирифт ва ӯро навозишкунон бӯса кард. Хазина аввал дасту по зада гиря кард. Ӯ ҳис кард, ки ин модари ӯ нест, вале дастоне, ки ӯро навозиш мекарданд, боқуввату боэътимод ва хеле нарм буданд. Аз ин рӯ дере нагузашта ӯ ором шуду об пурсид. Модари наваш ба вай як коса шир овард ва ӯ онро бо ду даст гирифта то қатраи охирин нӯшиду дар рӯи зонуи зан хобаш бурд.


    Ҳомид қарибии бегоҳ бедор шуд, вале намефаҳмид, ки ӯ дар куҷост. Хӯшаҳои зарди гандум нури офтобро инъикос мекарданд ва ба назари Ҳомид чунин менамуд, гӯё ӯ дар зери сақфи тиллоӣ хобидааст.Тамоми аъзои баданаш дард кунад ҳам, ӯ ҳис мекард, ки каме дам гирифтааст. Оҳистаоҳиста ӯ тамоман ҳушёр шуд ва якбора аз ҷояш парида хест. Хазина куҷо шуд? Дар ҳамин ҳолат ҳам Ҳомид эҳтиёткориро фаромӯш накарда буд. Вай боз гаваккашон ба канори ғаллазор расиду ба тарафе, ки Хазина бояд рафта бошад, нигоҳ кард ва он чизе, ки дид, ӯро ба ҳайрат овард.


    Дар масофаи панҷоҳ метр аз ҷои пинҳоншудаи ӯ кулбае меистод. Дар остонаи кулба, гӯё ки дар хонаи худ бошад, тамоман Ҳомидро аз ёд бароварда, Хазина бепарво нишаста гелос мехӯрд. Модари наваш бошад ҳамроҳи ӯ нишаста механдиду мӯйҳои ӯро ба тартиб медаровард. Дар паси ин кулба тамоми деҳа ба шакли нимдоира ҷойгир шуда буд.


    Ҳомид наҷунбида менишаст, вале гелосро дида, гуруснагиро ҳис кард ва дасташ худ ба худ ба сӯи нон дароз шуд. Нонро хоида фикр мекард, ки акнун чӣ кор бояд кунад? Ӯ шарм медошт. Илова бар он ки ӯ қариб тамоми рӯзро аз даст додааст, боз Хазина ба манзили душманон рафтааст. Ин одамон албатта мешунаванд, ки дар деҳаи ҳамсоя духтарчае гум шудааст. Бинобарин ӯ набояд ба чашми онҳо намудор шавад.


    Вақте ки офтоб нишаст, деҳаро нури моҳ равшан кард ва ҳама ҷо ором шуд, Ҳомид аз ғаллазор баромада ба дари кулба наздик шуд. Шавҳар дар рӯи бӯрё хоб буду сахт хуррок мекашид, занаш бошад дар поёни пои ӯ мехобид. Хазинаро дар катчаи назди дар хобонда, болояшро бо пӯстаки буз пӯшида буданд. Ҳомид хам шуда ӯро ба рӯи дастонаш гирифт. Ӯ чашмонашро кушод, писарак оҳиста номи ӯро ба забон гирифт ва Хазина дилпурона худро ба ӯ ҷафс кард. На косаи шир ва на гелос ҷои меҳри бародарашро гирифта натавонистанд. Хазина рӯзро хуб гузаронида буд, вале ба ҳар ҳол ҳис мекард, ки воқеае рӯй додааст. Ҳоло бошад ӯ дар оғӯши бародар дур аз хавфу хатар аст.


    Баъди панҷ дақиқа писарак хоҳарчаашро ба оғӯшаш зер карда аз нишебии рости кӯҳ ба боло мебаромад. Ҳамин тавр ӯ Хазинаро гирифта гурехт ва баъд ӯро ба пушташ маҳкам баста, бо қатъият роҳашро давом дод.

    Ҳанӯз рӯз нашуда Ҳомид ба қуллаи кӯҳ расид, ӯ сахт монда шуда буду мелангид. Шабҳо дар ағбаи баланди кӯҳ фасли тобистон ҳам хеле хунук мешаванд, Ҳомиду Хазина бошанд либоси сабук дар тан доштанд. Духтарча дам ба дам месулфиду атса мезад. Бародари ӯ чунон хаста шуда буд, ки бемадорона дар наздикии қалъаи испаниҳо, ки аз он ҷо посбонҳо водиро назора мекарданд, дуқад нишаст ва интизори субҳидам шуд. Худи қалъа ва ё дидбонгоҳ каме болотар аз ҷои нишасти онҳо воқеъ буд. Роҳ як қадар аз болои теғаи кӯҳ мегузашту баъд ба поён мефаромад. Ба ҳар тарафе ки ӯ нигоҳ мекард, дар ҳама ҷо кӯҳҳоро медид. Кӯҳҳоеро, ки қуллаҳояшон аз нурҳои аввалини офтоб ба чашм сурх менамуданд. Ба назари Ҳомид чунин менамуд, ки гӯё ӯ дар қуллаи баландтарини дунё — дар ҷое истодааст, ки то ҳол пои одам нарасидааст.


    Вале аз тамоми муҳити атроф ӯ фақат аз як ҷой метарсид ва бо ҳар роҳе ки набошад аз он ҷой дуртар рафтан мехост. Дар як канори теғаи кӯҳ деҳаи испаниҳо бо биноҳои сафед, аскарони зиёд ва дидбонгоҳҳояш ҷой гирифта буд. Агар падарандараш дирӯз бегоҳӣ бо ягон роҳ дар бораи ӯ ба полиция хабар дода бошад, албатта посбонҳо роҳро назорат мекунанд. Дар ин ҳол ӯ бояд бо ин роҳ нарафта, рост аз байни буттазор гузараду ба дарё расад. Шояд он ҷо дар сояи дарахтҳои зайтун каме дам гирифта, бо фарорасии торикӣ боз ба роҳ барояд.


    Ӯ Хазинаро ба пушташ баста аз паноҳгоҳи худ баромад ва ҳамон замон бо ду саворае, ки аз тарафи дигари қалъа боло мебаромаданд, рӯ ба рӯ зад. Ҳомид онҳоро дида дар ҷояш шах шуда монд. Ҳар дуи онҳо аз деҳаи ӯ буданду писаракро хуб мешинохтанд. Савораҳо ҳам ба ӯ нигоҳ карда монданд.


    Баъд яктоаш аз болои асп парида фаромаду Ҳомидро маҳкам дошта фарёд зад:


    — Ин писари Саид Муҳаммад аст. Ҳамоне ки дирӯз аз хонаи ӯ гурехта буд.


    Ҳомид чолокона аз дасти ӯ халос шуду ба поён давида рафт. Аз ин ҳаракати тезу ногаҳонии ӯ асп тарсиду ба ду пои ақибаш рост хест.


    Муддате ки савора бо асп овора буд, писарак хеле дур гурехт. Ба хору буттаҳо ва ба пойҳои захмину хуншораш аҳамият надода, ӯ ба ақибаш нигоҳ накарда пеш медавид ва ҳар лаҳза интизори он буд, ки ҳамин ҳоло дасти вазнине ба китфаш фаромада Хазинаро аз ӯ кашида мегирад.


    Он одам бошад лаҷоми аспашро маҳкам дошта аз баландӣ нигоҳ мекард, ки Ҳомид ба куҷо мегурезад. Чизе ки аз дасташ меомад, ӯ кард ва акнун намехост, ки бо кафшҳои нави нӯгборикаш аз байни буттаҳои хордор гузашта писаракро дастгир кунад. Умуман ин кор ба ӯ дахл надорад. Беҳтараш ӯ ба полицияи маҳалли испаниҳо хабар медиҳад. Аз паси гурезаҳо давидан кори онҳост, на кори ӯ. Чунин фикр карда, ба асп савор шуду роҳашро давом дод.


    Ҳомиди бечора бошад гумон мекард, ки ҳамин замон ӯро дастгир мекунанд ва бо азоби зиёде давиданро давом медод. Хазинаи майдаяк, ки аз бардорузани бисёр қариб аз ҳол рафта буд, дар пушти ӯ кандаканда овоз мебаровард. Ҳомид метарсид, ки ба даст меафтад, бинобар ин беист медавид, вале ногоҳ пояш ба решае дармонду вай бо тамоми вазнаш ба замин афтод. Вале ҳамон замон аз ҷояш парида хест. Сару рӯяш харошида, пур аз чангу хок шуда буд. Вай дар рӯ ба рӯяш дӯнгии кӯҳро диду монанди нобиноҳо калавидакалавида ба паси он гузашт. Аз пешаш кулбаи қамишин, ки дар наздаш оғили бузҳо буд, баромад. Ҳомид аз тарси он ки ҳар лаҳза аз паси харсанг таъқибкунандагони ӯ баромаданашон мумкин ва ҳоло ин ягона паноҳгоҳ аст, шиппи карда зуд ба оғили торик даромад. Дар як тарафи он коҳи бисёреро рехта буданд. Ҳомид дар байни ғарами коҳ пинҳон шуд. Ӯ ним соат дар он ҷо тарсидаву ларзида менишаст.


    Ниҳоят дилаш каме ором шуду ӯ аз байни коҳ баромад. Вай намедонист, ки аз ин вазъият чӣ хел барояд. Дар намуд ҳама ҷо ором буд. Аз хонаи дар наздикӣ буда овози хандаи кӯдакони хурдсол ва садои тарақтуруқи сатилҳо шунида мешуд.


    Вале писарак худро хеле бад ҳис мекард. Даҳонаш хушк шуда, ташнагӣ азобаш медод. Сараш дард мекарду пойҳояш вазнин шуда буданд. Хазина ҳам бисёр ташнаву хаста шуда буд. Ӯ монанди гурбачаи хурдакак овоз бароварда, талаб мекард, ки ба вай об диҳанд ва ҳарчанд бародараш илтимос мекард, ором намешуд. Агар ҳамин вақт касе ба оғил медаромад, ҳатман овози ӯро мешунид. Писарак бо ноумедӣ ба қафо нигоҳ карду як буз ва бузғолачааеро дид. Ӯ хурсанд буд, ки роҳи ҳалли масъаларо пайдо кард. Ҳомид доимо бо бузҳо сарукор дошт ва медонист, ки бузи бачадор шири бисёр дорад. Вай номаълум ба дар наздик шуду оҳиста сар бароварда, сафолпораеро гирифт. Пас чашмашро аз кулба наканда, гӯшҳои бузро сила кард. Буз ҳам бо боварӣ дасти ӯро лесид. Ҳамин тавр онҳо дӯст шуданд. Ӯ дар назди бузича ба замин дароз кашида бузро ҷӯшидан гирифт. Вай бо хурсандӣ ба хоҳаракаш шири гарму кафкдор овард. Хазина саракашро аз лонаи хасинаш бардошта, ҳамаи ширро то қатраи охирин нӯшид ва гиря карда, боз шир талаб кард.


    Ҳомид чанд дафъаи дигар бузро ҷӯшида ба хоҳарчааш шир овард. Охир дар сафолпора кам шир мебурд, онҳо бошанд ҳарду гуруснаву ташна буданд. Буз шири бисёре дод ва онҳо ба он нони хушкро реза карда шикамашонро сер карданд. Дар вақти хӯрокхӯриашон ба оғил духтарчае даромад. Ӯ барои буз як банд алафи тару тоза оварда дод. Ҳомид нафасашро ба дарун гирифта, сари Хазинаро поён кард. Духтарак дар нимторикӣ чизеро надида баромада рафт.


    Ҳаяҷоне, ки дар вақти ҷӯшидани буз тамоми аъзои бадани Ҳомидро пахш карда буд, дарди пойҳо ва табларза намегузоштанд, ки хобаш барад. Вай тамоми субҳ бо чашмони кушода дароз буд. Ғайр аз ин ӯ метарсид, ки Хазина метавонад боз ба ягон ҷой баромада равад. Ӯ хост чизеро ёфта Хазинаро ба худ баста монад, вале ҳеҷ чизро пайдо карда натавонист ва инчунин ҷуръат накард, ки ба берун барояд.


    Ногоҳ ақлаш хира гашта, тарсу ваҳм аз вуҷудаш дур шуданд ва ӯ ҳис кард, ки хобаш мебарад. Ҳомид Хазинаро маҳкам оғӯш карду хобаш бурд.


    Вақте ки хоби Ҳомид бурд, дастонаш суст шуданд. Хазина ҳис кард, ки акнун метавонад ҳар кореро, ки дилаш хоҳад, кунад ва худро аз оғӯши бародараш озод кард. Ӯ намефаҳмид, ки чаро бародараш барои дам гирифтан ин ҷои ноқулаю камҳаворо, ки ба ӯ ҳеҷ маъқул набуд, интихоб кардааст? Бинобар ин норозиёна зери лаб ғурғур карда аз оғил берун баромаду оҳистаоҳиста қадам гузошта аз он дур шуд. Саёҳати дирӯзааш ӯро рост ба оғӯши модар бурда буд ва имрӯз ҳам корҳояш бад нашуд.


    Хазина ноӯҳдабароёна чанд қадам гузошту ба буз дакка хӯрд. Аз бӯи шинос ва пашми дағалаш ӯ дарҳол фаҳмид, ки ин буз аст. Духтарак худро чунон ҳис мекард, ки гӯё дар хонаашон бошад. Ӯ бузро навозиш карду гӯшҳояшро хорида, оҳистаоҳиста ангуштонашро ба сӯи бинии буз равона кард. Ниҳоят ӯ чизеро ки мекофт пайдо кард, маҳфили дӯстона ва ҷои мулоим. Ӯ ба таги риши буз даромада дароз шуду мехост хоб кунад. Табиист, ки бузича рашк кард ва ӯ ҳам фукчаашро ба зери гардани модараш гузошт. Ҳамин тавр ҳардуи онҳо — бузичаи навзод ва кӯдаки бесоҳиб, ба такдири худ тан дода, ҳамроҳ мехобиданд.


    Вақт мегузашт. Дере нагузашта соҳибаи хона сатил дар даст барои ҷӯшидани буз ба оғил даромад. Аввал ӯ гумон кард, ки бузаш боз якто таваллуд кардааст, вале баъд бодиққат нигоҳ карду духтарчаи хурдакакеро дид.


    — Худоё! — дод зад ӯ, — Охир ин кӯдак аст!


    Баъд ҳайрон шуда ба атроф нигоҳ карду Ҳомидро дид.


    — Худоё! — такрор кард ӯ, — Дар ин ҷо боз як нафар!


    Вай бо қатъият ба тарафи Ҳомид рафта, ӯро бо пои лучаш тела кард. Ҳомид тарсида бедор шуд ва кӯшиш мекард, ки дар ҷояш рост шинад. Ӯ ҳанӯз тамоман ҳушёр нашуда буд, вале дарҳол фаҳмид, ки ба даст афтодааст. Сараш ҳоло ҳам сахт дард мекард. Ва дар ин аҳвол ӯ худро дошта натавониста, гиря кард.


    — Бас кун! — гуфт занак, ба пушташ якто зада, — Ту аз деҳаи мо нестӣ. Гап зан, кистӣ ва аз куҷо омадӣ?


    Ҳомид ба ӯ нигариста кӯшиш мекард, ки ашкашро нигоҳ дорад. Аввал ӯ мехост дурӯғ гӯяд, вале баъд фикр кард, ки дар ин аҳвол росташро гӯяд беҳтар мешавад. Ва ӯ софдилона тамоми қиссаи худро нақл кард. Занак ӯро бодиққат гӯш мекарду сар меҷунбонд. Вақте ки Ҳомид нақлашро ба охир расонд, зан бо таҳсин ба ӯ нигарист. Нақлаш ба хақиқат рост меомад. Худи ӯ аллакай ду бор шавҳар карда буд. Шавҳари якумаш нисбати ӯ ва кӯдакаш ниҳоят бераҳм буд. Вақте ки зан аз ӯ ҷудо шуд, ҳамагӣ понздаҳсола буд. Аз ин рӯ ӯ тайёр буд, ки калтакбадаст бар зидди шавҳарони золим барояд. Ӯ ба он зани бечораи ношинос, ки барои наҷоти фарзандаш ҷонашро ба гарав гузоштааст, ҳамдард буд. Ғайр аз ин ӯ дили нарми модарона дошт ва дид, ки писарак бемор аст.


    Зан бузро ҷӯшиду ба дасти росташ сатил ва ба дасти чапаш Хазинаро гирифта ба сӯи хона равона шуд. Ҳомид ҳам лангонлангон аз қафои ӯ рафт.


    Даруни кулба торик буд. Се нафар кӯдаки хурдсол дар атрофи деги сафолин нишаста бесаброна модарашонро интизор буданд. Дере нагузашта шавҳари он зан рамаро аз кӯҳ ҳай карда оварду ба кулба даромад ва ҳама барои хӯроки шом дар атрофи дастурхон ҷамъ омаданд.


    Ҳомид, ки дар ин ду рӯз ғайр аз ширу нони қоқ чизе нахӯрда буд, бо иштиҳои тамом хӯрок мехӯрд ва ҳама чиз ба назараш ниҳоят бомаза менамуд. Ӯ ҳис мекард, ки қувваи рафта ба тани хастааш бармегардад. Ақаллан як шаб бошад ҳам, ӯ эмин аз хатар ва дар хонаи озода мехобад. Аз хурсандӣ ҳатто сараш аз дард монд. Ӯ ба зани дар рӯ ба рӯяш нишаста чун ба фариштаи нексиришти осмонӣ менигарист.


    Баъд аз хӯроки шом ҳар се духтарча бо гурбаву се гурбачааш рӯи пӯстак дароз кашида, ҳамон замон хобашон бурд. Падар барои ҷӯшидани бузҳо ба рӯи ҳавлӣ баромад. Зан низ аз паси ӯ рафт. Вай мехост бо шавҳараш гуфтугӯ кунад.


    Ва вақте ки баргашт, ба пеши Ҳомид, ки дар назди оташдон Хазинаро оғӯш карда менишаст, омада гуфт:


    — Шавҳари ман бо майли тамом мехоҳад ба ту ёрӣ диҳад. Ӯ мошини боркашро киро кардаасту пагоҳ ба бозор зардолу мебарад. Вай шуморо бо худ мегирад. Агар касе пурсад, мегӯед, ки бародарзодаҳои ман ҳастед. Хоҳари ман писаре дорад, ки ҳамсоли туст ва Хазина барин духтарча ҳам дорад. Мошина шуморо бист километр дуртар аз шаҳр, дар роҳи калон мефарорад. Шояд шуморо боз ягон кас ба мошинааш савор кунад, вагарна пиёда рафтан лозим меояд. Ин он қадар дур нест.


    Ӯ ба чеҳраи хушҳолу аз гармии оташ сурхшудаи Ҳомид нигоҳ карду якбора ба вай раҳмаш омад. Чӣ хел ӯ хурдакак ва бечора аст. Ва мисли Худованд, ки садсолаҳо пеш аз ин карда буд, зарфи об ва сачоқро гирифту хам шуда, пойҳои захмини Ҳомидро шуст. Баъд матои тозаеро дароздароз даронда, ба равғани зайтун тар карду захмҳои ӯро баст. Вақте ки ҳама кор анҷом ёфт, ӯ Ҳомид ва хоҳарчаашро ба рӯи пӯстак хобонд ва болояшонро низ бо пӯстак пӯшонд. Ҳомид, ки аз ӯ миннатдор буду аз ҳеҷ чиз наметарсид, ҳамон замон хобаш бурд. Зан, ки болои зинаҳо менишаст, дастонашро рӯи зонуҳояш гузошта, дуру дароз ба торикӣ чашм дӯхта монд. Ӯро як эҳсоси мутантане фаро гирифта буд. Ба назараш чунин менамуд, ки ба хонааш як чизи ношиносу аҷоибе ворид шуда бар сари ӯ ва кӯдаконаш сояи худро афкандааст.


    Ӯ аз рӯи даъвати дил ва қонуни муҳаббат амал кард, гарчанде дар бораи Худои Муҳаббат чизе намедонист, ки гуфтааст: „Ва ҳар кӣ яке аз ин гуна кӯдаконро ба исми Ман қабул кунад, вай Маро қабул мекунад.“

    Бегоҳии рӯзи дигар Ҳомид дар назди девори ҳамон шаҳре меистод, ки барояш ин қадар роҳи дуру дарозро тай карда буд. Ӯ пештар ҳеҷ гоҳ худро ин қадар танҳову бекас ҳис намекард. Ҳангоми саёҳаташ ҳам ӯ танҳо буд, вале ин ба назараш наменамуд, чунки пештар ҳам як худаш дар кӯҳу пушта рамаи бузҳоро мечаронд.


    Осмон ва муҳити беодамӣ барои ӯ ваҳмангез набуданд, бинобар ин вай ба танҳогии худ одат карда буд. Вале муҳите, ки дар он мардуми бешумор, хачиру аспу бузи беҳисоб ва тӯдаи кӯдакони пойлучи ҷандапӯш ҳамдигарро телаву ҳақораткунон ба дарвозаи шаҳр медаромаданд, ӯро метарсонд.


    Ҳомид зери сояи дарвоза истода, ҳамаи инро медиду фикр мекард, ки акнун чӣ кор бояд кунад. Ӯ маслиҳати модарашро, ки аз касе чизе напурс гуфта буд, дар ёд дошт. Ва азбаски модар дар бораи маҳалле, ки он хона воқеъ гаштааст, муфассал нақл карда буд, қарор дод, ки аз касе чизе напурсида, худаш ҷои лозимиро пайдо кунад. Боз фикр кард, ки дар торикӣ номаълум ба шаҳр дарояд беҳтар аст. Вале бо фарорасии торикӣ соҳибони дӯконҳо ҷароғҳои ду тарафи кӯчаро равшан карданд ва ҳар касе, ки мегузашт, бемалол дида мешуд. Аз афташ дар ин ҷои даҳшатнок торикӣ намешавад ва ёфтани паноҳгоҳ амри маҳол аст. Вале ҳар чӣ зудтар аз Хазина халос шудани ӯ беҳтар буд.


    Ниҳоят Ҳомид бо тарсу ҳарос қадқади роҳи сангфарш молҳои зебои мағозаҳоро тамошо карда рафтан гирифт. Матоъҳои зебо, қанду хурӯсакҳои хушранг, меваҳои гуногун ва анвои нон чашми ӯро мебурданд. Ҳамаи ин ба назараш афсона менамуд. Ӯ монанди шахси афсуншуда бо чашмони дурахшонаш ба зебоии ин шаҳри афсонавӣ менигаристу фикр мекард, ки шояд дар ин ҷо на касе бемор мешаваду на азоб мекашад, на гурусна мемонаду на аз хунукӣ меларзад. Писарак тарсу танҳоиро тамоман фаромӯш карда, бодиққат ба чеҳраҳои хираи роҳгузарҳо нигоҳ мекард, вале касе ба ӯ аҳамият намедод.


    Ҳамин тавр ӯ ба назди фавворае омада расид, ки қатраҳои обаш ба чор тараф пош мехӯрданд. Дар ҳамон ҷо духтаракеро дид, ки дар даст сатил дошт. Вай ба назараш хеле раҳмдил намуд ва Ҳомид беҷуръатона аз ӯ пурсид, ки чӣ тавр метавонад ба меҳмонхонаи паси бозор равад. Духтарак роҳро нишон доду ба хонаашон рафт.


    То меҳмонхона роҳ дур набуд. Гузаргоҳи зери равоқ ба ҳавлие оварда мерасонд, ки он пур аз хачиру хар буд. Ҳомид гурӯҳи одамонеро дид, ки барои фурӯхтани моли худ ба бозор омада буданд. Вай бисёр мехост, ки даромада рӯи пахол каме дам гирад, вале барои дар меҳмонхона ҷой гирифтан пул надошт. Ба ғайр аз ин ӯ ҳис мекард, ки бояд ҳамин бегоҳ корашро анҷом диҳад.


    Писарак бояд аз кӯчае мегузашт, ки дар рӯ ба рӯи меҳмонхона воқеъ буд. Ин як тангкӯчаи кӯтоҳе буд, ки охираш ба девори баланде рафта мерасид. Хонае, ки модар онро дар назар дошт, охирин аз тарафи чапи тангкӯча буд. Ёфтани он осон аст ва Ҳомид бо қадамҳои устувор роҳро пеш гирифт. Ӯ дар хамгашти кӯча бозистод. Чизеро, ки дар охири он дид, ӯро ба ҳайрат овард. Дар равшании хираи чароғи кӯча, назди хонаи охирини тарафи чап, гурӯҳи бачаҳои чиркину мисли худаш ҷандапӯшро дид, ки чизеро интизор буданд. Ҳамин вақт дар кушода шуду нури чароғ кӯчаро равшан кард ва бачаҳо пешпо хӯрдаву ҳамдигарро тела карда ба он хона даромада рафтанд. Баъди чанде ӯ аз пасаш садои қадамзаниро шунид ва дид, ки боз се ҷандапӯши дигар давида ба он хона даромаданд. Вақте ки Ҳомид дар торикӣ истода, аз нури равшане, ки ба кӯча меафтид, чашм намеканд, аз хона садои сурудхонӣ баромад. Шояд барои бисёриҳо ин сурудхонӣ ғайримусиқавӣ ва на он қадар таъсирбахш намояд, вале Ҳомид ҳаргиз аз ин зеботар чизеро нашунида буд.


    Ӯ саргарми сурудхонии онҳо ба дари хона наздик шуда, оҳиста ба дарун нигоҳ кард ва аз хурсандию ҳаяҷон қариб буд, ки нафасаш гирад. Охир ӯ дар рӯи девори хонаи дарун сурати ҳамон Одамеро дид, ки кӯдакони хурдсолро дӯст медорад.


    Дар рӯи дастони Ӯ кӯдаки майдаҳак буду дар атрофаш духтарчаҳову писарчаҳое, ки дастакони худро ба сӯи Ӯ дароз мекарданд. Ӯ ба онҳо бо табассум нигоҳ мекард ва ба назар чунин менамуд, ки аз наздаш рафтани бачаҳоро намехост. Ҳомид чеҳраҳои хираи роҳгузаронро ба ёд овард ва фаҳмид, ки ин Одам ба ҳеҷ кадоме аз онҳо монандӣ надорад. Ӯ албатта ба Хазина ҳам чун ба кӯдакони дар сурат буда хайрхоҳӣ мекунад.


    Вале ин бачаҳои ҷандапӯш кистанд? Ва барои чӣ онҳо ба ин ҷо даромаданд? Онҳо дар бораи чӣ суруд мехонанд? Ҳомид онҳоро намедид, танҳо овози занеро мешунид. Ӯ бодиққат ба сурудхонӣ гӯш андохта, кӯшиш мекард, ки суханҳояшро фаҳмад. Ҳамин вақт бачаҳо чанде аз калимаҳоро бо як оҳанг такрор карданд, айнан ҳамон тавре ки дар мактабҳои мусулмонӣ сураҳои қуръонро азёд мекунанд. Ниҳоят ӯ шунида тавонист, ки онҳо суханҳои аҷоиби пурҳароратеро такрор мекунанд, ки дар қуръон вуҷуд надоранд: „Ман нури ҷаҳон ҳастам, ҳар кӣ Маро пайравӣ кунад, дар торикӣ роҳ напаймояд, балки нури ҳаётро ёбад.“ Ин чӣ маъно дорад? Онҳо ин суханонро се бор паи ҳам такрор карданд. Ҳомид низ ҳамроҳи онҳо пичирросзанон ин суханҳоро такрор карду ба хотираш гирифт, то ин ки баъдтар дар бораи маънои онҳо фикр кунад.


    Ҳоло дар назди ӯ масъалаи дигаре меистод — Хазинаро чӣ кор кунад? Агар ҳамаи ин бачаҳо азони ҳамшираи бритонӣ бошанд, мумкин аст, ки ӯ ягон каси дигареро гирифтан нахоҳад. Охир барои чӣ ба хонаи ӯ ягон духтарча надаромад? Ё ин ки бритониҳо низ мисли халқи ӯ писаронро меписанданд? Пас, агар ӯ дарро кӯфта Хазинаро чун тӯҳфа пешкаш кунад, шояд ӯро қабул накунанд.


    Ногоҳ дар сари Ҳомид нақшае пайдо шуд, ки ба ақидаи ӯ кораш бешубҳа бояд барор мегирифт. Зеро модараш гуфта буд, ки Авлиёи дар сурат аксёфта аз касе рӯй нагардондааст.


    Ӯ Хазинаро чун тӯҳфаи ногаҳонӣ дар долони хона монда меравад ва бигзор вай ба қадри имкон худашро шинос кунад. Ва агар ин ҳамшира дар ҳақиқат ба Авлиёи худ монанд бошад, ҳеҷ вақт ин кӯдаки нотавону хурдакакро шабона ба кӯча бароварда намепартояд.


    Ҳомид аз нуре, ки равшанӣ мекард, парида гузашту ба назди тӯдаҳои ахлот рафта, Хазинаро аз пушташ кушоду бедор кард. Вақте ки Хазина тамоман ҳушёр шуд, Ҳомид бо оҳанги таъсирбахш ба вай гуфт:


    — Хазина, хоҳараки хурдакаки ман, ҳозир ман туро танҳо монда меравам, вале ту бояд ором шиниву гиря накунӣ. Агар гиря кунӣ, хола омада туро мезанад, вале агар ором шинӣ, ӯ омада, ба ту қанди ширин медиҳад.


    Чунин забонро Хазина хеле хуб мефаҳмид. Ӯ медонист, ки агар ором нишастан нахоҳӣ, шаллоқ мехӯрӣ ва агар гиря кунӣ, на ҳама вақт чизи дилхоҳатро медиҳанд. Илова бар ин ӯ хеле гурусна буд. Аз ин рӯ ба ҳар коре, ки бародараш аз ӯ талаб мекард, розӣ буд. Бародар мӯйҳои ӯро ҳамвор кард ва либосашро ба қадри ҳол ба тартиб оварда ба дасташ як даста гули пажмурдаро доду ӯро бардошта, номаълум ба дари хона наздик шуд. Ӯ дарро калонтар кушода, Хазинаро дар долон шинонд. Аз даруни хона садое шунида намешуд. Якбора гулӯи Ҳомидро чизе гирифту чашмонаш пур аз ашк шуданд. Хазина дигар ҳеҷ гоҳ ба ӯ тааллуқ дошта наметавонад ва ӯ фаҳмид, ки хоҳарчаашро бисёр дӯст медорад. Ҳамчун нишонаи охирини меҳрубониаш, ӯ охирин пораи нонро бароварда ба дасти вай дод. Ҳамин тавр ӯ хоҳарчаашро бо мӯйҳои пахмоқ, куртаи ғиҷим дар тан, пораи нони хушк ва як даста гули пажмурдаи лолахасак дар даст чорзону шинонду худаш рафт. Вале аз паси пардаи ашкҳояш ӯ боз чеҳраи он Одамро дид, ки гӯё рост ба Хазина нигариста табассум мекард. Ин ӯро ором кард.


    Ӯ пинҳонӣ аз пайроҳае, ки ба кӯча мебурд, қадам зада кӯшиш мекард, ки суханҳои шунидаашро ба хотир орад: „Исо гуфт: Ман нури ҷаҳон ҳастам. Бар ивази торикӣ шумо соҳиби нури ҳаёт мешавед.“ Ба фикрам ҳамин тавр буд, вале маънояш чӣ бошад? Нури ҳаёт чист? Ва ба назараш чароғи кулбаашон намудор шуд. Ҳамон замон нури нуқрагини маҳтоб, дурахшидани ситораҳо ва тулӯи офтоб дар қуллаҳои кӯҳ ба ёдаш расиданд. Вале нури моҳ, нури офтоб, нури ситораҳо, нури норинҷие, ки кӯчаҳои шаҳрро равшанӣ мекард, ҳоло ҳама гӯё хомӯш шуда буд. Ӯ танҳову маъюс дар пайраҳаи торик менишаст. Вале Исо мегӯяд, ки ту ба ҷои торикӣ соҳиби нури ҳаёт мегардӣ. „Ман нури ҷаҳонам.“ Ӯ дар бораи Хазина фикр кард, ки доимо дар торикӣ аст. Шояд ӯ низ дорои ин нур гардад? Ҳамаи ин чӣ маъно дорад? Кошки ҳозир ин қадар торик намебуд... Агар ӯ ин қадар гурусна намешуд... Агар ӯ Хазинаро нигоҳ дошта метавонист... Агар ӯ ҳоло ба хона — ба назди модар рафта метавонист...


    Фикри ӯ якбора пароканда шуд. Чунки аз кӯча гурӯҳи бачаҳо гузаштанд. Онҳо бо ҳаяҷон сухани якдигарро бурида, баландбаланд гап мезаданд ва Ҳомид танҳо чанд калимаи ҷудогонаро шунида тавонисту халос: „Вай кӣ бошад?.. Ин қадар хурдакак!.. Модари ӯ дар куҷо бошад?“ Бачаҳо зуд аз назар пинҳон шуданд ва кӯчаро боз оромӣ фаро гирифт.


    Ҳомид бисёр мехост, ки аз вазъияти Хазина огоҳ шавад. Бинобар ин аз паноҳгоҳаш баромада, ба қафо — ба назди тӯдаҳои ахлот баргашт. Даре, ки ӯ Хазинаро аз он дарун гузошта буд, сахт пӯшида ва дар дохили хона хомӯшӣ ҳукмфармо буд. Танҳо аз тирезаи болохона равшании чароғ дида мешуд. Чӣ ҳодиса рӯй дода бошад?


    Ҳомид аз кӯча гузашту ба девори муқобили хона такя карда бодиққат ба тирезаи чароғон нигарист. Ӯ занеро дид, ки дар бағалаш кӯдакеро нигоҳ медошт. Кӯдак аз ӯ наметарсид. Ӯ на дасту по зада аз ӯ халосӣ меҷуст ва на гиря мекард. Ӯ оромона рӯи дасти зан хобида, танҳо як дастакашро бардошта, чеҳраи ба сӯяш хамшударо дастдаст мекард.


    Ҳомид, ки дар пеши модар савганд ёд карда буд, вазифаи ба ӯ супоридашударо бо сарбаландӣ иҷро намуд. Аз Хазина метавонад дигар хавотир нашавад, чунки вай дар дасти одами меҳрубон аст.


    Ба куҷо рафтанашро надониста, Ҳомид боз ба назди тӯдаҳои ахлот баргашт ва ба девор ҷафс шуду ба ҷои болин дасташро зери сар гузошта, сахт хобаш бурд. Ӯ хоб дид, ки дастони пурқувват дилпурона Хазинаро аз байни торикӣ ба сӯи номаълуме мебаранд. Вай намедонист, ки ин дастони зан буданд ё дастони Авлиёи дар сурат аксёфта. Вале ба як чиз ӯ боварии комил дошт: дигар ҳаргиз равшанӣ хомӯш намешавад ва ин дастони боэътимод дигар ҳеҷ вақт Хазинаро сар намедиҳанд.

  


  
    Боби 9


    [image: ]


    Пагоҳии рӯзи дигар Ҳомид барвақт бедор шуд. Азбаски нороҳат хобида буд, тамоми аъзои баданаш аз хунукӣ шах шуда, дард мекард. Ӯ худро маломат мекард, ки беэҳтиётӣ карда, дар наздикии ин хона хобаш бурдааст. Вале фикре, ки Хазина дар ҳамин қарибиҳост, ӯро ором мекард. Аҷоиб, ҳоло агар ӯ бедор шуда бошад, бо чӣ кор машғул аст?


    Ҳомид андак роҳ рафта аз майдони бозор баромад, ки дар ин саҳарии барвақт холӣ буд. Ӯ намедонист чӣ кор кунад? Ба куҷо равад? Ва аз ҳама асосиаш дар куҷо наҳорӣ кунад? Ӯ медонист, ки Хазинаро дар он ҷо мехӯронанд ва ӯ пушаймон шуд, ки пораи охирини нонро ба ӯ дод. Шаҳр ба назари ӯ дигар аҷоибу сеҳрангез наменамуд. Дӯконҳо ҳоло баста буданд. Чанд нафар оворагард дар зинаҳои масҷид масти хоб буданд. Ҳоло ки ӯ вазифаи дар пешаш истодаро иҷро намуд, худро хеле хаста ва беқувват ҳис мекард. Вай дар мобайни майдони холӣ истода, маъюсона ёди хонаашонро мекард.


    Ногоҳ садои шиноси болзании лаклакҳо ба гӯшаш расид ки бо шитоб аз болои сараш парида гузаштанд, айнан ҳамон тавре ки дар кӯҳистони азизаш ҳангоми подачаронӣ медиду мешунид. Аз дидани ин паррандаҳо ҳисси танҳоии ӯ сабуктар шуд, зеро лаклакҳо як ҳиссаи ватани ӯ буданд. Фарқ дар он буд, ки дар деҳаи ӯ онҳо лонаҳои худро дар нӯги бомҳои пахолин мегузоштанд, ин ҷо бошад дар болои манораи қалъаи кӯҳна.


    Ҳомид аз паррандаҳо чашм канда, ба бузургию ғафсии деворҳои кӯҳнаи қалъа нигарист ва дид, ки ӯ дар муқобили дарвозаи равоқ, ки рост ба боғ мебарад, истодааст. Дарвоза калон кушода буд ва ба назар чунин менамуд, гӯё касе нест, ки пеши роҳи ӯро гирад. Ҳомид аз майдон гузашта, бо зинапояҳо боло баромад ва нӯгнӯги по аз дарвоза ба дарун даромад. Ин зеботарин гӯшае буд, ки ӯ дар умраш медид. Ин боғи чоркунҷаро аз чор тараф девори хокистарранге, ки саросар токи ёбоӣ пӯшонда буд, иҳота мекард. Дар мобайни боғ фавворае буд, ки дар атрофи он алафи сабзшуда ва гулҳои рангорангу хӯшбӯй мерӯиданд. Каме дуртар буттаҳои садбарг ва дарахтҳои афлесун ғарқи гул буданд. Ҳомид мисли одами афсуншуда қариб ним соат мафтуни ин зебоӣ шуда меистод.


    Ҳангоме ки нурҳои аввалини офтоб намоён шуданд, боғ якбора намуди дигарро гирифт. Қатраҳои шабнами рӯи гулбаргҳо ба монанди нуқра ҷило медоданду гулҳои дарахтони афлесун ба назар шаффоф менамуданд. Аз дидани ҳамаи ин зебоӣ чашмони Ҳомид хира гаштанд. Ӯ чашмонашро молида суханонеро, ки бегоҳӣ шунида ва қариб фаромӯш карда буд, ба ёд овард: „Исо мегӯяд: Ман нури ҷаҳонам... набояд торикӣ бошад... нури ҳаёт...“ Писаракро мавҷи хурсандӣ фаро гирифт ва ӯ аз хурсандӣ бо садои баланд фарёд зад.


    Вале афсӯс, ин ҳама ҳолати хурсандиро посбоне, ки номаълум ба боғ ворид шуд, вайрон кард. Ӯ ба Ҳомид фармуд, ки зуд аз ин ҷо баромада равад. Гап дар он аст, ки Ҳомид ҳуқуқи ба ин ҷо даромаданро надошт, чунки боғ ба одамони бою бадавлати шаҳр тааллуқ дошт. Писарак намедонист, ки дар шаҳр ба ҳама бачаҳои ҷандапӯш, ҳатто ба беозораш ҳам бо шубҳа менигаранд.


    Ӯ бо табъи нохуш аз дарвозаи дигари боғ берун баромада ба майдон омад. Дар паси майдон биное қад афрохта буд, ки ба назари Ҳомид чун қаср менамуд. Дар асл ин меҳмонхонаи оддие буд.


    Шаҳр оҳистаоҳиста бедор мешуд: фурӯшандагон дарҳои дӯконҳояшонро мекушоданд ва чӯпонҳо шири буз мефурӯхтанд. Вақте ки Ҳомид ҳамаи инро назорат мекард, ба машомаш бӯи хамири бирён ва равғани доғ расид. Вай чунон гурусна монда буд, ки ба назараш дар шикамаш чизе печутоб мехӯрд. Ӯ бетоқатона ба ҳар сӯ нигоҳ мекард, то фаҳмад ки ин бӯй аз куҷо меояд ва дид, ки дар назди хаймае истодаасту он ҷо марде даруни деги чуқури сангин ҳалқакулчаҳои хамирин бирён мекунад. Ҳомид ба он хайма наздиктар шуду якбора аз шиддати гуруснагӣ ба сараш фикре омад ва ӯ боҷуръат ба назди он мард рафта пурсид, ки оё ягон ёрӣ лозим нест? Мард сар то пои писаракро аз назар гузаронд. Аз чӣ бошад, ки ин пагоҳ дастёраш ба кор наомад ва ӯ розӣ буд, ки аввалин бачаи пайдошударо ба дастёрӣ қабул кунад. Вале ин бачаро ӯ бори аввал медид. Шояд ягон дуздбача бошад? Вале ба ҳар ҳол Ҳомидро ба хайма роҳ дод.


    — Ин дами оҳангариро бигиру оташро дам деҳ, — гуфт ӯ. Фаромӯш накун, агар чизеро, ки ба ту тааллуқ надорад, бигирӣ, шӯъбаи полиция дар рӯ ба рӯи хаймаи ман аст.


    Ҳомид сари по нишаста оташро дам додан гирифт. Ӯ худро хеле бад ҳис мекард. Ҳаво бисёр гарм буду забонаҳои оташ рӯяшро месӯзонданд. Писарак намедонист ки пеш аз ӯ бисёриҳо ба ин азоби сахт тоқат карда наметавонистанд ва хӯҷаин аз пурбардоштии ӯ розӣ буд. Оташ торафт зиёд мешуду равған дар деги тафсон қасарқусур мекард.


    „Бас аст“, — мисли ин ки аз дур шунида шуд овози он мард ва Ҳомид, ки хеле хаста шуда буд, калавида, бо азоб аз ҷояш бархест.


    — Акнун ин ҷо биё ва ин кулчаҳоро ба найқамиш ҳамел кун , — фармон дод хӯҷаин.


    Ҳомид ба миз такя карду аз он шод буд, ки акнун метавонад бемалол ҳавои тозаро нафас кашад. Ӯ ба сӯзиши ангуштонаш эътибор надода, хеле чолокона кор мекард. Вай ба ғайр аз азоби гуруснагӣ чизи дигареро ҳис намекард. Ӯ ҳатто гурӯҳи бачаҳои ҷандапӯшро, ки аз пешаш гузашта, ба вай бо ҳасад менигаристанд, намедид.


    Танҳо баъд аз ду соати кор карданаш хӯҷаин пурсид:


    — Ту пагоҳӣ чизе хӯрда будӣ?


    — Не, — ҷавоб дод Ҳомид, — дирӯз бегаҳӣ ҳам чизе нахӯрдаам.


    Ва хӯҷаин ба ӯ якчанд кулчаи тиллоранги гармакакро дод. Ҳомид оҳи сабуке кашида, яктои онро ба даҳон бурд. Оҳ, чӣ хел бомазза! Вале бачаҳое, ки дар кӯча менишастанд, ба ӯ бо қаҳр менигаристанд. Онҳо ҳам гурусна буданд, ин бачаи бегона бошад омада, ҷои беҳтаринро соҳиб шудааст.


    Кулчаҳои бирён танҳо барои наҳорӣ пухта мешуданд ва баъд хайма баста мешуд. Хӯҷаин ба Ҳомид гуфт, ки ӯ имрӯз хеле хуб кор кард ва метавонад рӯзи дигар саҳарии барвақт боз биёяд. Баъд ба ӯ якчанд танга дод ва Ҳомид, ки худро мисоли шоҳзодаи хурдакак ҳис мекард, бовиқор бозорро давр зада, дилаш намешуд, ки боигариашро ба чизе сарф кунад. Ӯ шумораи зиёди хурӯсакҳои сабзро дида, хост якеро барои Хазина харад, вале ба ёдаш омад, ки хоҳаракаш ба ин чизҳо дигар эҳтиёҷ надорад. Шояд ӯ ба шароити хуби хонаи наваш одат карда, ӯро тамоман фаромӯш карда бошад, — фикр кард ӯ ва дарҳол гулӯяшро чизе фишурда, чашмонаш ғарқи ашк шуданд. Ӯ қатъиян қарор дод, ки дигар дар ин бора фикр намекунад ва нигоҳашро ба сӯи дӯкони нонфурӯшӣ равона сохт ва ин лаҳза овозеро шунид:


    — Ту кистӣ?


    Ҳомид ба ақибаш нигоҳ карду писаракеро дид, ки қариб ҳамсоли ӯ буд. Сари ӯ тарошидагӣ ва пур аз доғҳои чиркин, либосаш бошад аз халтаи шакар дӯхта шуда буд. Шаклаш аҷоиб бошад ҳам, нигоҳи чашмони сиёҳаш боақлона буданд ва ӯ ба Ҳомид бо меҳр нигоҳ мекард.


    Ҳомид беҷуръатона рост ба рӯи ӯ нигарист.


    — Ман аз деҳа, — ҷавоб дод ӯ.


    — Барои чӣ ба шаҳр омадӣ?


    — Барои кор кардан.


    — Падару модарат дар куҷоанд?


    — Вафот карданд.


    — Ту дар куҷо зиндагӣ мекунӣ?


    — Дар кӯча.


    Ин тифлаки хурдакак, ки номаш Эшон буд, сарашро бо аломати ризогӣ ҷунбонда хурсандона гуфт:


    — Ман ҳам модар надорам, падарам бошад ба кӯҳ баромада рафт ва ман ҳам дар кӯча зиндагӣ мекунам. Ба пуле, ки хӯҷаинат дод, нон харида ба ҳамаи мо тақсим кун. Ва ту ба гурӯҳи мо дохил мешавию мо ба ту ҷоеро нишон медиҳем, ки ҳар бегоҳ хӯроки шом мехӯрем.


    Оҳанги дилпуронаи гуфтори ӯ ва бо хушҳолӣ ба оворагардии худ иқрор шуданаш Ҳомидро писанд омад. „Ту ба гурӯҳи мо дохил мешавӣ.“ Суханони аҷоиб. Ҳомид дарҳол нон ва ба боқияи пулаш як мушт олуи сиёҳи турш харид. Баъд, аз паси бачаҳои дигар ба сӯи дарахти серсояе, ки дар мобайни майдон мерӯид ва ҳоло дар зери он тамоми гурӯҳ ҷойгир шуда буд, равона шуд. Ҳомид хӯрокиро ба онҳо дод ва ҳама бо иштиёқ ба он дарафтоданд. Ҳомид шармгин буд, бинобарин аз зиёфати ташкилкардааш андак дуртар менишаст. Касе ба ӯ „раҳмат“ нагуфт, вале баъд аз ин кораш вай дар ҳақиқат яке аз намояндаҳои аҳли ин гурӯҳ шуд.


    Ин як гурӯҳи аҷоиби бачаҳо буд ва Ҳомид ҳамон рӯз дар назди онҳо савганд ёд кард, ки босадоқат мешавад. Онҳоро камбағалӣ, дарбадарӣ ва ҷаҳолат ба ҳам ҷамъ оварда буд. Ин кӯдакони ҷандапӯшу ифлосро касе дӯст намедошт. Онҳое, ки тақдирашон ба Худо ҳавола шуда буд, густох, чаққон ва айёр шуда буданд. Онҳо ба дуздӣ, фиребгарӣ ва ҳақорат одат карда буданд ва ба ҳар чизе, ки меёфтанд, қаноат мекарданд.


    Ҳомид хомӯшона онҳоро аз назар гузаронда худ ба худ фахр мекард, ки ӯ низ яке аз онҳост. Ӯ ҳеҷ гоҳ чунин бачаҳои аҷоибро надида буд ва онҳоро ҷасуру мустақил ҳисоб мекард. Ӯ бисёр мехост, ки мисли онҳо шавад. Вай медид, ки онҳо бо роҳҳои гуногун барои худ луқмаеро пайдо мекунанд. Баъзеҳо рӯзҳои муайян дар дастгоҳҳо кор мекарданд, дигарон мисли ӯ дар хаймаҳои нонпазӣ дастёрӣ мекарданд. Баъзеи дигарашон бори сайёҳонро ба меҳмонхона бардошта мебурданд, мошинҳоро посбонӣ мекарданд ва дар мавридҳои мувофиқ садақа мепурсиданд. Баъзеҳо дар кулбаҳои вайрона ва баъзеашон дар масҷид шабро рӯз мекарданд. Зиндагии онҳо пуризтироб ва тағирёбанда буд. Ягона воқеае, ки бе тағирот ҳар рӯз ба амал меомад, ин хӯроки шом дар хонаи ҳамшираи бритонӣ буд.


    Ҳоло онҳо бо шавқ ҳодисаеро, ки дирӯз руй дода буд, муҳокима мекарданд. „Ин як духтарчаи майдаҳаки ношинос буд, — мегуфтанд онҳо, — ва касе намедонад, ки ӯ аз куҷо пайдо шуд. Духтарча дастаконашро ба сӯи ҳамшира дароз карда модарашро ҷеғ мезад ва дигар чизе намегуфт. Имрӯз ӯ падару модари духтарчаро ҷустуҷӯ мекунад.“


    — Агар ӯ онҳоро наёбад чӣ? — пурсид касе аз бачаҳо — Наход ӯро ба кӯча бароварда партояд?


    Эшон дарҳол гуфт:


    — Ӯ ҳеҷ вақт ин корро намекунад!


    — Ту аз куҷо медонӣ? Барои чӣ намепартояд? Охир вай кӯдаки ӯ нест, — гуфтанд бачаҳои дигар.


    — Барои он ки, — ҷавоби оддӣ ва боэътимод дод Эшон, — ӯ дили соф дорад.

    Боқимондаи рӯз хеле хуб гузашт. Ҳомид ба Эшон хеле маъқул буд, бинобар ин вай ҷойҳои беҳтарини шаҳрро ба ӯ нишон дод. Дар яке аз теппаҳое, ки махсус бино карда буданд, Ҳомид чашмаеро дид, ки аз тарқиши санг фаввора зада мебаромад. Дар вақти хушксолӣ дигар чашмаҳо қоқ мешуданд, вале ин чашма, ки аз чуқурии зиёде меомад, бо шилдирроси мураттаби обаш атрофиёнро хурсанд мекард. Ӯ тамоми гирду атроф ва чоҳҳои бешумори шаҳрро аз об таъмин мекард. Акнун Ҳомид фаҳмид, ки чаро марғзорҳои ин ҷо чунин сабзу гандумзораш чунин тиллоранг аст.


    Нимрӯзӣ онҳо дар атрофи меҳмонхона сарсарӣ мегаштанд. Ҳамин вақт пешхизмат пасмондаҳои хӯрокро ба сӯяшон ҳаво дод ва бачаҳо мисли сагони гурусна худро ба нимхӯрдаҳо заданд. Онҳо аз гармои сӯзони тобистон дар зери шохаҳои дарахти эвкалипт пинҳон мешуданд.


    Рӯз бегоҳ мешуд. Офтоб оҳистаоҳиста ба паси қалъа пинҳон мешуд. Ҳомид аз Эшон дур намерафт. Онҳо ҳамроҳи якчанд бачаҳои дигар рӯи зинаҳои сангин нишаста, мардуми ба шаҳр меомадагиро тамошо мекарданд. Пагоҳ рӯзи бозор мешавад. Деҳқонҳое, ки аз роҳи дур меоянд, қадқади роҳ рӯи халтаҳову молҳои худ нишаста, шабро рӯз мекунанд. Бо фарорасии торикӣ мағозаву дӯконҳо чароғон мешаванд. Вале пеш аз ин, ҳанӯз ҳаво торик нашуда, пас аз машғулиятҳои рӯз, ҳамаашон ҷамъ омаданд ва Эшон, ки саркардаашон буд, гуфт:


    — Меравем, ба қарибӣ ӯ дарро мекушояд.


    Ӯ ишора кард, ки Ҳомид низ ҳамроҳи онҳо равад, вале писарак дудила буд. Фикри ӯ дутарафа буд: ҳисси гуруснагӣ ва хоҳиши аз ҳоли хоҳаракаш хабардор шудан ӯро ба рафтан водор мекарданд, вале эҳтиёткорӣ вайро аз рафтан бозмедошт. Раваду дар назди Хазина гап задан лозим ояд. Ваӣ албатта овози ӯро мешиносаду ба сӯяш медавад ва сирраш ошкор мегардад.


    — Рафтем охир, — бетоқатона садо кард Эшон.


    Ҳомид сарашро бо аломати инкор ҷунбонд:


    — Ман намеравам.


    Ӯ сарашро рӯи дастонаш гузошту болои зинапоя


    нишаста, ғамгинона ба майдони бозор чашм дӯхта монд. Вай тамоми рӯз ҳамроҳи Эшон хушбахт буд, вале ҳоло дар борааш фикр ҳам намекард, ягона хоҳиши ӯ дидори модар ва Хазина буд.


    Баногоҳ фикри наве ба сараш омаду ӯ аз ҷояш парида хест. Вай ба даруни хона надаромада, мисли дафъаи аввал оҳиста ба он ҷо наздик мешаваду аз тарқиши дар ба дарун нигоҳ мекунад. Шояд ба ӯ муяссар мешавад, ки Хазинаро бубинад. Ӯ ба монанди дузд, номаълум аз як тарафи кӯча роҳ мерафт ва баъд қадқади девор ба назди дари кушодае омада расид, ки аз он нуре берунро равшанӣ мекард. Писарак боэҳтиёт атрофро аз назар мегузаронд, вале аз хоҳаракаш нишонае набуд. Ӯ аввал танҳо овози пасти гуфтугӯи бачаҳо ва баъд якбора садои баланди сурудхонии ноҳамвори онҳоро шунид. Ӯ ба назди порутӯдаҳо баргашту оҳиста гиря кард. Охир дӯстон ва хоҳаракаш аз ин дари кушода ба хонае даромаданд, ки он ҷо ба онҳо ҳам паноҳ, ҳам равшанӣ ва ҳам хӯрок медоданд. Ӯ бошад дар кӯча танҳо нишастааст.


    Ҳамин вақт дар калонтар кушода шуду ҳамшира ба кӯча баромада нигоҳ кард. Шояд боз касе биёяд? Ӯ чунон бесадо наздик шуд, ки Ҳомид нашунид. Ҳамшира ба гирду атроф нигоҳ карду писараки хурдакаки бечораю овораеро дид, ки бо муштчаҳояш чашмонашро молида гиря мекард ва ба тарафи вай қадам ниҳод. Ҳомид садои пои ӯро шунида бо тарс чашм боло кард. Вай мехост гурезад, вале ҳамшира пеши роҳи ӯро гирифта буд ва ӯ ашки чашмонашро тоза карда, ба вай нигоҳ кард. Ҳомид ҳеҷ вақт занеро надида буд, ки ба ӯ монанд бошад.


    — Барои чӣ ту намедароӣ? — пурсид ҳашира.


    Аз муомилаи нарми ӯ Ҳомид шердил шуду аз ҷояш хеста ба назди ҳамшира рафт. Зан ором истода кӯшиш мекард, ки Ҳомидро натарсонад. Ва танҳо вақте ки ӯ наздик шуд, зан дасташро дароз кард. Ҳомид бо дили пур дасти ӯро гирифта аз остонаи дар ба дарун гузашт. Онҳо ҳамроҳ ба хонаи равшане даромаданд ва Ҳомид бо ҳайрат гирду атрофро аз назар мегузаронд.


    Ин як хонаи калони деворҳояш сапсафед буд, ки як миз ва якчанд рафҳои пур аз шишачаҳои дору дошт. Ба рӯи фарши хона чиптаи дурушт партофта шуда, дар зери девор чанд кӯрпача андохта шуда буд. Дар тарафи дигари хона ӯ шарикони худро дид, ки дар шакли нимдоира чорзону карда менишастанд. Дар девори рӯ ба рӯи дар сурати Авлиёе, ки ба ин кӯдакони дарбадару бекас меҳрубонона табассум мекард, овезон буд.


    — Гузар ва ҳамроҳи дигарон бишин, — гуфт ҳамшира, — Ман мехоҳам ба шумоён як чизро нишон диҳам.


    Эшон аз хурсандӣ табассум мекард. Ҳомид беҷуръатона аз мобайни хона гузашта, дар назди ӯ нишаст. Вай гумон дошт, ки бачаҳо боз суруд мехонанд ва бисёр мехост, ки дар бораи чӣ хондани онҳоро фаҳмад. Вале аз афташ вақти сурудхонӣ гузашта буду ҳама бо бетоқатӣ чизеро интизор буданд, ки ҳамшира мехост ба онҳо нишон диҳад. Ҳомид ба чеҳраҳои бетоқати онҳо нигариста ҳис кард, ки ҳурмату иззати дар давоми рӯз нисбати якдигар пайдо кардаи онҳо ҳоло нест шудааст. Онҳо дигар ба мардони далеру нотарс монанд набуданд.


    Ҳамшира назди онҳо рӯи кӯрпача нишаста, китоби ношиносеро нишон дод. Он ба Қуръон — ягона китобе, ки Ҳомид як вақтҳо варақ зада буд, тамоман монандӣ надошт. Дар ин китобча чизе навишта нашуда буд ва ин хеле ҳам хуб аст, чунки аз ҳозирбудагон касе хонда наметавонист. Вай аз чор саҳифа иборат буда, ҳар яке ранги муайяне дошт. Саҳифаи аввал ранги заррин дошт ва хеле ҳам зебо буд. Ҳамшира онро болои сари бачаҳо баланд бардошта, дар бораи шаҳри тиллоие ки дар он ба ҷои офтоб нури муҳаббати Худованд равшанӣ мекунад, нақл кард ва Ҳомид шаби аввалини худро дар ин шаҳр, ки ба назараш равшану дурахшон намуда буд, ба ёд овард. Вале дар ин ҷо гуруснагӣ, беморӣ, танҳоӣ ва ғаму ғусса ҷой дошт, дар шаҳри Худованд бошад, аз рӯи гуфти ҳамшира, ин чизҳо набуданд. Дар он ҷо танҳо шодии бепоён, покизагӣ ва хушбахтии абадӣ вуҷуд доранд. „Кошки ман ба он ҷо мерафтам, — фикр кард Ҳомид, — Ин аз деҳаи мо беҳтар аст. На ҷанҷолу хархаша, на тарсу ҳарос ва на нобиноӣ.“


    Вақте ки ӯ худ ба худ чунин фикр мекард, ҳамшира саҳифаи дигарро гардонда, ранги сиёҳро нишон дод ва гуфт, ки он ба дилҳои сиёҳу пур аз ғами касоне монанд аст, ки корҳои бад кардаанд. Пештар агар Ҳомид кори баде мекард, парвое надошт ва умуман ӯ ягон вақт дар бораи бадӣ фикр накарда буд. Имконият шавад, ӯ албатта дуздӣ мекард. Дурӯғ ҳам мегуфт, агар донад, ки бо ин роҳ аз шаллоқхӯрӣ халос мешавад. Ва ҳоло ба ӯ мегӯянд, ки ягон одами дилсиёҳ ба шаҳри тиллоии Худованд даромада наметавонад ва дарвозаи он барои гунаҳкорон баста аст.


    Писарак ин фикрро аз сар гузаронида, ба дӯстонаш нигарист: чӣ тавр ҳамаи онҳо ифлосу сиёҳанд. Либосҳои дарида, дасту рӯй ва пойҳояшон ҳама аз чангу ифлосӣ сиёҳ гаштаанд. Дилҳояшон низ, чӣ тавре ки ҳамшира мегӯяд, аз фиребу найранг, суханҳои бад, худситоӣ ва дуздӣ сиёҳ шудаанд. „Чӣ даҳшат!“ — фикр кард Ҳомид ва тасаввур кард, чӣ тавр ин бачаҳоро аз дарвозаи шаҳри тиллоии Худованд меронанд ва онҳо боз дар торикӣ мемонанд.


    Вале ин саҳифаи охирини китоб набуд. Ҳамшира ба онҳо саҳифаеро нишон дод, ки ранги сурх дошт ва қиссаи аҷоиберо нақл кард. Писари Худо, ки номаш Исо мебошад, бачаҳоро дӯст дошт ва ҳатто хост, ки онҳо ҳамроҳаш дар шаҳри пурнури Ӯ бошанд. Барои ҳамин Ӯ аз осмон ба замин омад, то каме ҳамроҳашон зиндагӣ кунад. Ва баъдтар барои бахшида шудани гуноҳҳое, ки Худи Ӯ ҳаргиз содир накардааст, кушта шуд. Бачаҳо гуноҳ мекарданду Исо ҷазои онро дид ва саҳифаи сурх нишон медиҳад, ки Ӯро бераҳмона қатл карданд ва аз бадани Ӯ хун мерехт. Ин ҷазои ноҳақ буд, зеро Ӯ ягон кори баде накардааст. На Ӯ, балки он кӯдакон ва калонсолоне, ки гуноҳ карданд, бояд ҷазо медиданд. Вале аз ҳама аҷоибаш ин аст, ки бар ивази хуни рехтаи Исо ҳамаи гуноҳҳои бачаҳо ва одамони бад низ бахшида мешаванд. Агар онҳо аз бадӣ рӯй гардонда, аз Исо хоҳиш кунанд, ки онҳоро бахшад, дилҳои сиёҳашон монанди саҳифаи оянда мегардад. Саҳифаи оянда бошад, бе ягон нуқсон сафеду тоза буд. Ва онҳо аз тамоми гуноҳҳояшон пок шуда, ба шаҳри Худованд дохил мешаванд.


    Ҳомид як лаҳза худ ва дӯстонашро фаромӯш кард. Ӯ дар бораи гулбаргҳои гулобии дарахти шукуфони себ, ки онро офтоби заррин нурпошӣ мекард ва дар бораи болҳои сафеди лаклакҳое, ки дар фазои кабуди осмон дар парвоз буданд, фикр мекард. Вале ногоҳ фикраш пароканда шуд, чунки ҳамшира нақлашро тамом карда, дар ду табақи калон биринҷи пухташуда овард, ки ҳоло ҳам буғаш мебаромад ва ба ҳар кас бурдаҳои калони нонро дод. Бачаҳо ба ду гурӯҳ ҷудо шуда, саросема, бо чашмгуруснагӣ хӯроки шомро фурӯ мебурданд. Дар як муддати кӯтоҳ онҳо бо дастҳои кӯдаконаи пур аз чиркашон табақҳоро лесида, топтоза карданд. То тамом шудани донаи охирини биринҷ касе ҳарфе назад. Ҳар яке кӯшиш мекард, ки луқмаи калонтаре насибаш гардад. Баъд онҳо ба девори хона такя карда, ба ҳамшира дар бораи духтарчае, ки шаби гузашта дар даҳлез пайдо шуд, саволҳои зиёде доданд.


    — Ӯ ҳоло дар хонаи ман аст, — бо табассум ҷавоб дод зан, гӯё чизи аҷоиберо ба ёд оварда бошад, — Ҳозир вай дар катча хоб аст.


    Ҳомид бодиққат ба ӯ нигарист. Аз афташ, вай хафа нест, ки Хазина то ҳол дар хонаи ӯст.


    — Имрӯз ман ҳамроҳи ӯ ба шаҳр баромадам, — давом дод ҳамшира, — вале касе пайдо нашуд, ки ӯ ё падару модарашро шиносад. Ӯ нобиност, аз ин рӯ касе ӯро гирифтан намехоҳад.


    — Пас, шумо бо ӯ чӣ кор мекунед? — пурсиданд бачаҳо.


    — Маро лозим меояд, ки ҳоло ӯро дар назди худ нигоҳ дорам. Роҳи дигаре нест, — гуфт ҳамшира ва бо овози баланд хандид. Ҳомид ҳам каме таскин ёфта, қариб буд, ки аз хурсандӣ хандад. Ӯ дигар аз ҳеҷ чиз наметарсид ва дар дилаш беихтиёр хоҳиши пурзӯри дидани хоҳараки дар катча хобидааш пайдо шуд. Ӯ то бо соҳибхона хайру хӯш карда рафтани бачаҳо интизор шуду баъд бо дили пурҳаяҷон ҷасурона гуфт:


    — Ман аз деҳа омадаам. Дар деҳаи мо дусе духтарчаи нобино ҳаст. Падарони онҳо ҳамеша ба бозор меоянд. Мумкин аст ман ӯро дида, падару модарашро шиносам.


    Ҳамшира бо ҳайрат ба ӯ нигоҳ кард. Ҳақиқатан ҳам ӯ пештар ин бачаро надида буд. Шояд вай рост гӯяд. Ҳамшира аз ҳамон вақте ки Ҳомид ба хона даромад, сар то пои ӯро аз назар гузаронда, дид, ки вай чеҳраи хастаю хароб ва пойҳои пур аз захм дорад. Бо чӣ ҳарисӣ ба хӯрок дарафтодани Ҳомид ҳам аз чашми ӯ пинҳон намонда буд. Вай фаҳмид, ки писараказ роҳи дур омадааст ва хурсанд буд, ки ба ӯ паноҳгоҳе диҳад. Бинобар ин ӯро ба болохона, ба ҷое ки Хазина хуфта буд, бурд.


    Хазина тамоман ба худаш монанд набуд, чунки ӯро оббозӣ доронданд ва ранги пӯсташ тамоман дигар шуда буд. Сари ӯро низ шуста шона заданд ва акнун ба ҷои ғарами мӯйҳои печида, зулфони сиёҳи маҳин ду бари рӯяшро оро медоданд. Ӯ бо куртачаи сафеди шабпӯшияш дар ҷогаҳи сапсафед мехобид. „Бешубҳа, — фикр кард Ҳомид, — ӯ ба андозае пок аст, ки албатта метавонад дар нури шаҳри осмонӣ бошад. Тоза ба монанди садбарги сафед.“ Ҳомид мисли афсуншуда чанд лаҳза ба ӯ нигоҳ карду баъд ба муҳити атрофаш назар андохт. Хона хеле оддӣ ва ба тарзи миллӣ ороиш дода шуда буд, вале болопӯшҳои кӯрпачаҳо хеле зебо буданд. Дар рафҳо китобҳо ва дар девор суратҳо ба назар мерасиданд. Хона хеле равшан буд ва Ҳомидро эҳсоси аҷоибе фаро гирифт, гӯё Хазина аз ӯ то ба ҳадди дастнорас дур шуд ва аз дарвозаи заррин гузашта, ба кишвари нави пурнуре рафтааст. Ӯ бисёр мехост, ки ҳамроҳи хоҳарчааш бошад, вале медонист, ки ин номумкин аст.


    — Ман ӯро намешиносам, — ғамгинона гуфт Ҳомид ва аз ҷояш бархест, то биравад. — Ӯ аз деҳаи мо нест.


    Онҳо хомӯшона аз зинаҳо поён фаромаданд. Ҳамшира дарро кушод ва ӯ баромад. Ҳомид дар байни равшанию торикӣ истода, ба рӯи зан нигоҳ кард ва дасти ӯро, ки ба Хазина хеле меҳрубон буд, гирифта гуфт:


    — Шумо хеле меҳрубон ҳастед! Хӯрокатон ҳам бомаза! Таълиматон низ нек аст! Дили зебо доред! Худо гузаштагонатонро раҳмат кунад!


    Писарак инро гуфту зуд ба кӯча давида баромад ва дар торикӣ нопадид шуд.

    Ҳомид саҳариҳо кулчапазиро давом дода худро ҳамчун дастёри бовиҷдон нишон дод. Хӯҷаинаш бо ӯ меҳрубон буду ҳамеша ба ӯ наҳорӣ ва музди корашро медод. Музди кор барои хӯроки нимрӯзи сарф мешуд, хӯроки шомро бошад ҳамшира медод. Ҳомид ва Эшон шабҳо дар масҷид мехобиданд.


    То даме ки ҳаво гарму офтобӣ буд, писарак худро хушбахт ҳис мекард. Ба назар ҳаёт гуногунрангу пур аз шодӣ менамуд. Метавонистӣ ба корҳои гуногун машғул бошӣ. Вақти ҳосилғундорӣ бачаҳо ба саҳро рафта то торик шудан дарзаҳои гандумро ба анбор мекашонданд ва баъд дар рӯи пахол мехобиданд. Дертар ба олучинӣ ёрӣ дода, ҳар қадаре ки мехостанд аз он мехӯрданд. Дар рӯзҳои гарми тобистон барои оббозӣ ба дарёчаи кӯҳӣ рафта, ҳамаи чангу чиркашонро мешустанд.


    Ҳафтае панҷ маротиба бачаҳо ба хонаи ҳамшираи бритонӣ омада рӯи кӯрпача менишастанд ва дар бораи Исо қиссаҳо шунида, хӯроки шом мехӯрданд. Ҳомид дар бораи Исо аллакай қиссаҳои зиёдеро медонист. Ӯ медонист, ки Исо одами муқаддас набуда, балки писари Худост, ки аз осмон ба замин омадааст ва одамони шалу нобиноро шифо бахшидааст.


    Вай бисёр афсӯс мехӯрд, ки дар он замон зиндагӣ намекард, вагарна Хазинаро назди Наҷотдиҳанда мебурд ва чашмонаш бино мешуданд. Ӯ фаҳмид, ки Исо дар салиб, оғӯшашро ба ҷаҳониён боз карда мурда буду Ӯро низ ҳамчун авлиёҳои дигар дар ғоре гӯронидаанд. Фарқ танҳо дар он буд, ки ҷасади авлиёҳои дигар дар қабрҳои худ мехобиданд, вале Исо, ки бар марг ғолиб омада буд, зинда шуда аз тобут баромад ва рӯзи аввали ҳафта Ӯро дар боғ диданд.


    Боз писарак фаҳмид, ки Исо ба шаҳри тиллоӣ ба манзили осмонӣ баргашта, аз тарафи рости Худованд ҷой гирифтааст ва Рӯҳулқудс мехоҳад дар дили бачаҳо ҷой гираду онҳоро нексиришт гардонад.


    Рӯзе ҳамшира гуфт, ки Ӯ дари дилҳои онҳоро мекӯбад ва Ҳомид дасти чиркинашро ба синаи ҷандапӯшаш гузошта, хеле ҷиддӣ гуфт:


    — Ман Ӯро мешунавам, Ӯ дар дили ман садо медиҳад... туқтуқ... туқтуқ.


    Вале ҳамшира фаҳмонд, ки ин садои туқтуқи дили худи ӯст. Садои Худавандро бо даст ҳис карда ва ё бо гӯш шунида намешавад, — гуфт ӯ. Исо дари дили моро ҳамон вақт мекӯбад, ки худи мо хоҳиши зиёди ба диламон роҳ додани Ӯро пайдо мекунем. Вале ҳамин вақт фикри Ҳомид ба чизи дигаре банд шуд: ин бегоҳ чӣ хел хӯрок медода бошанд ва ҳамон замон шавқи ӯ нисбат ба масъалае, ки то ин вақт дар фикраш буд, гум шуд.


    Фасли тирамоҳ ҳам фаро расиду шабҳо торафт хунуктар мешуданд. Ба меҳмонхона сайёҳон намеомаданд, яъне барои посбонӣ кардани мошинҳо ва кашонидани бор дигар эҳтиёҷе набуд. Он пулеро, ки бачаҳо тобистон аз иҷрои ин корҳо ба даст меоварданд, дигар пайдо карда наметавонистанд.


    Акнун ба онҳо лозим меомад, ки миёнашонро маҳкамтар баста, зиракиро ба кор баранд. Эшон ба Ҳомид санъати садақапурсиро ёд дод ва онҳо ба гармиву сардии ҳаво нигоҳ накарда, ҳамроҳ ба шаҳр мебаромаданд ва дар назди дари бойҳо истода садақа мепурсиданд. Баъзан нимхӯрдаҳои зиёде насибашон мегашту баъзан чизе пайдо карда наметавонистанд. Ин машғулият монанди боду ҳавои баҳорӣ ноустувор буд.


    Ягона чизи устувор ва доимӣ дар зиндагии онҳо хӯроки шом дар хонаи ҳамшираи бритонӣ буд. Ӯ оташдонро даргиронда, дар рӯзҳои хунук онҳоро барвақттар ба хонааш роҳ медод. Онҳо зуд ба хона медаромаданду аз пасашон паи пойҳои луч ва кӯлмакчаҳое, ки обаш аз ҷандаҳояшон шорида мефаромад, боқӣ мемонд. Баъд ҳамаашон дар гирди лахчаҳои тафсон нишаста, панҷаҳои аз хунукӣ шахшудаашонро гарм мекарданду оҳистаоҳиста садои баҳамзании дандонҳояшон хомӯш мешуд ва онҳо бо хушҳолӣ омодаи шунидани нақлҳои мураббияи худ буданд.


    Ҳоло маъсалаи аз ҳама муҳиму мушкил барояшон проблемаи сарулибос буд. Шамол ва борон либоси онҳоро тамоман аз кор мебароварданд. Ҳомид ғам мехӯрд, ки агар либосаш тамоман дарад, чӣ кор мекарда бошад? Баъзе аз дӯстонаш халтаеро талабида ё дуздида, худро ба он печонда мегаштанд, вале Ҳомид дар қатори ин хушбахтҳо набуд.


    Хазина баръакс ба сару либос эҳтиёҷе надошт. Ҳамшира ҳамроҳи ӯ зудзуд ба шаҳр мебаромад ва Ҳомид хоҳарчаашро дар майдони бозор аз наздик дида метавонист. Дар ду моҳи охир почаҳои ӯ фарбеҳак ва боқувват шуда буданд. Ӯ аз болои куртачаи тозааш нимтанаи дастбофи сурх ва палточаи қаҳваранг мепӯшид. Дар по мӯзачаи резинӣ дошту дар сар каллапӯши гармакак, ки муйҳои сиёҳашро пинҳон мекард. Ӯ ба назар солиму хурсанд менамуд ва Ҳомид бо хоҳарчааш фахр мекард.


    Як бегоҳ, ки борон гӯё аз сатил мерехт, бачаҳо рӯ рӯи кӯлмакҳои об шалаппасзанон ба сӯи хонаи дилкаши ҳамшира мешитофтанд ва дере нагузашта дарро кӯфтанд. Онҳо дар остонаи дар мисли сагчаҳои ба об афтода худро афшонданду сипас атсазанон ва фихфихкунон дар гирди оташдон ҷамъ омаданд.


    Дили ҳамшира ба ҳоли онҳо бисёр сӯхт. Ӯ ҳеҷ гоҳ онҳоро то ин дараҷа бечораву чиркин надида буд. Вале чеҳраҳое, ки ба ӯ менигаристанд, хушҳол, бепарво ва ҳатто шӯх буданд. Ӯро мардонагии мағлубнашавандаи онҳо мафтун карда буд. Лекин ӯ дар байнашон писарчаеро, ки хеле хуб мешинохт, надид. Ду бегоҳ аст, ки ӯ наменамояд, вале то ин вақт дар давоми чанд моҳ ҳамеша меомад.


    — Абдулқодир дар куҷост, пурсид ӯ. — Барои чӣ рӯзи дуюм аст, ки ӯ намеояд?


    — Ӯ омада наметавонад , бепарвоёна ҷавоб дод касе.


    — Либосаш тамоман даридааст ва ӯ падар ҳам надорад. Акнун то модараш барои харидани либос пул ҷамъ накунад, ӯ бояд дар хона шинад.


    Аз шунидани ин суханон на касе ҳайрон шуду на ноором ва маҳфил мисли ҳаррӯза гузашт.


    Баъди шом ҳамшира ба Ҳомид, ки доим аз ҳама охир баромада мерафт, муроҷиат карда пурсид:


    — Ту ҷои зисти Абдулқодирро медонӣ?


    — Дар тарафи баландии шаҳр.Вале роҳи он ҷо монанди ҷуйбори пур аз лой аст ва шумо ин бегоҳ ба он ҷо рафта наметавонед.


    — Гумон мекунам, ки рафта метавонам ва агар ту ҳамроҳи ман ба он ҷо равӣ, ба худат ҳам чанд танга кор мекунӣ.


    Ҳомид хурсандона сар ҷунбонд. Барои пайдо кардани чанд танга лой ва борон пеши роҳи ӯро гирифта наметавонистанд, ба ғайр аз ин Абдулқодир ба ӯ бисёр маъқул буд.


    Писарак ҳамшираро дар поён, назди зинапояи даҳлез интизор шуд, ӯ бошад барои ёфтани либос ба болохона баромад. Чашмони кунҷкови Ҳомид ҳама ҷоро аз назар мегузарониданд. Барояш ҳама чиз аҷоиб буд. Ӯ ба хонаи тарафи чап назар андохта, ошхонаи на он қадар калонеро дид, ки рафҳои зиёде дошт. Дар яке аз рафҳо табақи пур аз тухмро дид. Табақ чунон наздик буд, ки ӯ бемалол тухмро гирифта метавонист. Ҳомид дудила буд. Ӯ ҳисоб карда наметавонист, вале медонист, ки соҳиби хона ҳисобро медонад ва агар ӯ дуто тухм бигирад вай албатта мефаҳмад. Аммо аз сӯрохичаи хурдакак зардии тухмро макида гирифтан чӣ кайфияте дорад ва ӯ кайҳо боз онро начашида буд. Дар охир ӯ фикр кард, ҳар чӣ бодо бод! Агар ҳамшираро дар берун интизор шавад, ӯ албатта дар чунин торикиву борон аз ҳеҷ чиз хабар намеёбад. Ва агар дертар ҳисоб кунаду фаҳмад, ки ду тухм намерасад, чӣ хел исбот карда метавонад, ки онҳоро ман гирифтам? Писарак ба ҳар дасташ яктогӣ тухм гирифта ба кӯча баромад ва дар торикӣ интизор шуд. Интизории ӯ тӯл накашид. Ҳамшира ба зудӣ фонус ва бӯхча дар даст берун баромад. Ҳомид фикр намекард, ки ӯ бо фонус бармегардад. Охир бачаҳое, ки шабҳои дароз гашту гузор мекунанд, чашмҳои тез доранд ва ба равшании фонус эҳтиёҷ надоранд.


    — Рафтем, — кӯтоҳ карда гуфт ҳамшира.


    — Ба зери чодари боронии ман биё, дар равшании фонус якҷоя роҳ меравем.


    Вале Ҳомид дар равшанӣ роҳ рафтан намехост.Ба назар чунин менамуд, ки ӯ баръакс аз рӯшноӣ мегурезаду худро ба сӯи девор зада, лаб лаби ҷӯй роҳ меравад. Роҳ хеле торик ва пурлой буд. Ӯ чанд дафъа қариб афтода бошад ҳам, тухмҳои гаронбаҳоро маҳкам дар дастонаш нигоҳ медошт.


    — Борои чӣ ту ҳамроҳи ман аз мобайни кӯча роҳ намеравӣ? — ҳайрон шуда пурсид аз ӯ ҳамшира, — Охир ту метавонӣ ба ҷӯй афтӣ.


    — Ҳеҷ гап не, ҳамааш хуб аст, — ҷавоб дод Ҳомид, ки аз худ нафрат мекард. Ӯ аз нури равшани фонус гурезон буд. Ин тухмҳо ҳам ҳоло ба назараш ночиз менамуданд. Ӯ мехост коре карда аз онҳо халос шавад,вале ба партофтанашон дилаш намешуд. Дар баробари нури равшани фонус муҳити гирду атроф боз ҳам ториктар менамуд. Ва вақте онҳо ба тангкӯчае, ки рост ба боло мебурд, расиданд, Ҳомид тамоман ҳеҷ чизро намедид. Ногоҳ ӯ пешпо хӯрда рӯйнокӣ ба даруни лой афтид. Вақти афтидан ӯ фарёд зад ва ҳамшира, ки пештар роҳ мерафт, зуд ақиб гашта нури фонусро ба сӯи ӯ равона кард ва дид, ки Ҳомид саропо олудаи лою зардии тухм кӯшиш мекунад то аз ҷояш хезад. Вай пӯчоқи тухмҳои пачақшударо дар дастонаш маҳкам дошта меистод. Ҳамшира дарҳол фаҳмид, ки чӣ воқеа рӯй додааст. Ҳомид мехост гурезад, вале ҳамшира зуд ӯро дастгир карду писарак аз тарс,шарм ва дард ба гиря даромад. Ӯ ба худ тасаввур карда наметавонист, ки ҳамшира ҳоло бо ӯ чӣ кор мекунад. Шояд полисро ҷеғ мезанаду ӯро ба зиндон мешинонанд ё ин ки дар худи ҳамин ҷой ӯро мурданивор лату кӯб мекунад. Ҳар коре бикунад, як чизаш аниқ аст, ки ӯро дигар ҳеҷ вақт ба хонааш роҳ намедиҳад. Ҳомид худро аз ягона паноҳгоҳе, ки дар ин дунё дошт, маҳрум карда буд. Ӯ дигар ҳаргиз ба он хонаи гарму дилкаш даромада наметавонад. Дари он хона бо гуноҳи худаш якумрӣ ба рӯяш баста шуд. Вақте ки ӯ гирякунон чунин фикрҳоро аз сар мегузаронд, ногоҳ овози фораму ороми ҳамшираро шунид.


    — Биё бармегардем, зонуат сахт лат хӯрдааст, ба хона рафта онро мебандему баъд ту боз ба ман роҳро нишон медиҳӣ. Онҳо хомӯшона роҳи хонаро пеш гирифтанд. Ӯ дасти писаракро сахт дошта мерафт, Ҳомид бошад ҳар замон ҳиққос мезад.


    — Борон монд ва чанде пас онҳо низ ба хонаи озодаю гармакак даромада, дарро махкам карданд. Ҳомид хомӯшона дастонашро шуст. Вай аз шарм ба худ ҷой ёфта наметавонист. Баъд ҳамшира ӯро шинонд ва пойҳояшро то зону бо оби гарм шуст. Баъд ба ҷойҳои зарбхӯрдааш равған молиду захмҳояшро докапеч кард. Ӯ ин корро ба охир расонда, ба Ҳомид бодиққат ва дурудароз чашм дӯхт. Ҳомид рӯҳафтода, олудаи тухму лой хомӯш менишаст. Танҳо дар рухсораҳояш ду рахи тоза дида мешуд, ки ин нишонаи ашкҳояш буд.


    Ҳамшира чизе нагуфта ба болохона баромаду аз бӯхчаи либосҳои кӯҳна куртаи тоза ва свитери пашмини чанд ҷояш дӯхташударо гирифта омад. Баъд боз оби гарм оварду сару рӯи Ҳомидро тоза шуста, либосашро иваз кард ва дар наздаш нишаст.Писарак ба ваҷд омада ба ӯ менигарист. Ӯ дар умраш бори аввал медид, ки бар ивази бадӣ некӣ мекунанд. Ба ҷои он ки ӯро ҷазо диҳанд, ба вай ёрии тиббӣ расонида либоси хубу тоза пӯшонданд.


    — Ҳомид, — овози ҳамшираро шунид ӯ, — ту барои он афтидӣ, ки ҳамроҳи ман дар равшанӣ роҳ рафтан намехостӣ, аз рӯшноӣ барои он метарсидӣ, ки тухмҳои дуздидаатро мебинам.


    Ҳомид хомӯш буд.


    — Ту дигар сазовори ба ин ҷо омадан нестӣ, — давом дод ҳамшира, — вале тухмҳо азони ман буданд, чунки онҳоро ман харидам ва ман туро мебахшам, вале ту бояд ба ман ваъда диҳӣ, ки дигар аз хонаи ман чизеро намедуздӣ.


    — Ҳомид хомӯшона сар ҷунбонд.


    — Ва дар ёд дор, — оҳиста, вале хеле ҷиддӣ суханашро давом дод ҳамшира,—ту гуноҳ доштӣ, барои ҳамин намехостӣ, ки бо ман дар равшанӣ роҳ равӣ. Исои Худованд мегӯяд, ки Ӯ Нури Ҷаҳон аст.Ӯ мехоҳад, ки ту тамоми ҳаётат ҳамроҳи Вай роҳ равӣ, то ба Кишвари Зебову Пурнури Ӯ бирасӣ. Вале аввал ту бояд ба ҳамаи гуноҳҳоят иқрор шавӣ ва аз Ӯ бахшиш пурсӣ, то ин ки доғҳои гуноҳҳоятро тоза бикунад.Чӣ тавре ки ҳоло ман аз бадани ту доғҳои тухм ва лойро шустам. Танҳо дар он сурат Ӯ туро мебахшад ва ту ҳамроҳи Ӯ дар равшании Нури Ӯ роҳ меравӣ.


    Писарак ба сару либоси тозаи худ нигоҳ карду фаҳмид, ки ҳамшира чиро дар назар дорад. Тухмҳое, ки навакак ин қадар гаронбаҳо буданд, шикастаанд ва дигар барояш лозим ҳам нестанд. Ӯро бахшидаанд, шуста тоза кардаанд ва боз ба ин хонаи умед роҳ доданд. Дере нагузашта онҳо боз дар торикӣ ба назди Абдулқодир мераванд, вале ин дафъа ҳамааш дигар хел мешавад. Ӯ ба зери чодари гарм медарояд ва онҳо ҳамроҳ дар равшанӣ қадам мезананд. Оҳ, чӣ қадар хуб аст!


    Пас аз ним соат онҳо вазифаашонро иҷро карда ба хона баргаштанд. Аз берун овози шамоли хунук шунида мешуд. Баъд аз лаҳзаи хомушӣ боз борон борид. Ҳомид, ки тамоман ором ва гарм шуда буд, хост хайру хуш карда баромада равад.


    — Ту дар куҷо мехобӣ? — бо дилсӯзӣ пурсид ҳамшира.


    — Дар масҷид, — ҷавоб дод писарча.


    — Шумо дар он ҷо кӯрпа доред?


    — Не, надорем.


    — Магар шумо хунук намехӯред?


    — Имрӯз ман бо свитери пашмин хунук намехӯрам.


    — Беҳтараш ба хона даромада дар гармӣ хоб кун, оташдон ҳоло хунук нашудааст.


    Ҳомид беандоза хурсанд буд. Лекин дар кӯрпачаи мулоиму кулай хобаш намебурд. Дӯрӯғгӯӣ, дуздӣ, ҷанҷол бо бачаҳо, нафрати падарандар ва боз бисёр рафторҳои бади дигар ба хотираш омада, дилашро ба дард меоварданд. Ӯ монанди муйсафедон аз як паҳлӯ ба паҳлӯи дигар мегашту оҳ мекашид. Ӯ барои корҳои бади кардааш худро сарзаниш мекард, вале ҳамааш бефоида буд.


    Ногоҳ писарак аз ҷои хобаш хеста, чорзону нишасту дастонашро монанди шахси фотиҳахон боло бардошта, шеъри оддиеро ки ҳама бачаҳои марокашӣ аз миссионерҳо ёд гирифта буданд, пичиррос зада хонд. Онҳо мисраи аввали шеърро се маротиба такрор мекунанд ва он ин тавр садо медиҳад:


    „Ба ман дили соф деҳ,


    Оҳ, Худованд, Худои ман!


    Гуноҳҳои маро шуста тоза кун,


    Бо хуни Наҷотбахши Худ.


    Маро ба Кишвари Осмонӣ бар,


    Ба он ҷое, ки Ту ҳастӣ, эй Худо!“


    Баъд боз чанд калимаро аз худ илова намуд: „Исои Масеҳ! Маро барои дурӯғгӯӣ, дуздӣ ва ҳақорату ҷанҷолҳоям бубахш. Дар дили ман ҷой гир. Дӯсти ман бош ва ёрӣ деҳ, то аз паси Ту биравам. Маро ба Шаҳри Тиллоии Худ бибар. Омин!“

    Рӯзе Ҳомид ва Эшон аз хунукӣ ларзида, аз масҷид берун баромада диданд, ки кӯҳҳо ва боғи зайтунро барф пӯшонидааст. Фасли зимистон фаро расид.


    Як ҳафта ҳаво хеле хунук буду яхбандӣ шуд. Бегоҳии яке аз рӯзҳо бачаҳои оворагард ҳарвақта барин ба хонаи ҳамшира омада дарро бетоқатона кӯфтанд. Шамоли хунук аз қабати ҷандаҳояшон гузашта, гӯё ба бадан мехалид. Онҳо аз хунукӣ ларзида, саросема аз остонаи дар худро ба дарун андохтанд, ҳар яке мехост зудтар ба назди оташдон расида гарм шавад. Вале то оташдон нарасида, шамолу хунукиро фаромӯш карда, ҳама якбора дар ними роҳ истода монданд. Ба ҷои равшании чароғи электрикӣ онҳоро шӯълаи шамъҳое, ки дар рӯи мизи хурдакаки мобайни хона дар шакли нимдоира гузошта шуда буданд, пешвоз гирифт. Дар рӯӣ фарш дастурхони гулдор густурда шуда буд, ки болояш пур аз чормағз, бодом, мавизу қандҳои гуногун, афлесун, банан, кулчаҳои равғанӣ ва кулчақандҳои асалӣ буд. Дар кунҷи дастурхон бошад, дар рӯи лаълӣ чойники ялаққосии чойдамкунӣ ва стаканҳо чида шуда буданд. Дар рӯи оташдон чойники калони чойҷӯшонӣ бақаррос зада меҷӯшид ва хона намуди идонае дошт. Ҳатто Хазина мисли ҳаррӯза хоб накарда, дар маърака ҳозир буд. Ӯ болои болиштҳои диван, тӯби калони резиниро дар дастонаш дошта менишасту гӯё омадани меҳмононро интизор буд.


    — Имрӯз иди насрониҳо, — ба бачаҳои ҳайроншуда фаҳмонд ҳамшира, — ва ман гумон кардам, ки агар мо онро ҳамроҳ қайд кунем, бисёр хуб мешавад. Ин иди мавлуди Исои Масеҳ аст. Худо дар ин рӯз ба мо бузургтарин тӯҳфаеро додааст, аз ин рӯ мо ҳам дар ин рӯз ба ҳамдигар тӯҳфа медиҳем. Ана барои чӣ ман ба шумоён меваю ширинӣ ва ҳамаи он чизеро, ки мебинед, харидаам. Ба Хазина бошад тӯбро тӯҳфа кардам.


    Бачаҳо аввал аз ин дигаргунӣ каме шарм карда, дар гирди дастурхони пурнозу неъмат ором менишастанд, вале баъдтар, вақте ки дасту пояшон гарму рухсораҳояшон сурх шуд, ба забон даромаданд. Онҳо хурсандона сӯҳбат карда, меваю шириниҳоро мехӯрданд ва ба киссаҳояшон низ меандохтанд, то ин ки баъдтар бихӯранд. Стаканҳои пур аз чои хушбӯю ширини пудинагӣ ҳам дам ба дам холӣ мешуданд.


    Ҳомид аз Хазина чашм намеканд.Ӯ дар тан хилъатчаи кабуди парпарӣ дошту мӯйҳои сиёҳаш мисоли хиргоҳ ду бари рӯяшро оро медоданд. Чӣ хел ӯ калонакак, лӯндача ва боқувват шудааст. Якбора ҳодисаҳои соли гузашта, — хоҳараки хурдакаки рангпаридаву ҷандапӯш ва бечорагию бенавоии мардуми деҳааш ба ёд омад. Ҳамаи ин ба назар дар гузаштаи дуру якумрӣ фаромӯшшуда монда буд. Ва ҳоло бовариаш намеомад, ки онҳо дар равшании шамъҳо, эмин аз дунёи пур аз дағаливу бешафқати берун нишастаанд.


    Бачаҳо дар бораи чизҳое,ки ба онҳо маъқул аст, нақл мекарданд. Ва Ҳомид низ ба гуфтугӯ ҳамроҳ шуд. Ӯ дар бораи идҳое ки дар деҳаашон мегузарониданд, нақл мекард, ҳамшира бошад бо хурсандӣ ба чеҳраи кушодаи ӯ менигарист.Вақтҳои охир Ҳомид хеле таъғир ёфта буд. Гарчанде писарак ба ҳамшира нақл намекард, ки ҳамон шаби тухмдуздиаш бо вай чӣ ҳодиса руй дод, ба ҳар ҳол ҳис карда мешуд, ки дар ботини ӯ дигаргуние ба амал омадааст. Дар ӯ дигар бегонагиву беҷуръатӣ дида намешуд. Ҳар бегоҳ ӯ дилпурона ҷои худро соҳиб шуда, бо тамоми ҳастиаш қиссаҳоеро гӯш мекард, ки дар бораи муҳаббати бепоёни Исои Наҷотбахш нақл мекарданд.


    Ҳамшира бодиққат ба Ҳомид нигоҳ карда менишаст. Ӯ бисёр мехост фаҳмад, ки дар дили кӯчаки ин писарча чӣ дигаргуние ба амал омадааст. Вале ҳамин вақт дар паҳлӯи ӯ ҳодисаи аҷоиби дигаре ба амал омад. Хазина аз ҷояш хест, вай аз чизе бисёр хурсанд буд. Ҳамшира то ин дам ҳеҷ гоҳ ӯро чунин надида буд. Ӯ гӯё чизеро ба хотираш оварданӣ мешуд. Ӯ дар куҷое ин овози меҳрубон, азиз ва фаромӯшнашавандаро шунида буд. Вай дастаконашро ба пеш дароз карду оҳистаоҳиста қадам гузошта, рост ба назди Ҳомид омад ва гӯё чизеро ҳис карда бошад, якбора дудила шуда дар ҷояш бозистод. Шояд дигар вақт Ҳомид аз тарси он ки сирраш фош мешавад, Хазинаро аз худ дур мекард, вале муҳити инбегоҳинаи хона ҳама гуна тарсу нобовариро аз байн бурда буд ва ӯ ҳама чизро фаромӯш карда, хоҳарчаашро ба оғӯш гирифт. Хазина ӯро нашинохт, вале овози бародараш торафт ӯро ба худ мекашид ва ӯ ба рӯи зонуи Ҳомид нишасту сараки тозаи худро ба либоси чиркину тари ӯ ҷафс кард. Ҳамшира ки ин ҳодисаро мушоҳида мекард, пайхас намуд, ки онҳо ниҳоят ба якдигар монанд ҳастанд. Дар як лаҳза бисёр ҳодисаҳое, ки гӯё тасодуфӣ буданд, аз пеши назари ӯ гузаштанд: доимо дар кӯча пинҳинӣ аз паси онҳо поидани Ҳомид, илтимоси ӯ, ки Хазинаи хобидаро ба вай нишон диҳанд. Ҳамшира қариб буд бовар кунад, ки онҳо хоҳару бародаранд, вале агар дар асл чунин бошад ҳам, аҳамияте надорад. Маълум буд, ки Ҳомид сиррашро фош карданӣ нест аз ҷониби худ бошад ӯ низ хоҳиши аз Хазина ҷудо шуданро надошт. Ӯ танҳо пай бурда метавонист, ки кадом як ҳодисаи ғамангез ин ду оворагарди хурдакакро ба дунёи беканор партофтааст ва ҳайрони он лутфу меҳрубоние буд, ки онҳоро ба даргоҳи ӯ овардааст.


    Бачаҳои дигар низ ба онҳо бо ҳайрат менигаристанд. „Ӯ овози Ҳомидро мешиносад“ — ба ҳамдигар мегуфтанд онҳо. Вале аз гуфтани фикри худ ба ҳамшира худдорӣ намуданд ва ин ҳодиса дар баробари чойнӯшии олиҷаноби имшаба ба зудӣ фаромӯш шуд.


    Дар охири маърака ҳамшира ба онҳо гуфт, ки ба ақиб, ба ҷойпӯши сафеди дар девор овезон буда нигоҳ кунанд. Ӯ шамъро хомӯш кард ва дар торикӣ рӯи девор суратҳо пайдо шуданд. Бачаҳо ин ҳамаро афсунгарӣ пиндошта, чашмону даҳонашонро калон кушода нигоҳ мекарданд.


    Дар сурати аввал зане акс ёфта буд, ки дари меҳмонхонаро мекӯбад, вале маҷбур аст, ки биравад, чунки дар он ҷо барои вай ҷой нест. Дили Ҳомид ба ӯ сӯхт, зеро шаби аввали ба шаҳр омаданаш ӯ низ дар меҳмонхона паноҳгоҳе меҷуст, вале ёфта натавонист. Ӯ пул надошт ва маҷбур шуд, ки дар рӯи порутӯда бихобад, вале ин зан ба оғил рафт.


    Дар сурати дигар нишон дода мешуд, ки онҳо ҳамроҳи ҳайвонҳо дар оғил ҷой гирифтанд. Вале ҳодисаи аҷоибе рӯй дод: зан Писари Нахустинашро таваллуд кард ва ҳамон тавре ки модар Хазинаро парпеч мекард, ӯ низ Писарашро парпеч карду ба охур гузошт. Гаҳвораи Хазина чӯбин буд, ӯ инро хуб дар ёд дошт, лекин ин Кӯдак аз афташ фарзанди одамони камбағал ва ӯ барин овора, саргардон ва бехонаву дар буд. Вале ҳамшира чиҳо мегӯяд? Навзоди дар охур хобида Исои Масеҳи Худованд аст, ки рӯзи таваллуди Ӯро ҳама насрониён ҷашн мегиранд. Ӯ тӯҳфаи бузурги Худованд буд, ки бо ихтиёри Худ ба замин омад. Охури дар сурат аксёфта нимторик буд, чунки онро нури як фонус равшанӣ мекард, вале ҷои зисти Писари Худованд дар осмон аз муҳаббат ва ҷалоли Ӯ дурахшон буд. Пас чаро Ӯ аз Осмон ба замин омад?


    Ва ҳамшира дар ин бора нақл кард: „Ӯ бою бадавлат буд, вале ба хотири шумо қашшоқу бенаво гардид. Ӯ равшаниро тарк карда ба торикӣ омад. Кӯдаки бепарастору рондашуда омад, ки бачаҳои бепарастору дарбадарро ба назди Падари Худ барад, то онҳо аз меҳру муҳаббати Худованд огаҳӣ ёбанд.“


    Дар сурати сеюм чӯпонон акс ёфта буданд, ки шабона рамаи гусфандонро посбонӣ мекарданд. Ҳомид бузҳояш ва он рӯзҳоеро, ки ҳамроҳи онҳо дар кӯҳ мегузаронд, ба ёд овард. Вале дар ин ҷо воқеаи дигар рӯй дод. Фариштаи Худованд пайдо шуд ва аз ҷалоли Худованд гирду атроф дурахшон шуд.Чӯпонҳо ҳаросон шуданд, вале гӯсфандон заррае ҳам натарсиданд. Онҳо дар зери сояи болҳои фаришта оромона мечариданд: „Наҷотдиҳандаи шумо ба дунё омад!“ — ба чӯпонҳо хабар дод фаришта, вале рамаи гӯсфандон аз кушодашавии осмонҳову сурудхонии фариштагони бешумор ҳатто наҳаросиданд. Дар осмон оромиву дар замин осоиштагӣ ҳукмфармо буд.


    Ниҳоят сурати охирин: чӯпонҳо рамаро гузошта, пойлуч, бо либоси дағали аз пашми гӯсфанд бофташуда дар тан, назди Навзод бо эҳтиром сари зону истодаанд. Ҳомид боз идҳоеро, ки дар деҳаашон ҷашн мегирифтанд, ба ёд овард. Давлатмандон шикамашонро сер мекарданду пасмондаи хӯрокро ба сагону камбағалон мепартофтанд. Вале ҳоло ӯ дар ин ҷо рӯзи мавлуди Исои Масеҳро ҷашн мегирад, ки ин ҷашни ҳамаи бачаҳо мебошад, ҷашни Хазинаи хурдакак ҳам, зеро Исо дар кӯдаки хурдакак таҷассум ёфтааст. Ин ҷашни ӯ низ мебошад, зеро Шоҳи осмон бе хонаву дар, овораю саргардон, дар охур байни ҳайвонҳо гузошта шуда буд.


    Ана ҳамааш ба охир расиду ҳамшира чароғро равшан кард. Аз маърака ба ғайр аз қоғазҳои қанд ва пӯсти банану афлесун чизи дигаре намонда буд. Вале хотироти Муҳаббате, ки ҳамаи ин нозу неъматро ба ӯ додааст ва Муҳаббате, ки баҳри ӯ ва ӯ баринҳо хорузор гашта буд, дили Ҳомидро, ки аз хона берун баромада буд, гарм нигоҳ медошт. Хазина назди дар меистод ва Ҳомид аз пеши ӯ гузашта беҷуръатона мӯи сарашро сила кард, вай ҳам ба тарафе, ки бародараш рафт, рӯй гардонда даст афшонд.


    Бачаҳои дигар хеле дур рафта буданд. Ҳомид бошад дар зери таъсири суратҳои ҳоло дидааш борони боридаистодаро ҳам ҳис накарда оҳистаоҳиста роҳ мерафт. Вақте ки аз назди чароғи хирае мегузашт, овози пасти гурбаеро шунид. Писарак баргашта гурбачаи хурдакаки лоғару саропо таршударо дид, ки паноҳгоҳе меҷуст. Ӯ дар давоми умри ёздаҳсолаи худ гурбачаҳои гурусна ва нимҷонро бисёр дида буд, вале ба онҳо аҳамият намедод. Лекин имрӯз ҳама чиз ба назараш дигар хел менамуд. Ҳомид фаҳмида натавонад ҳам, ҳис мекард, ки дили ӯ ба он Навзоди заифу дилсӯзе, ки имрӯз дар сурат дида буд, пайваста шудааст. Вай аз он бехабар буд, ки донаи меҳру муҳаббат аллакай дар дили ӯ кошта шудааст. Ӯ ҳайрон буд, ки дилаш ба ҳоли ин ҷонвараки гурусна месӯзад. Писарак гурбачаро бардошта, чунон ба худ ҷафс кард, ки садои тезтез тапидани дили ӯро мешунид. Бо ӯ чӣ кор бояд кард? Ӯ шубҳае надошт. Танҳо як даре ҳаст, ки барои қабули гурбача меҳмоннавозона кушода мешавад ва Хазина ҳам ӯро дӯст хоҳад дошт. Ин тӯҳфаи идонаи ӯ дар рӯзи мавлуди Исо хоҳад шуд.


    Ӯ бо роҳи тари сангфарш баргашта дарро кӯфт. Ҳамшира дарро кушод ва Ҳомид бо боварии комил ин ҷонвараки бечораи ларзидаистодаро ба ӯ дароз кард.


    — Ин барои Хазина, — фаҳмонд ӯ, — тӯҳфаи идона. Ӯ гурусна аст ва аз хунукӣ меларзад, барои ҳамин ман ӯро ба назди шумо овардам.


    Ҳамшира дудила буд. Ӯ намедонист чӣ тавр рафтор кунад. Ба Ҳамшира ин гурбачаи нимҷону саропо захмин тамоман лозим набуд, вале ӯ ба хотири он ҳиссиёте, ки Ҳомидро ба чунин кор водор намудааст, сухани писаракро рад карда наметавонист. Ӯро сар то по хурсандии бепоёне фаро гирифт ва ҳамшира фаҳмид, ки меҳнаташ бефоида набудааст. Ба ҳар ҳол ақаллан як писарак рӯҳи мавлуди Исоро ҳис кард ва онро қабул намуд. Дар ӯ хоҳиши ба касе чизеро тӯҳфа кардан пайдо шуд ва ӯ ба ҷонвараки бечораю рондашуда дилсӯзӣ намуд. Ҳамшира дар тамоми ҳаёташ боре ҳам надида буд, ки писарбачаи мағрибӣ ба ҷонвараки азобдида дилсӯзӣ кунад, бинобар ин тӯҳфаи ғайриоддиро бо шодиву миннатдорӣ қабул кард. Ӯ гурбачаро рӯи дастонаш гирифта, ба қуттичаи холии назди оташдон гузошт ва саропояшро пок кард. Баъд ба назди ӯ табақчаи пур аз ширро гузошт. Гурбача думчаашро боло карда, ширро то қатраи охирин нӯши ҷон кард. Ин гурбачае, ки сар нафароварда, бо матонат ҳамаи бадбахтиҳоро пушти сар кардааст, лоиқи он буд, ки наҷот ёбад.


    Ҳамшира ба гурбача нигоҳ карда менишаст ва манзараеро ба пеши назараш оварду хандид. Ӯ тамоми тӯҳфаҳои ҷашнҳои мавлуди Исои Масеҳро дар давоми садсолаҳо пеши назар овард: зару зевар, бухур, тӯхфаҳои гуногуни қиматбаҳо, парастиши осмон. Ва дар қуллаи тамоми ин тӯҳфаҳо, дар назари Оне, ки ин ҳама назр баҳри Ӯ оварда шуда буд, гурбачаи зарди пур аз кайк — меваи аввалини ҳисси тараҳҳуми писараки хурдакак меистод.

    Дар Англия, дар ҷои хеле дур аз Ҳомид низ рӯзи мавлуди Исоро ҷашн мегирифтанд. Байни ин ҷашнгириҳо як умумияте буд: дар хонаи ҳамшира ҳам бачаҳо буданду дар он ҷо ҳам бачаҳо, вале бачаҳои хушбахту хурсанд ва аз зиндагии худ розӣ.


    Аз тарафи дигар инҳо ду гурӯҳи гуногуни бачаҳо буданд. Дар рӯи мизашон ба ҷои афлесуну чормағзу конфет шириниҳои гуногун, қандинаҳои шоколаду чормағздор ва инчунин торти калони идона гузошта шуда буд. Ба ҷои ҷандаҳои чиркину тар, онҳо дар тан либоси хушранг ва куртачаҳои дастбоф доштанд ва духтарчаҳо мӯяшонро бо лентаҳои гуногунранг оро дода буданд.


    Ин шояд ҷашни ҳақиқӣ ва беҳтарин буд. Вақте ки чойнӯшиву бозиҳо ба охир расиданд, бачаҳо дар атрофи арча ҷамъ омада, таронаҳои идонаи Забурро мехонданд. Калонсолон шод набуданд, вале як меҳмони хурдакаки нӯҳсола ба назар аз ҳама ғамгинтар менамуд.


    Ин мактаби кӯдакони нобино буд. Он кӯдаконе, ки ҳоло суруд мехонданд, на арчаро медиданд, на чароғакҳои гуногунранги онро ва на тӯҳфаҳоеро, ки ба онҳо пешкаш мекарданд. Бо вуҷуди ин онҳо дар гирди арча хурсандона ҷастухез карда суруд мехонданд.


    Ногоҳ Ҷенниро, ки бо падару модараш дар байни меҳмонҳо менишаст, ҳаяҷоне гулӯгир кард. Агар ӯ маҷбур мешуд, ки як умр дар торикӣ зиндагӣ кунад, ҳаргиз худро хушбахт намеҳисобид. Ӯ дақиқае чашмонашро пӯшида, тасаввур кард, ки нобино аст, вале ин ба назараш чунон даҳшатнок намуд, ки ӯ дарҳол чашмонашро кушода, ба бачаҳо нигарист. Онҳо аз китоби Забур таронаҳоеро мехонданд, ки Ҷенни дар мактаб омӯхта буд.


    Ситораи аҷоибу ситораи равшан,


    Ситорае, ки мисоли тоҷи ҷавшан,


    Ба сӯи пеш мебарад, ба сӯи шарқ,


    Ба сӯи Офаридгору нури мутлақ.


    Ҷенни бисёр зирак буд ва ҳайрон мешуд, ки барои чӣ ба онҳо чунин калимаҳоро омӯхтанд. Охир дар бораи Нури мутлақ хондан чӣ фоида дорад, вақте ки онҳо тамоми умр дар торикӣ ҳастанд? Вале ба ин кӯдакон нигоҳ карда, дид, ки касе аз онҳо худро бадбахт ҳис намекунад. Чеҳраҳояшон аз хурсандӣ чунон медурахшиданд, гӯё онҳо ситораи мавлудӣ ва ҳам он Нури мутлақро, ки хеле дур аст, дар ҳақиқат медида бошанд. Ҷенни таърихи ин таронаро медонист. Вақте ки синфашонро ба муносибати рӯзи таваллуди Исо оро медоданд, онҳо чунин манзараи зебоеро сохта буданд: Ба рӯи коғази кабуд, ки осмонро ифода мекард, ситорачаҳои хурдакак ва як ситораи калону равшанеро часпонданд. Баъд ҳама ба муаллима дар буридан ва ранг кардани суратҳои гуногун ёрӣ расониданд: се шутури роҳравон, се донишманд, ки риши дарозу сафед ва дар сар саллаву дар даст қуттиҳои пур аз тӯҳфаҳои қиматбаҳо доранд. Ситораи равшан рӯи боми хонаи хурдакаке, ки дар он зани оддие бо Кӯдаки хурдсол бозӣ мекунад. Кӯдаке, ки дар қиёфааш он Нури мукаммале ҷило медиҳад, ки ҳамаи онҳо ба тарафаш равона ҳастанд. Ҷенни ҳамаи инро намефаҳмид.


    Ӯ то дараҷае ба олами хаёл фурӯ рафта буд, ки ба охир расидани сурудхонии бачаҳоро нафаҳмида монд. Ва вақте ки модараш дасти ӯро гирифт, Ҷенни тарсид, вале зуд ба худ омада, бо овози баланд изҳори таҳсин кард, то он кӯдакони нобино фаҳманд, ки сурудхониашон ба ӯ хеле маъқул шуд. Модар ишора кард, ки ӯ ором шавад, зеро касе сухан гуфтан мехост.


    Вақте ки ид ба охир расид, кӯдакон ҳама якҷоя ҷамъ шуданд, то бо меҳмонҳо хайрухуш кунанд. Баъд дар назди дар истода, ба сӯи мошинаҳои раҳсипоршаванда фарёд зада, даст меафшонданд. Дар хотири Ҷенни ҳам онҳо ҳамин тавр, бо чеҳраҳои пуртабассум ва дастони барои хайрухyш болокардаашон абадӣ нақш бастанд.


    Вақте ки ба сӯи хонаашон равона шуданд, Ҷенни тамоми роҳ хомӯш буд. Модараш гумон кард, ки ӯ хаста шудааст, бинобар ин Ҷенниро ба хонаи хобаш гусел карду оташдони электрикиро равшан карда, духтарчаашро ба ҷойгаҳаш хобонд.


    То имрӯз Ҷенни муддати дароз бемор буд ва пас аз се моҳ бори аввал аст, ки аз хонаашон берун мебаромад. Ӯ ба зери кӯрпаи шоҳии худ даромада, тӯҳфаҳои мавлудиро, ки хеле зиёд буданд, якяк аз назар гузаронд. Китобҳо, бозичаҳо, хилъати нави лагандашуда, соатчаи дастии тиллоӣ ва сумкаи зебои сафарӣ. Вале тӯҳфаи аз ҳама беҳтарини падараш аспакпони буд. Ҳоло аспаки ӯ дар оғилхона буд. Дар муддати кӯтоҳи умри пурталотумаш духтарак бори аввал ҳис кард, ки дар ҳақиқат хушбахт аст.


    Ӯ дар бораи кӯдакони нобиное, ки дар даст бозичаҳои рангоранг доштанд, инчунин дар бораи кӯдакони марокашие, ки на танҳо бозича, балки нони хӯрдан ҳам надоштанд, фикр кард. Холаи ӯ Розмарӣ чанд нафари онҳоро нигаҳбонӣ мекард ва дар ин бора мактубҳои зиёде менавишт. Ҷенни номаҳои ӯро бо шавқ хонда, бо дунёи наву ношиносе ошно мешуд, ки дар он кӯдакони ҳамсоли ӯ ҷандапӯш буданду худашон як бурда нонашонро пайдо карда, дар кӯчаҳо танҳо мехобиданд. Ин он дунёе буд, ки кӯдакони хурдсол аз гуруснагӣ бемор мешуданд. Ҷенни кӯдаконро хеле дӯст медошт, вале онҳое, ки ӯ дида буд, дар аробачаҳои бачагона менишастанду дояҳо онҳоро нигаҳбонӣ мекарданд ва ҳаргиз иҷозат намедоданд, ки ӯ онҳоро рӯи дастонаш гирад. Вале Ҷенни бисёр мехост, ки чунин кунад. Ва мумкин аст, ки он кӯдакон доя надоранду ӯ метавонад бе ҳеҷ монеа онҳоро ба рӯи дастонаш бигирад. Аз ҳама аҷоибаш он буд, ки ӯ дар ҳақиқат метавонист кӯдакҳоеро, ки дар бораашон холааш Розмарӣ менавишт, бубинад. Баъд аз шаш ҳафтаи ҷашни Мавлуд ӯ бо падару модараш ба сафари дуру дароз мебароянд ва дар охир бо холаи Розмарӣ ва бачаҳои бенавои ӯ дар кӯҳистони Африқои шимолӣ вомехӯранд. Духтур гуфт, ки барои саломатии Ҷенни гармӣ ва нури офтоб зарур аст, бинобар ин онҳо бояд ба ҷойҳои офтобӣ сафар кунанд. Доруву давоҳои гуногун, саёҳат бо мошин ва боз бисёр чизҳои дигар ба ӯ шинос буданд, вале на меҳру муҳаббати зиёд ва на пулу мол дар моҳи январ офтобро ба Англия оварда наметавонистанд. Аз ин рӯ онҳо бояд ба мамлакате сафар мекарданд, ки осмонаш кабуду регаш зард ва баҳрҳои ором дорад. Ҷенни дар он ҷо ҳатман солиму боқувват мешавад. Ин саёҳати афсонавист. Аҷоиб, падараш роҳро чӣ тавр меёфта бошад? Шояд ҳамон тавре ки донишмандони давраҳои қадим аз рӯи ҷойгиршавии ситораҳо самти лозимиро муайан мекарданд, онҳо ҳам роҳро пайдо мекунанд?


    Ситораҳо, офтоб, арчаи мавлудӣ, ҳамааш мисли хоби афсонавӣ буд ва вақте ки модараш нӯшобаву ширинивор дар даст омад, дид, ки хоби духтараш сахт бурдааст.


    Ӯ лаҳзае ба рухсораҳои сурхшуда ва мӯйҳои парешони духтараш нигариста, сипас чароғро хомӯш карду тирезаро кушода, бесадо аз хона берун баромад.


    Пас аз шаш ҳафта Ҷенни дар ҳақиқат бо падару модараш ба тарафи ҷануб сафар карданд. Духтарча дар нишастгоҳи ақиби мошинаи сабукрав ба кӯрпа печида менишаст.


    Вақти аз канали гулӯгоҳи ЛаМанш гузаштан ҳар се ба касалии баҳрӣ гирифтор шуданд, ки ин ба Ҷенни тамоман маъқул набуд. Вале вақте ки ба ҷои муҳити якрангу дилбазани об онҳо аз кӯчаҳои рости франсавӣ, ки сафедорҳои бешумор дошт, мегузаштанд, саёҳат ба Ҷенни хеле маъқул шуд. Ба ӯ дидани бачаҳои деҳотии пешдомандор, ки булкаҳои дарозро зери каш карда меистоданд ва шунидани гуфтугӯй бо забони нофаҳмо хеле аҷоиб менамуд. Онҳо дар якчанд шаҳр бозистода, калисоҳои қадимаро зиёрат карданд.


    Рӯзи чорум онҳо аз сарҳади Испания гузаштанд ва акнун роҳ аз байни кӯҳҳои барфпӯши Пиреней мегузашт. Барои шабгузаронӣ дар меҳмонхонаи на чандон калони ағба ҷой гирифтанд. Ҷенни чунон монда шуда буд, ки базӯр то ҷогаҳаш расиду ҳамон замон хобаш бурд.


    Саҳарии рӯзи дигар ӯ аз овози баланди қутқути мурғони рӯи ҳавлӣ бедор шуд. Ҳоло тамоман торик буд, вале Ҷенни аз ҷояш парида хесту тирезаро калон кушод. Ҳавои тозаву хунук ҳамоно ба рӯяш зад. Кӯҳҳои пур аз барфи сар ба фалак кашида дар шакли нимдоира қад афрохта буданд ва нурҳои аввалини офтоб қуллаҳояшонро равшанӣ мекарданд. Аз болои қуллаҳо ситораи саҳарӣ намудор буд. Ҷенни то ҳол ҳеҷ вақт чунин ситораи калону равшанро надида буд. Хунукии ҳаво ӯро маҷбур кард, ки боз ба зери кӯрпааш дарояд, вале ӯ дар ҷогаҳ чунон дароз кашид, ки ситораи саҳарӣ ва дамидани субҳро бемалол медид. Шояд ин ҳамон ситорае бошад, ки донишмандон аз пасаш мерафтанд? Ва ҳамон замон чеҳраҳои шукуфони бачаҳои нобино ва суруди онҳо ба хотираш омад.


    Мо ситораи Ӯро дидаем,


    Дар шаби тори гуноҳрезӣ,


    Шӯълаи равшани осмониаш,


    Моро ба сӯи гаҳвораи Ӯ мебарад.


    Якбора дар дилаш хоҳише пайдо шуд, ки болои ҳамон се шутур нишаста, аз паи он ситора саёҳаташро давом диҳад. Ҷустуҷӯи нури осмонӣ онҳоро ба куҷо мебарад ва онҳо аз куҷо нури ҳаётро пайдо мекунанд? Шояд дур аз ин ҷо, дар ҷануб, дар он ҷое, ки парастуҳо парвоз мекунанд ё дар пеши пои Кӯдаки дар охур хобида? Ҷенни инро аниқ намедонист ва дере нагузашта, боз хобаш бурд. Вақте ки бори дуюм бедор шуд, қуллаҳои сапсафеди кӯҳҳо аллакай дар осмони кабуд дар зери нурҳои офтоби оламоро медурахшиданд.


    — Мо кӯшиш кардем, ки туро барвақт бедор накунем, —гуфт модараш, ки болои сараш меистод. Зудтар либосҳоятро пӯшида баро, наҳорӣ мехӯрем. Падарат аллакай мошинро омода месозад. Ӯ гуфт, ки ин бегоҳ мо бояд дар Мадрид бошем.

    Яке аз рӯзҳои моҳи март ҳамшираи бритонӣ саҳарии барвақт аз хоб бедор шуду зуд ба болои боми хонааш баромад, то боду ҳаворо бубинад. Ӯ ба хулосае омад, ки имрӯз рӯзи хуб мешавад, зеро дар қисми шарқии осмон абрҳои пармонанд аз нурҳои офтоб гулобӣ буданд ва қисми ғарбии он бошад оина барин соф буд. „Бояд ҳамин тавр бошад“, — бо хурсандӣ аз дил гузаронд ҳамшира, зеро ин рӯзро дер боз интизор буд. Охир, имрӯз бояд аз Англия духтари холаи ӯ бо шавҳару духтарчааш ба муддати ду ҳафта ба меҳмонӣ биёянд. Бо ёди Ҷенни ӯ зери лаб сурудеро замзама карда наҳорӣ мепухт.


    Аввалин ҳаракати Хазина пас аз бедор шудан ин буд, ки дасташро дароз карда, дар ҷояш будан ё набудани гурбачаашро месанҷид. Ӯ хеста гурбачаро ба рӯи зонуҳояш мегирифту бо овози баланд суруд мехонд. Бо ин рафтораш нишон медод, ки ӯ ба шустушӯй, либоспӯшӣ ва пешвози рӯзи нав тайёр аст. Ҳамшира овози ӯро шунида бо духтарча машғул мешуд. Баъд онҳо дасти ҳамдигарро гирифта, ба болои бом мебаромаданд ва дар зери осмони кабуд дар атрофи мизи мудаввар менишастанд. Каҳва гарму хушбӯй буд, ба гурбача бошад шири серравған медоданд. Умуман ҳама аз якдигар розӣ буданд. Дар ягон ҷои дигар аз ин се нафар хушбахтарро пайдо кардан амри маҳол буд. Ҳангоми ғундоштани дастархон ҳамшира гуфт: — Имрӯз ба хонаи мо духтараке меояд. Мо имрӯз истироҳат мекунем. Ҳамроҳ ба бозор рафта, хӯрданиҳои болаззат мехарем ва омадани меҳмононро ид мекунем.


    — Ид, ид! — хурсандона фарёд зад Хазина. — Мумкин аст ман ҳамроҳи шумо рафта, ёрӣ диҳам? Рафтем! Рафтем!


    — Хуб, биё меравем.


    Онҳо ба кӯчае баромаданд, ки ғарқи офтоб буд. Чанд вақт буд, ки ҳамшира бе истироҳат кор мекард, вале имрӯз ӯ ҳамаро огоҳ кард, ки касеро қабул намекунад. Ӯ мехост то омадани Ҷенни хуб тайёрӣ бинад. Вақте ки онҳо харид карда шуданд, ӯ Хазина ва сабади пурборро дар дӯкон, ба ихтиёри Ҳомид гузошт. Ҳар гоҳ ки лозим шавад, ӯ ҳамин тавр мекард, зеро ҳис мекард, ки ин ду кӯдакро чизе мепайвандад. Шояд онҳо хоҳару бародар бошанд ва агар чунин бошад, ҳақ доранд якдигарро бубинанд. Ҳар боре ки Хазинаро дар назди Ҳомид монда мерафтанд, ӯ худро хушбахт ва эмин аз ҳар гуна хавфу хатар ҳис мекард.


    Баъд аз танҳо мондан ҳамшира барои чидани гулдаста ба доманаи кӯҳ, ки дар канори шаҳр буд, давида рафт. Ӯ торафт балантар мебаромад, насими гарм ба рӯяш мевазид ва офтоби сӯзон нурпошӣ мекард. Ниҳоят ӯ ба қуллае баромад, ки аз он ҷо тамоми шаҳр намудор буд.


    Аз боло хонаҳое намудор буданд, ки бомҳояшонро ушна зер карда буд. Ҷоҷо манораҳои сафеди масҷидҳо сар ба боло кашида буданд. Вале вақте ӯ хонаи хурдакаки худро дар паси бозор пайдо кард, ҳамшираро саропо ҳисси хурсандӣ фаро гирифт, зеро .ки дар ин макони пур аз гуноҳу торикӣ Худованд ақаллан як нафар шоҳиди Худро дорад. Розмарӣ дар бораи он фикр кард, ки Худованд ҳамеша мисли Чӯпони некӯ гусфандони раҳгумзадаашро ҷустуҷӯ мекунад.Ҷоҷо одамон аллакай Каломи ӯро шуниданд, ӯ ба ин боварӣ дошт: дусе зани бесаводу беҷуръат ё чанд нафар аз бачаҳои ҷандапӯш. Онҳо дар ин муҳити тираву тор нуқтаи равшание буданд. Хонаи миссионерии ӯ бошад ягона ҷоест, ки Исои Масеҳро кушоду равшан дӯст медоранд ва эҳтиромаш мекунанд. „Фарзанди одамиро ҷое нест, ки сар монад“, — гуфт Ӯ боре аз кори рӯз хаста шуда. Ҳақиқатан ҳам дар шаҳре, ки пеши назараш буд, ба ғайр аз дари кулбаи ӯ дигар ҳама дарҳо ба рӯи Ӯ баста буданд. Ӯ ин гӯшаи тинҷу хурдакаки худро ба ягон қаср ва меҳнати хоксоронаашро ба ягон мартабаи бузург иваз намекард.


    Синну солашро фаромӯш карда ӯ аз болои баландиҳо парида мегузашту худро хушбахт ва ҷавон ҳис мекард. Дар атроф гулҳои зиёде мерӯиданд ва ӯ ба чидани наргисҳои сафед, савсанҳои бунафшаранг ва нилуфарҳои супсурх шурӯъ кард.


    — Чӣ қадар зебо! — хитоб кард ӯ. — Албатта Ҷенниро ба ин ҷо меорам ва ҳамроҳ гул мечинем. Номи Ҷенни ҳаёти гузаштаи ӯро ба хотираш овард. Ҷенни фарзанди ягонаи духтархолаи ӯ Элисобат аст, ки замони кӯдакиашонон ҳамроҳ гузашта буд. Вале онҳо ба воя расиданду ҳар яке роҳи худро пеш гирифт. Тақдир, салиқа ва шавқу завқашон тамоман аз ҳам фарқ мекард. Танҳо меҳру муҳаббати самимӣ нисбат ба Ҷенни онҳоро ба ҳам наздик мекард. Як вақтҳо онҳо чун хоҳарон буданд, вале Элисобат ба шахси давлатманд ба шавҳар баромада, ба хонаи ӯ кӯчида рафт. Розмарӣ ҳам ҳангоми таҷрибаомӯзӣ дар беморхона ба Оне, ки ӯро дӯст медошт, вохӯрд ва Вай ӯро ба ин шаҳрчаи хурдакаки кӯҳистон, ба ҷӯстӯҷӯи гусфандону баррачаҳои раҳгумзадаи Худ фиристод.


    Ин кори ӯ ба Элисобат ва шавҳараш нофаҳмо буд. Аз ин рӯ Розмарӣ наметавонист ба онҳо дар бораи бурду бохтҳои кори миссионерии худ нависад ва Элисобат ҳам дар бораи ҳаёти хушбахтонаи оилавиаш навиштан намехост. Бинобар ин мактубҳояшонро асосан дар бораи Ҷенни менавиштанд ва ба Розмарӣ ҳар Мавлуд акси нави духтаракро мефиристоданд. Ӯ суратҳоро дар албоме, ки аз тифлаки бемӯи навзод сар шуда, ҳар сол тағйир меёфт нигоҳ медошт. Мана Ҷеннии яксола, ки нав роҳравон шудааст, баъд Ҷенни бо либоси оббозӣ дар лаби баҳр, Ҷенни бо куртачаи зебояш дар байни марғзори пур аз гулҳои марворидак, Ҷенни пешдоманча баста лӯхтакҳояшро оббозӣ медоронад.


    Пас аз ду сол бошад Розмарӣ сурати Ҷенниро, ки мӯйҳояшро ба ақиб шона зада бо лентаи зебое баста буд ва либоси мактабӣ дар тан дошт, гирифта ба ҳайрат афтод — ӯ мактабрав шудааст. Сурати охирини ӯ бо либоси варзишӣ, савори аспакашпони буд, ки дар дили Розмарӣ як ҳисси ногувореро ба вуҷуд меовард.


    Ӯ аз вохӯрӣ бо Ҷенни хеле сарфароз мегардад, вале ба ин кӯдаке, ки тамоми хоҳишҳояшро дарҳол иҷро мекунанд ва ӯ ба чизе эҳтиёҷ надорад, ба Ҷенни, ки соҳиби утоқи шахсӣ мебошад ва дар он лӯхтакҳои ба қадаш баробар дар катчаҳо хобанду болояшонро бо кӯрпаҳои атласӣ мепӯшонанд, ӯ чӣ ҳам дода метавонад? Шояд ба ин духтарчае ки дар мулки падараш аспсавор мегардад, меҳмондории хоксорона ва тӯҳфаҳои оддие, ки камбағалбачаҳоро ба ваҷд меоварад, маъқул нашавад.


    Холаи Розмарӣ аз ин фикру хаёл худро каме ноқулай ҳис карду бо гулдаста баргашта, Хазинаро ки саропо олудаи конфет буд, гирифту зуд ба хона омад. Соатҳои чор хона аз тозагӣ медурахшид. Аз меҳмонхона бӯи латифи гулҳои наргис меомад. Дастурхон ҳам барои чойнӯшӣ густурда шуда буд.


    Холаи Розмарӣ бо Хазина бори дигар аз хона берун баромаданд, то мошинро дар назди меҳмонхона пешвоз гиранд.


    Меҳмонҳо дар вақти муайяншуда омаданд. Писарбачаҳо зуд мошинро иҳота карданд. Ҳар яке мехост ҷомадонеро гирифта ба меҳмонхона барад. Холаи Розмарӣ интизори аз мошин фаромадани онҳо буд. Ҳамин вақт ӯ овози ҷарангосии кӯдакеро шунид, ки мегуфт:


    — Модарҷон,нигоҳ кун,чӣ хел духтарчаи нағзакак!Ту ба ман нагуфтӣ, ки холаи Розмарӣ духтарча дорад.


    Пас аз лаҳзае онҳо аз ҳалқаи бачаҳо баромаданд ва Элисобат ҳамон тавре ки даҳ сол пеш ҷавон буд, духтари холаашро ба оғӯш кашида мебӯсид, Ҷенни бошад кӯшиш мекард, ки бо Хазина шинос шавад.


    — Ҷенни, — норозиёна гуфт модараш, — ту ҳоло бо холаат Розмарӣ салом накардаӣ.


    Духтарча аз ҷо бархеста ,меҳрубонона холаашро бӯсид ва боз бо Хазина машғул шуд. Занҳо кӯдаконро ба ҳоли худ гузошта, бо падари Ҷенни гуфтугӯ мекарданд.


    Баъд, вақте ки шиносномаҳоро нишон дода, ҳуҷҷатҳои лозимиро пур мекарданд, Розмарӣ хомӯшона ба кӯдаке, ки даҳ сол боз интизори диданаш буд, менигарист.Дар назди ӯ духтарчаи нозукаке бо куртаи зебои осмониранг ва пойафзоли сафед меистод. Вай мӯйҳои малларанг ва чашмони калонкалони хокистарӣ дошт, ки.ба чеҳраи серҳаракаташ мезебид. „Духтарчаи афсонавӣ“, фикр кард Розмарӣ ва барои шинос шудан ба сӯи ӯ равона шуд. Ҷенни бо изтироб ба холааш нигоҳ кард.


    — Ба вай чӣ шудааст? — бо ҳайрат пурсид ӯ, — ман ба ӯ сӯзанаки тиллоиямро нишон додам, вай бошад ба кадом як нуқтае менигараду парвое надорад.


    — Ӯ нобиност, Ҷенни, — мулоим карда гуфт холаи Розмарӣ. — Вале ин ба ту барои бо ӯ бозӣ кардан халал намерасонад. Ту бозичаҳоро ба дасташ деҳ ва иҷозат деҳ, ки туро бо ангуштонаш дастдаст кунад, вай ҳамин тавр шинос мешавад. Ту метавонӣ ба ӯ суруд бихонӣ. Ман боварӣ дорам, ки ӯ ба ту меҳр пайдо мекунад.


    Ӯ дасти кӯчаки Хазинаро гирифта мӯю рӯи Ҷенниро оҳиста сила кард ва ба ҷанобу хонум Свифт, ки ба наздаш омаданд, рӯ оварда чизе гуфтанӣ шуд. Вале ӯ ҳанӯз ҳарфе нагуфта, Ҷенни дасти модарро гирифту бо чашмони пурашк ба ӯ нигариста пичиррос зад.


    — Модарҷон, вай нобиност, монанди бачаҳое, ки дар гирди арчаи мавлудӣ буданд.


    — Ҳеҷ гап не, духтарам,— меҳрубонона ҷавоб дод хонум Свифт. — Ӯ кӯдаки хушбахт менамояд. Мо бояд барои ӯ тӯҳфаи хурдакаке пайдо кунем. Ҳоло бошад рафтем, хонаи холаат Размариро мебинем.


    Онҳо ҳама якҷоя аз майдон гузашта ба сӯи хона равон шуданд. Калонсолон пеш — пеш мерафтанд,Ҷенни бошад дасти Хазинаро гирифта мебурд ва чунон саргарми шиносоии нави худ шуда буд, ки тамоман ба гирду атроф аҳамият намедод. Назар ба таътили соли гузашта, ҳоло ӯ хеле шоду хушбахт менамуд. Вай албатта падару модарашро дӯст медошт, вале азбаски ҳамагӣ даҳсола буд, мехост бо кӯдакон бозӣ кунад ва ба онҳо ғамхорӣ кунад. Ӯ аллакай калон шуда, аз синни лӯхтакбозӣ баромада бошад ҳам, онҳоро хеле пазмон шуда буд. Вале духтарчаи сесолаи ҷингиламӯй аз ҳамаи онҳо хеле беҳтар буд. Ӯ то ин дам тасаввур карда наметавонист, ки ин то чӣ андоза хуб аст.


    Онҳо ба тангкӯчае, ки холааш зиндагӣ мекард, омада расиданд. Хонум Свифт бо тамоми қувва кӯшиш мекард, ки таассуроти ногувори худро, ки аз дидани гадоён ва бачаҳои ҷандапӯши дар роҳи сангфарш нишаста ба вуҷуд омада буд, пинҳон дорад. Вале ҳангоме ки холаи Розмарӣ дар назди хонаи охирини тангкӯча истода, калидро кофтан гирифт, ӯ худро дошта натавонист. Дар остонаи дар, пеши роҳи онҳоро гирифта, як зани қашшоқе менишаст, ки дар бағал чизи ҷандапечеро нигоҳ медошт. Розмарӣ бо ӯ гуфтугӯ кард ва зан аз байни ҷандаҳои ифлос кӯдакеро, ки танҳо пӯсту устухонаш монда ва аз гуруснагиву касалӣ нимҷон буд, ба ӯ дароз кард. Хонум Свифт даст дароз карда, мехост Ҷенниро нигоҳ дорад, вале дер шуда буд, ӯ аллакай ҳамроҳи холааш болои сари он махлуқи оҷиз хам шуда машғули кор буданд.


    — Ҷенни! — бо қаҳр ҷеғ зад ӯро модар, — Ин ҷо биё!


    Вале Ҷенни ба ӯ аҳамият надода бо чеҳраи ғамолуд ба холааш нигариста пурсид:


    — Вай мемурад?


    — Намедонам. Умедворам, ки не. Биёед ба хона медароем.


    Ӯ дарро кушода занро ба қабулгоҳ бурд ва гуфт, ки каме интизор шавад. Худаш бошад ба назди меҳмонҳояш баргашт. Хонум Свифт ҳанӯз дар ҷои аввалааш меистод. Пас аз дидани ин махлуқи бадбахт, ӯ баъд аз фурсате ба худ омада, гуфт:


    — Розмарӣ аз мо хавотир нашав, рафта ба онҳо ёрӣ деҳ.


    Розмарӣ дудила буд.


    — Хуб, биёед боло мебароем, — гуфт ӯ, — Марҳамат, ба меҳмонхона дароед. Дастархон тайёр.


    Дар хонае, ки дар чунин кӯчаи ифлос ҷой гирифтааст, дидани суратҳои гуногун, гулҳо ва дастурхони бо завқи баланд ороста, бисёр аҷоиб буд. Соҳибхона меҳмононро даври миз шинонда, беҷуръатона гуфт:


    — Албатта, ин аз рӯи одоб нест, вале маро лутфан бубахшед, ки даҳ дақиқа шуморо танҳо мегузорам. Гап дар он аст, ки ман ин занро мешиносам. Ӯ чор фарзандашро аз даст додааст. Ин кӯдаки охирини ӯст.


    Ҷенни бо қатъият аз ҷой хест ва ба холааш ҳамроҳ шуд.


    — Ман рафта ба ту ёрӣ медиҳам. — гуфт ӯ.


    — Не, Ҷенни, — ҷиддӣ гуфт модар, — дар ин бора фикр ҳам накун. Омада ба ҷои худ шину чоятро нӯш.


    Ҷенни якбора аланга гирифт:


    — Ман мехоҳам равам! Ман меҳоҳам, ки ин кӯдак сиҳат шавад.Ман тамоман чой нӯшидан намехоҳам. Холаи Розмарӣ, охир, ба онҳо гап зан, ки ман метавонам бо ту биравам, ин хонаи ту ку. Падарҷон, иҷозат деҳ ман равам.


    Падар аз худ бехабар ба ёрии Ҷенни омад.


    — Ба ин кӯдак чӣ шудааст? — пурсид ӯ, — боз касалиаш гузаранда набошад?


    — Не, не, — ҷавоб дод Розмарӣ.


    — Ман ӯро аз ин пештар ҳам дида будам. Ӯ аз гуруснагӣ бемор шудааст.


    — Элисобат, агар Розмарӣ зид набошад, ман ба ӯ иҷозат медиҳам, ки равад — гуфт ҷаноби Свифт. Ва вақте ки Ҷенни бо сари баланд аз хона баромад, ба занаш гуфт:


    — Азизам, бигзор ӯ то ҳадди имкон ёрӣ расонад. Ӯ зарурати ба касе ғамхорӣ карданро дорад. Мумкин азоби дигаронро дида, ҳисси худбиниаш кам шавад.


    — Шояд ту ҳақ бошӣ, — розӣ шуд модари Ҷенни оҳи сарде кашида. — Кош ӯ хоҳару додарчаҳо медошт, — андеша кард ӯ.


    Ин лаҳза Ҷенни бо холааш болои сари бемор хам шуда, қиссаи талхи модари ӯро мешуниданд. Ба назар чунин менамуд, ки вақти табобати кӯдак гузаштааст, вале шояд илоҷе пайдо кардан мумкин бошад.


    Холаи Розмарӣ ба духтарча рӯ оварда гуфт:


    — Ҷенни, зуд ба болохона баромада, ба ман аз рӯи раф пиёла ,қошуқ ва шакар гирифта биёр.


    Ҷенни зуд хоҳиши холаашро иҷро кард.


    — Акнун чойники калонро биёр, — фармуд ба ӯ хола.


    Духтарча дар як лаҳза ин корро ҳам иҷро кард.


    — Акнун аз рафи сеюм доруҳоро биёр, — супориш медод хола, — қошуқу пиёларо бо оби ҷӯш шуста, доруро майда кун ва камтар об ҳамроҳ карда, ба ман деҳ.


    Тифлак қатрақатра доруро фурӯ мебурд. Баьд ба ӯ чанд қошуқ чои ширин доданд. Холаи Розмарӣ ба зан бо забони арабӣ фаҳмонд, ки пас аз як соат ба кӯдак боз дору диҳад.


    — Ӯ бояд шифо ёбад, — худ ба худ мегуфт Ҷенни, — Бояд, бояд!.


    Баъд холаи Розмарӣ кореро кард, ки Ҷенниро ба ҳайрат андохт. Ӯ ба сурате ки дар девор овезон буд, ишора кард. Дар он Исо акс ёфта буд, ки кӯдакеро дар дастонаш нигоҳ медошт. Ӯ ба модари он кӯдак дар бораи Исо нақл кард. Баъд ба зону нишасту барои тифлаки бемор дуо хонд.


    — Ҷенни намедонист, ки холааш чӣ мегӯяд, вале мефаҳмид ,ки ӯ дуо мехонад, зеро чашмонаш пӯшида буданд.


    „Аҷоиб, магар ин дар ҳақиқат ёрӣ медиҳад?“ — худ ба худ фикр мекард Ҷенни. Ӯ ҳам ба сурат нигоҳ кард ва ба назараш чунин намуд, ки гӯё акси кӯдаки дар дасти Исо буда ин тифлаки беморро муҳофизат мекунад.


    — Вай албатта шифо меёбад, — гуфт Ҷенни ва боз болои сари ӯ хам шуд. Ногоҳ пилкҳои аз беқувватию беморӣ кабудшудаи кӯдак ларзиданду ӯ чашмаконашро кушод.

    Баъд аз ин ҳодиса барои нақшаеро тартиб додан ҳоҷате намонда буд, зеро Ҷенни ба қарори қатъӣ омад, ки то бозгашт ба Англия дар ҳамин шаҳр мемонад ва ба Хазина нигоҳубин карда, ба холааш дар табобати тифлакони бемор ёрӣ мерасонад.


    Аз ин қарори духтараш хушҳол шуда, ҷаноби Свифт хандид ва баъд пурсид, ки муддати ду ҳафта дар ин деҳаи кӯҳистон ӯ бо чӣ кор машғул мешавад. Хонум Свифт норозиёна оҳ кашиду гуфт,ки Ҷенни бояд рӯзе се бор гулӯяшро обгардон кунад. Ҷенни рӯирост хурсандӣ мекард, вале.холаи Розмарӣ қаноатмандии бепоёни худро нишон намедод. Ӯ чунин меҳисобид, ки таътили Ҷенни ба таври аъло мегузарад.


    Якшанбе рӯзона касе аз беморон наомад. Вале Ҷенни аз холааш дур намешуд.


    — Афсӯс, ки ту барин шахсон каманд, то ба занҳо тарбияи дурусти кӯдаконро омӯзанд, — гуфт ӯ, — Медонӣ, холаҷон, ман ба чунин қарор омадам, ки баъд аз калон шуданам миссионер шуда ба ин ҷо меоям ва духтурхона кушода, беморонро ту барин шифо мебахшам. Ба гумони ман ин кор хеле фараҳбахш аст.


    Холаи Розмарӣ чанд лаҳзае ба чеҳраи худбоваронаи духтарак нигариста гуфт:


    — То даме ки дар ҳаётат ҳодисаи муҳиме ба амал наояд, ту миссионер шуда наметавонӣ.


    — Барои чӣ наметавонам, холаҷон? — бо ҳайрат пурсид Ҷенни. Ман курси хоҳарони шафқатро гузашта, тарзи нигоҳубини тифлаконро меомӯзам. Ба ман дигар чизе лозим нест.


    — Фикр мекунам, ки лозим аст — бо табассум гуфт Розмарӣвале дар ин бора ман бо ту дар роҳрав сӯҳбат карданӣ нестам. Биё, бо худ каме хӯрок мегирему ба боғ, ба он ҷое ки манора ҷойгир шудааст, меравем ва дар ҳамон ҷо нишаста сӯҳбат мекунем. Хазина ҳамин замон бедор мешавад. Ӯро ҳам бо худ мебарем.


    —Олиҷаноб! — фарёд зад Ҷенни ва барои омода шудан ба болохона давид.


    —Модарам мегӯяд, ки агар маро ба чойнӯшӣ даъват кунанд, ман метавонам равам. Ман ҳозир аз ӯ пурсидам.


    —Бисёр кори хуб кардӣ, — хандида гуфт холаи Розмарӣ, — акнун ту либоси Хазинаро пӯшон, ман бошам чизҳои даркориро мегирам.


    Пас аз чанд дақиқа холаи Розмарӣ, Ҷенни ва Хазина майдони беодами бозорро гузашта ба сӯи дарвозаҳои кӯҳнаи манора мерафтанд. Ҷенни дар дасташ сабади пур аз хӯрок, Хазина бошад тӯб дошт. Онҳо аз зинаҳо боло баромада, хурсандона гуфтугӯ мекарданд, вале ба боғ дохил шудан замон хомӯш шуданд, чунки боғ хеле зебо буд. Хазина низ истода ҳавои пур аз накҳати гулҳоро нафас мекашид. Чунин менамуд, ки онҳоро на девори сангин, балки пардаи азими дарахтони сарсабз ва гулҳо иҳота кардааст. Ҳама ҷо ғарки офтоб буда, хомӯширо танҳо садои лаклакҳо, якяк садои фарёди товус ва ғоғои қозе, ки бо чӯҷаҳояш дар ҳавз шино мекард, халалдор менамуданд.


    — Нигоҳ кун, ки Хазина ба об наафтад, — огоҳ кард холаи Розмарӣ.


    — То наҳорӣ тайёр кардани ман аз ӯ дур нашав.


    Ӯ сабадро кушод. Вақте ки ҳамааш тайёр шуд, Ҷенни ва Хазина давида омаданд. Онҳо ба лаби ҳавзе, ки дар маркази боғ воқеъ буд, зери буттаи садбарги шукуфон нишастанд. Баъд аз хӯрда шудани хӯрок Ҷенни саволомез ба холааш нигарист.


    — Барои мессионер шудан ман боз чиро донистанам лозим? — пурсид ӯ.


    — Ин вобаста ба он аст, ки ту чӣ кор кардан мехоҳӣ, — ҷиддӣ ҷавоб дод Розмарӣ. — Агар ту танҳо беморонро шифо бахшидан хоҳӣ, ҳамшираи тиббӣ ё духтур шуданат кифоя аст. Вале аксари онҳо метавонанд боз бемор шаванд, дар ҳар сурат бадани мо миранда аст. Гап дар сари он ҳиссаи намирандаи инсон аст, ки рӯҳ ном дорад. Танҳо вақте ки онҳоро ба назди Исои Худованд меорӣ, дар ҳақиқат метавонӣ ҳам ба онҳо ёрӣ диҳиву ҳам онҳоро хушбахт гардонӣ. Вале агар худи ту Исоро нашиносӣ, ба дигарон албатта дар бораи Ӯ чизе гуфта наметавонӣ. Барои ҳамин аҳамияте надорад, ки ту чиро медонӣ, асос ин аст, ки ту Киро медонӣ.


    — Вале ту ҳар рӯз вақти зиёдеро барои ба онҳо дору додан сарф мекунӣ, пас барои чӣ ман ин корро карда наметавонам, — гуфт Ҷенни.


    — Албатта метавонӣ, — ҷавоб дод холаи Розмарӣ. Дидӣ, ту намефаҳмӣ, ки барои чӣ ман вақти зиёдамро барои табобати онҳо сарф мекунам. Ва ҳоло ман кӯшиш мекунам, ки инро ба ту фаҳмонам. Тамоми ин мардуми бечора гунаҳкоранд ва Исо ҳамаи онҳоро бахшида метавонад. Онҳо аз марг метарсанд ва танҳо Исо метавонад ин тарсро аз онҳо дур кунад. Бисёре аз онҳо бадбахту хастаанд ва танҳо Исо метавонад онҳоро орому роҳат созад.


    Ӯ мехоҳад, ки ҳамаи онҳоро бо омурзишу муҳаббати Худ ба даст оварад, вале азбаски ҳоло Ӯ дар рӯи замин нест, онҳо Ӯро дидаву шунида наметавонанд. Аз ин рӯ Ӯ ба дили онҳое, ки дӯсташ медоранд, ҷойгир шуда, тавассути забони онҳо сухан мегӯяд ва бо дастонашон кори хайр мекунад. Ман доруро на танҳо ба хотири табобат медиҳам, боз мехоҳам онҳо бинанд, ки Исо ба воситаи ман ба онҳо ғамхорӣ мекунад ва ёрӣ мерасонад. Аз муҳаббати Исо танҳо сухан рондан бефоида аст, чунки онҳо инро намефаҳманд. Муҳаббати Ӯро ба воситаи корҳои хайр нишон додан лозим аст. Вале пеш аз ҳама ба он, ки дар ҳамаи ин корҳо Исо ҳузур дораду ба воситаи муҳаббаташ ба ту ва ба воситаи ту ба дигарон таъсири Худро мерасонад, эътиқоди қавӣ бояд дошт. Вагарна ин ҳама ба фонуси хомӯшшудае, ки дар торикӣ гузошта шудааст, монанд аст.


    — Пас, чӣ хел фаҳмидан мумкин аст, ки Ӯ ҳаст ё нест? — бо кунҷковӣ пурсид Ҷенни.


    — Ба фонуси хомӯшшуда чӣ тавр нур меояд? Даричаашро кушода, ба дарунаш шамъро мегузоранд. Исо ҳамон Нурест, ки дохил шудан мехоҳад ва мо бо имони худ дари диламонро кушода, ӯро ба дарун даъват мекунем. Ва агар шишаи фонус тоза бошад, вай хуб равшанӣ мекунад, агар чиркин бошад, рӯшноии хирае медиҳад. Аввалин коре, ки Исо мекунад, ин аст, ки бо нури равшани Худ ба мо ҳамаи гуноҳҳоямонро нишон медиҳад: яъне ки қаҳру ғазаб, бетоқатӣ, худсарӣ, беитоатӣ, бадбинӣ ва ғайра. Агар худи мо дар ҳақиқат инро хоҳем, Ӯ моро аз ҳамаи гуноҳҳоямон пок месозад ва нури зебои муҳаббати Ӯ дили моро равшан мекунад ва ба воситаи мо дигаронро низ нур мебахшад. Ва одамони дар торикӣ раҳгумзада гурӯҳгурӯҳ ба сӯи равшанӣ меоянд. Вале онҳо ба равшании фонус эҳтиёҷ надоранд, ба онҳо нури Ӯ лозим аст. Миссионерон ҳам дар асл шахсони оддианд, ба монанди фонуси хомӯшшуда, асос Нур аст. Нур аҳамияти муҳим дорад.


    — Маълум мешавад, ки танҳо одамони бисёр хуб миссионер шуда метавонанд, — фикр карда, гуфт ӯ.


    — Не, — ҷавоб дод Розмарӣ. — Одамони хуб зиёд ҳастанд, ки бе Исо ҳам дар зери нурҳои офтоб монанди фонусҳои заррин медурахшанд, вале бегоҳ ки шуд, офтоб мешинад. Хислатҳои хуби мо ҳеҷ гоҳ Худовандро қонеъ карда наметавонанд, онҳо то ҳамон вақте, ки мо зинда ҳастем, вуҷуд доранд. Вале муҳаббату зиндагӣ ва некхоҳии Исо абадист ва инсоне, ки дар он нури Ӯ фурӯзон аст, низ абадзиндааст. Танҳо Ӯ комил аст ва ҳеҷ кас ба ғайр аз Исо меҳрубонӣ ва хайрхоҳии мутлақро доро нест.


    — Ана, падару модарам ба боғ меоянд, — ногаҳон хитоб кард Ҷенни ва ба пешвози онҳо давида рафт. Ӯ хурсанд буд, ки аз ин гуфтугӯ халос шуд ,зеро суханҳои холааш дар дили ӯ нооромиеро ба вуҷуд меоварданд, ки ин ба Ҷенни ҳаргиз маъқул набуд. Масалан ӯ дар бораи миссионерҳо гуфт,ки онҳо одамони оддӣ ҳастанд. Дар доирае ки ӯ зиндагӣ мекард, Ҷенни ҳамеша аз ҳама шахси муҳим ва боэътибор буд, „ва ин хеле дуруст аст,“ — фикр кард ӯ худро ба оғӯши падараш партофта.Табассуми падар ва чеҳраи пур аз меҳри модараш бори дигар ин фикри ӯро тасдиқ карданд. Чи воқеае ки рӯй надиҳад, ӯ барои падару модараш ҳамеша шахси аз ҳама муҳим ва бонуфуз хоҳад буд.


    Розмарӣ ва Элисобат аз он, ки Ҷенни мисли пештара солим ва хушбахт аст, хеле шод буданд. Барои ҳар дуяшон ҳам барқарор шудани дӯстии пешинаашон хурсандиовар буд. Ҷозиба ва меҳрубонии Элисобат, ҳаёти оилавии орому хушбахтонаи ӯ Розмариро ба ваҷд оварда буданд. Элисобат ҳам дар навбати худ иқрор шуд, ки духтархолааш вақташро беҳуда намегузаронад ва бемалол тарбияи духтарашро ба Розмарӣ вогузор кард. Ин аҷоиб буд, чунки чанд ҳафтае пештар ӯ аз фикри он ки Ҷенни бо қашшоқиву беморӣ сарукор мегирад, ба даҳшат меомад. Ӯ кӯшиш мекард, ки ҳамеша духтарашро бо нури офтоб ва зебоӣ иҳота кунад: „Вале зебоӣ намудҳои гуногун дорад“ — худ ба худ меандешид ӯ. — Шифо бахшидан, кӯмак кардан, дӯст доштан ва некӣ кардан низ зебоист. Ман намехоҳам, ки Ҷенни одамгурез ва гӯшанишин шавад. Ман мехоҳам, ки ӯ дар зиндагӣ пешқадам шуда бо муваффақият ба шавҳар барояд. Дар баробари ин мехоҳам, ки ӯ меҳрубону мушфиқ ба воя расад ва Розмарӣ дар ин масъала ба ӯ ёрӣ дода метавонад. Вақте ки Элисобат ин андешаҳояшро ба шавҳараш баён кард, ӯ ба пуррагӣ бо фикри ҳамсараш розӣ шуд.


    — Ӯ дар ин муолиҷахона ҳатман чизеро меомӯзад ва шояд дар вай нисбат ба дигарон шавқ ва ҳисси ғамхорӣ пайдо шавад, — гуфт ӯ.


    — Розмарӣ, — гуфт Элисобат Хазинаро навозиш карда, — шояд ин бегоҳ корҳоятро як тараф гузошта, ҳамроҳи мо дар меҳмонхона хӯроки шом хӯрӣ?


    — Якшанбе рӯзи истироҳати ман аст, — ҷавоб дод Розмарӣ. — Ҳамин ки Хазинаро хоб барад, ҳатман меоям.


    — Модарҷон, нигоҳ кун! — фарёд зад Ҷенни. Товус думашро боз кард! Чӣ қадар зебост!


    — Духтарча падару модарашро ба сӯи товус кашола карда бурд. Розмарӣ бошад ҳамроҳи Хазина ба сӯи хона равона шуданд.


    Ҳоло вақти хоби Хазина нарасида буд ва Розмарӣ бо ӯ дар остонаи дар нишаст. Ҳамон замон кӯдакони ҳамсоя дар атрофи онҳо ҷамъ шуданд. Розмарӣ ба онҳо сурати баррачаи дар кӯҳистон раҳгумзадаро нишон дод. Онҳо ин қиссаро медонистанд, вале шунидани вай боз ҳам барояшон ҷолиб буд.


    Баъд Розмарӣ Хазинаро ба хонаи хобаш бурд, бачаҳо бошанд ҳоло ҳам дар остонаи дар нишаста, ба монанди баррачаҳо овоз мебароварданд: „Бааа...“


    Хазина пеш аз хоб кардан дар назди кат ба зону истода дастаконашро барои дуо дароз кард.


    — Ташаккур барои рӯзи хубе, ки дар боғ гузаронидем, Ҷенни ва ҳамаи бачаҳои кӯчаро баракат деҳ, — гуфт ӯ саросема.


    — Албатта ӯро тақдири бачаҳои кӯча ба ташвиш намеовард, чунки имрӯз якшанбе буд ва ҳар рӯзи якшанбе ба ӯ пеш аз хоб конфет медоданд. Бинобар ин ӯ бетоқатона ин лаҳзаро интизор буд.


    Пас аз соате Розмарӣ бо оилаи Свифтҳо дар тарабхонаи калони меҳмонхона менишастанд. Розмарӣ бисёр хурсанд буд, ки дар чунин ҷой бо Элисобат сӯҳбат карда, хӯроки шом мехӯрад. Онҳо дар бораи Хазина сухан меронданд.


    — Чӣ мавҷудоти дустрӯяк аст ӯ ва чӣ бераҳмист, ки нобино аст, — гуфт хонум Свифт, — Ту дар оянда бо ӯ чӣ кор карданӣ ҳастӣ, Розмарӣ?


    — Ман мехостам, ки пас аз се сол ӯро ба мактаби махсус, ки дар он ҷо гулдӯзӣ ва алифбои Брайлро меомӯзанд, дохил кунам, — ҷавоб дод Розмарӣ.


    Танҳо дар ин сурат ӯ метавонад мустақилона кор ва зиндагӣ кунад. Вақте ки ӯ ин ҳамаро омӯхт, боз ба назди ман бармегардад. Духтараки нобино метавонад масеҳии ҳақиқӣ ва шояд дар байни халқи худ миссионер шавад.


    Ҷенни бо ҳаяҷон ба рӯи миз хам шуда, қариб буд, ки стаканашро чаппа кунад.


    —Мактаб барои нобиноён, дадаҷон! — хитоб кард ӯ,— он ҷое ки маро ба арчаи мавлудӣ даъват карда буданд. Агар Хазина ба он ҷо қабул мешуд, модарҷон, — ӯ метавонист гоҳгоҳе ба хонаи мо ояд ва ман ӯро нигоҳубин мекардам. Мисли ин ки вай хоҳари хурдии ман бошад. Агар мо ҳамроҳ бошем, боварӣ дорам, ки ӯ худро хушбахт ҳис мекунад. Дар он мактаб иди Мавлудро бисёр аҷоиб мегузаронанд. Холаи Розмарӣ, бигӯед, вай кай рафта метавонад? Шояд ӯро худи ҳозир ҳамроҳи худ барем?


    Занҳо саволомез ба ҳамдигар нигаристанд.


    — Ин фикри бад не, — гуфт хонум Свифт. Дар ҳақиқат ин мактаби хеле хуб аст ва ба он ҷо хурдсолонро низ қабул мекунанд. Ҳар қадар барвақттар ӯ ба он ҷо дохил шавад, ҳамон қадар зудтар забони инглисиро ёд мегирад. Ғайр аз ин мо Хазинаро бо мошини худ мебарем ва ба ту лозим намеояд, ки худат ӯро гирифта барӣ.


    Розмарӣ намедонист чӣ ҷавоб диҳад. Ҳамаи ин барояш ногаҳонӣ буд. Ҷенни бошад аз ҳаяҷон дар курсиаш ором нишаста наметавонист.


    — Рости гап, чӣ гуфтанамро намедонам, — ниҳоят гуфт Розмарӣ. Лутфи шумо зиёд аст, вале ба назарам ӯ ҳоло хеле хурд аст.


    — Албатта, — гуфт хонум Свифт.


    — Ҳар вақте ки ба қароре омадӣ, ба мо хабар деҳ. Бас кун Ҷенни, дар ин бора дигар чизе нагӯй. Одамон чунин корҳои муҳимро пешакӣ фикр накарда, дар як лаҳза ҳал намекунанд, дар акси ҳол иштибоҳ карданашон мумкин.


    Вақте ки яхмос оварданд, Ҷенни як муддат Хазинаро фаромӯш кард ва сӯҳбат мавзӯи дигар гирифт. Шом хеле хуб гузашт. Розмарӣ аз ҷо бархест, то ба хонааш равад.


    — Мо туро гусел мекунем, — гуфт хонум Свифт.


    — Ҷенни, азизам, ту ба ҳуҷра даромада хоб кун.


    — Хуб, ҷавоб дод Ҷенни, ки пас аз хӯрдани ду ҳисса яхмос хеле хушмуомила шуда буд. Ӯ худро ба оғӯши холааш партофта, оҳиста ба гӯшаш пичиррос зад.


    — Ту дар ин бора нағзакак фикр кун, майлаш холаҷон?


    — Хуб Ҷенни, хуб. Ман аз Худованд илтиҷо мекунам, ки ба ман роҳи дурустро нишон диҳад.


    — Ба гумонат Ӯ то пагоҳ ба ту ин роҳро нишон медиҳад?


    — Намедонам, Ҷенни. Ин кори оддӣ нест. Ба ман ду рӯз мӯҳлат деҳ.


    — Хуб, лекин аз Ӯ хоҳиш кун, ки ҳарчӣ зудтар ба ту роҳи дурустро нишон диҳад. Ту Ӯро илтимос кун, ки „Ҳа“ гӯяд.


    — Худи ту чӣ, хоҳиш кардан намехоҳӣ?


    — Ман намедонам чӣ тавр... Ман кӯшиш мекунам. То дидан, холаҷон.


    — Шаби хуш, Ҷенни!


    Ӯ Ҷенниро аз оғӯшаш раҳо карду ҳамроҳи Свифтҳо ба майдони торики бозор баромад. Баъд холаи Розмарӣ ба ақиб нигоҳ карда, ба Ҷенни даст афшонд ва ӯ низ дар ҷавоб дастафшонӣ кард.

    Ҳомид аз омадани фасли баҳор хеле хурсанд буд, зеро ҳар қадар одам обутоб ёфта бошад ҳам, ба дасту пои аз хунукӣ шахшуда ва ба шамолу барфу борони ба бадан сӯзан барин халанда одат карданаш душвор аст. Вале акнун ҳамаи ин дар гузашта буд, ҳоло офтоб гармӣ мекард, лаклакҳо дар болои манораҳо лона месохтанд, марғзорҳо гулпӯш шуда, водиро дарахтҳои шукуфони олуву зардолу оро медоданд. Ҳомид ҳам монанди ҳама мавҷудоти зинда қад кашида, бо сару либоси кандагиаш аз одам дида, бештар ба хӯса монандӣ дошт. Он либосе, ки ба ӯ ҳамшира дода буд, кӯҳна шуд, вале дар айни замон ин аҳамияте надошт.


    Ӯ қаноатманд дар назди хайма дароз кашида, дастҳои равғанолудашро мелесид ва одамонеро, ки аз наздаш мегузаштанд, бодиққат аз назар мегузаронд. Банохост дид, ки ҳамшира, Ҷенни ва Хазина, ки дар байнашон ҷаҳидаҷаҳида роҳ мерафт, аз пешаш гузаштанд. Аз афташ онҳо барои харид кардан баромада буданд. Ногоҳ Ҳомид ҳодисаеро диду аз тарс як қад парид. Ӯ чашмонашро молида, боз нигоҳ кард. Не, ин хоб набуд. Рангаш сапсафед канда, зуд ба хайма даромаду дар паси оташдон пинҳон шуд. Баъд аз фурсате оҳиста ба берун сар кашида, бо тарсу ваҳм поидан гирифт, ки чӣ мешавад.


    Чанд қадам дуртар падарандараш меистоду аз он гурӯҳи сенафара, ки бепарво афлесун мехариданд, чашм намеканд. Баъд ба сӯи онҳо чанд қадам ниҳода, ба Хазина чунон нигоҳ кард, гӯё мор бошаду ба харгӯшчаи саргарми бозӣ нигариста, барои нешзанӣ мавриди мувофиқ мекобад. Чашмони тези ӯ ҳама чизро медиданд: имову ишораи духтарчаи нобино, гуфтугӯи хушнудона ва сару либоси зебои ӯ. Падарандар ба Хазина чунон наздик буд, ки метавонист бемалол ӯро чанг зада гирад. Вале вай ба ӯ кордор нашуд. Ӯ аз паи онҳо номаълум поида мерафт. Даҳони ӯ монанди қапқони пӯлодин маҳкам буду чашмонаш аз қаҳр медурахшиданд.


    Ҳомид хаяҷонашро фурӯ нишонда мулоҳиза мекард. Ӯ шубҳае надошт, ки падарандараш бо кори шахсӣ ба шаҳр омадаасту албатта ин бегоҳ ба деҳаашон бармегардад. Вай Ҳомидро надид ва намебинад, зеро ӯ мавриди мувофиқе ёфта ба сӯи кӯҳ мегурезад ва то фаро расидани торикӣ дар он ҷо мемонад. Дар бораи Хазина ҳам ташвиш намекашид. Вай дар хонаи ҳамшира, ки ӯро хеле дӯст медораду ба ҳеҷ кас намедиҳад, аз ҳама хавфу хатар дур буд. Хонаи ӯ қалъае буд, ки падарандараш ба он роҳ ёфта наметавонист.


    Ҳамин вақт хӯҷаинаш омада дид, ки Ҳомид ба ҷои кор кардан дар паси оташдон пинҳон шуда нишастааст. Вай ҳайрон шуда, ба паси каллаи ӯ торсакие заду гуфт, ки музди корашро кам мекунад. Ин албатта ба Ҳомид сахт расид. Вале ӯ баъд аз дақиқае ҳамаро фаромӯш карда, нақша мекашид, ки чӣ тавр аз ин ҷои хатарнок номаълум ба сӯи кӯҳ гурехта равад.


    Дере нагузашта ӯ аллакай ба сӯи дарвозаи шаҳр, ки аз паси он теппаҳо сар мешуданд, ҳаракат мекард. Дарахтҳои гулпӯши зайтун баҳорон махсусан зебо буданд. Дар миёнаҷои марғзор дарахти шукуфони олучае мерӯид, ки диққати одамро ба худ ҷалб мекард. Вай мисоли кафки мавҷҳои баҳр ё монанди барфи сафед дар қуллаҳои кӯҳ ва ё чун саҳифаи сафеди китоби ҳамшира, ки дили поки бахшидашударо ифода мекунад, ба назар хеле зебо менамуд. „Хушо покдилон, зеро ки онҳо Худоро хоҳанд дид.“ Ин оятро бачаҳо ҳамон бегоҳ азёд карда буданд ва Ҳомид нони барои наҳорӣ харидаашро хоида, онро дам ба дам такрор мекард. Писарак албатта аз тамошои табиати зебои гирду атроф хеле шод буд, вале он хурсандии бепоёне, ки дар дилаш буд, ӯро боз ҳам хушбахттар мекард. Сабаби ин хушбахтии бепоён ҳамон Нури пур аз меҳру муҳаббат аст, ки шаби ба зону истода дуо хонданаш дар дили ӯ ҷой гирифта буд. Ӯ боварии комил дошт, ки дуояш шунида шуд. Чунки аз ҳамон вақт сар карда, ӯ дигар худро яккаву танҳо ҳис намекард ва тарсу ҳаросаш ҳам кам шуда буд. Ҳомид аз он, ки сарчашмаи беинтиҳои бахтро ёфта буд, ҷисман худро боқуввату далер ҳис мекард. Бале, ин пагоҳ ӯ худро дар ҳақиқат хушбахттарин инсони дунё меҳисобид.


    Вақте ӯ аз назди чашмае мегузашт, сарашро ба зери оби хунук дошт, то салқин шавад. Сипас рӯи сабза дароз кашида, худро ба ихтиёри нурҳои навозишкори офтоби баҳорӣ супорид.


    Холаи Розмарӣ бошад, бехабар аз он ки шахсе онҳоро то паси дари хонаашон таъқиб карда меояд, ҳамроҳи Ҷенни ва Хазина ба сӯи хона равон буданд. Вақти қабули беморон расида буд ва холаи Розмарӣ иҷозат дод, ки Ҷенни Хазинаро ҳамроҳаш ба меҳмонхона гирифта барад. Ҳамин тавр дар як даст китоби нав ва дар дигараш дасти Хазина, Ҷенни ба сӯи меҳмонхона равон шуд.


    Ҳарду аз байни майдони бозор гузашта, ба боғе ки сари роҳашон буд, ворид шуданд. Дар боғ касе набуд, чунки ҳама машғули хариду фурӯш буданд. Чунин хомӯшӣ ба Ҷенни маъқул буд ва ӯ ҷои ба худ қулайро пайдо карда нишасту машғули китобхонӣ шуд. Албатта модараш ба ӯ гуфта буд, ки дар роҳ ба ягон ҷой надаромада, рост ба меҳмонхона ояд. Вале модараш намедонист, ки ӯ аз хонаи холаи Розмарӣ кай мебарояд. Воқеаҳои аҷоибе, ки дар китоб тасвир шуда буданд, фикри ӯро ба худ ҷалб намуданд ва Ҷенни ба китобхонӣ дода шуда, аз он бехабар монд, ки Хазина аз ҷой хеста, бо пайраҳа ба сӯи равоқи кӯҳна, ба қисми дигари боғ равона шуд. Духтарча зудзуд ба саёҳати кӯтоҳмуддат мебаромад ва одатан дастонашро ба пеш дароз карда мерафт, то ба чизе барнахӯрад. Агар ҳис кунад, ки хеле дур рафтааст, дар ҷояш истода, оҳиста фарёд мекард ва ӯро ҳамон замон омада мегирифтанд.


    Ҷенни бо шавқ хондани китобро давом медод. Ӯ мехост зудтар то охири боб расида, фаҳмад, ки пони Аннабела соҳиби мукофот мешавад ё не? Ӯ бо гӯшаи чашмаш дид, ки Хазина дар назди равоқ истодааст ва бояд ҳамин замон рафта ӯро мегирифт, вале бо ӯ ҳеҷ воқеа рӯй намедиҳад гӯён хондани китобро давом дод. Вай саросемавор саҳифаро то охираш хонду зуд аз ҷо хеста, оҳи сабук кашид, чунки Аннабела ғолиб омада буд. Вале аз он, ки Хазинаи хурдакак танҳо ба қисми дигари боғ гузашта рафт, худро гунаҳкор меҳисобид.


    — Хазина, — хавотир шуда ҷеғ зад ӯ ва аз зери дарахти серсоя ба марғзори ғарқи офтоб давида баромад.


    Ҷавобе шунида нашуд. Ӯ тозон аз равоқ гузашта, ба қисми дигари боғ рафт. Дар он ҷо ҳам касе набуд. Ҷенни дар ҷояш шах шуда монд. Чашмонаш аз даҳшат калон кушода шуданд. Ӯ духтарчаро кофта аз назди як бутта ба назди буттаи дигар медавиду дилаш беист мезад. Вай ба болои зинаҳо баромада, ин сӯву он сӯро аз назар гузаронид, вале аз Хазина дараке набуд. Духтарча беному нишон гум шуда буд.


    Ҷенни аз тарс ба майдони бозор давид. Ӯ касеро намедид ва ба молҳои фурӯшие, ки сари роҳаш гузошта буданд, пешпохӯрон ин сӯву он сӯ медавид. Одамон чашмони гирёну чеҳраи рангпаридаи ӯро дида, гумон мекарданд, ки вай модарашро гум кардааст.ва ба ӯ меҳмонхонаро нишон медоданд, вале Ҷенни сарашро ҷунбонда, ҷустуҷӯи бефоидаашро идома медод.


    Ниҳоят ӯ тамоман аз ҳол рафта бозистод, зеро дигар ҷое намонда буд, ки ӯ накофта бошад. Вай боз ба боғ баргашт ва дар назди равоқ истода фикр кард, ки акнун чӣ кор бояд кунад. Ба назди холааш баргашта наметавонист. Холаи Розмарӣ ба ӯ бовар карда Хазинаро супорид, вай бошад аз ӯҳдаи кор баромада натавонист. Акнун холааш ба ӯ чӣ мегӯяд? Аз ҳама даҳшатнокаш ин, ки дар куҷо будани Хазина маълум нест. Раваду бо ӯ бадбахтие рӯй дода бошад? Шояд ӯ ба ҷое афтида лат хӯрдааст ва тарсида гиря мекунаду ҳайрон аст, ки барои чӣ Ҷенни ба наздаш намеояд? Аз ин фикрҳои даҳшатнок ва ҳисси гунаҳкории худ духтарча ба гиря даромад ва бо садои баланд ҳиққосзанон рост ба сӯи меҳмонхона давида рафт ва ба утоқи модараш даромада худро ба оғӯши ӯ партофт. Хонум Свифт муддати чанд дақиқа кӯшиш кард, ки сабаби гиряи духтарашро фаҳмад ва ниҳоят аз гуфтугӯи саросемаи духтарча асли воқеаро фаҳмида, ранги рӯяш парид. Баъд ашки духтарашро пок карду аз дасташ гирифта гуфт:


    — Мо бояд зуд ба назди холаи Розмарӣ рафта, ҳамаашро нақл кунем. Дар роҳ бори дигар ӯро ҷустуҷӯ мекунем.


    Ҷенни як лаҳза хомӯш шуду баъд бо овози фоҷиавӣ гуфт:


    — Ман ба назди холаи Розмарӣ рафта наметавонам. Ман дар ҳақиқат наметавонам, модарҷон. Ту рафта ба ӯ гӯй.


    — Не, — гуфт хонум Свифт оромона, вале қатъӣ, ту худат бояд рафта ҳамаашро ба вай нақл кунӣ. Дидӣ, Ҷенни, ин ҳодиса аз беитоатӣ ва бепарвоии ту ба амал омадааст. Ту бояд мардонавор ҳамаи он маломатеро, ки сазовор ҳастӣ, қабул намоӣ. Бояд худи ҳозир равем. Чунки агар касе Хазинаро дуздида бошад, ҳар дақиқа ғанимат аст. Падарат ҳам ҳамроҳи мо меравад.


    Гурӯҳи хомӯши сенафара аз меҳмонхона берун баромаданд. Ҷенни бо модараш бори дигар дар боғ Хазинаро ҷустуҷӯ карданд, падараш бошад бозорро аз назар гузаронд.


    Пас аз чанд дақиқа онҳо ошуфтаву ғамгин вохӯрданд.


    — Хайр, ҳар чи зудтар ба Розмарӣ хабар расонем, ҳамон қадар беҳтар мешавад, — гуфт ҷаноби Свифт. — Ӯ забони мардуми тагҷоиро медонад ва аз онҳо пурсида метавонад.


    Онҳо Розмариро дар роҳ вохӯрданд. Ӯ ба сӯи меҳмонхона меомад, чунки вақти хӯрокхӯрии Хазина расида буд. Ҷаноби Свифт ҳодисаи рӯйдодаро ба ӯ нақл кард. Вақти гуфтугӯи онҳо, Ҷенни каме дуртар сарашро хам карда меистод. Вай ба рӯи холааш нигоҳ карда наметавонист. Холаам чӣ мегуфта бошад? Оё дар ҳамин ҷо, дар кӯча маро сарзаниш мекунад? — фикр мекард ӯ. Вале чунин шуд, ки ба ӯ касе чизе нагуфт. Калонсолон гӯё дар бораи ӯ тамоман фаромӯш карда буданд. Фикри ҳама танҳо ба Хазина банд буд.


    Онҳо ба боғ баргаштанд. Холаи Розмарӣ соҳибони дӯконҳои назди боғро якяк пурсида баромад, вале касе чизеро намедонист. Ҳодиса дар тарафи дигари равоқ, ки аз роҳ бо девори баланд ҷудо мешуд, рӯй дода буд. Он қисми боғ се баромадгоҳ дошта, яке аз онҳо ба роҳи хилвати беодам мебаромад, ки пас аз ду мил ба даҳҳо пайраҳаҳои кӯҳӣ ҷудо мешуд.


    Вақте ки ҷустуҷӯҳо натиҷае надоданд, Розмарӣ гуфт:


    — Дар ин ҷо ду роҳ имконпазир аст.


    — Якумаш ин аст, ки ӯро барои либосҳои зебояш дуздидаанд, дар ин ҳолат полиция ба мо ёрӣ дода метавонад. Ва дигар он ки хешовандонаш ӯро дуздида бурдаанд. Дар ин ҳолат метарсам, ки мо ӯро тамоман аз даст додаем. Охир ман ҳеҷ ҳақ надорам, ки ӯро аз дасти хешовандонаш кашида гирам, ман ҳатто намедонам, ки ӯ аз куҷо пайдо шуд. Фақат ҳаминашро аниқ медонам, ки ӯ тагҷоӣ нест...Баногоҳ фикре ба сараш омаду суханашро қатъ кард.


    — Аҷоиб, Ҳомид дар куҷо бошад? — давом дод ӯ. Ман ҳамеша фикр мекардам, ки онҳо ба ҳам алоқае доранд. Боварӣ дорам, ки калиди ин муамморо ӯ ёфта метавонад.


    Вале аз ҳамаи бачаҳои ҷамъшуда яке ҳам гуфта наметавонист, ки Ҳомидро аз куҷо ёфтан мумкин аст. Ӯро саҳарӣ дар ҷои кор, баъд дар сари роҳе ки ба сӯи кӯҳҳо мебарад, дида буданд. Бачаҳо дар ҷустуҷӯи ӯ ба чор тараф пош хӯрданд, вале ҳамааш бенатиҷа буд.


    Полисҳо аз ин ҳодиса бохабар шуда, ба ӯ ҳамдардӣ баён намуданд. Онҳо ваъда доданд, ки ба постгоҳҳои кӯҳӣ занг зада мегӯянд, то ҳамаи раҳгузарони ағбаҳоро аз назар гузаронанд, вале даҳҳо гузаргоҳҳое вуҷуд доштанд, ки аз онҳо танҳо одамони тагҷоӣ бохабар буданд.


    Дар сурати ёфт шудани кӯдак ҳам, чӣ тавр полиция исбот мекард, ки тифл аз они ғоратгарон нест? Мо аз онҳо танҳо барои дуздидани либос ҷарима ситонда метавонем, — гуфт полис ва ин сухани охирини ӯ буд.


    Бегоҳӣ ҳама барои чойнӯшӣ ба хонаи холаи Розмарӣ омаданд. Вале азбаски аз тақдири Хазина бехабар буданд, фикри ҳама парешон буду аз гулӯяшон чизе намегузашт. Дере нагузашта Свифтҳо ба меҳмонхона раҳсипор шуданд. Ҷенни, ки ӯро виҷдонаш азоб медод, бо рангу рӯи парида хомӯшона аз паси онҳо мерафт. Ӯ ҷуръат намекард, ки ба рӯи холааш нигоҳ кунад.


    Розмарӣ аз танҳо монданаш хурсанд буд. Ӯ дастархонро ҷамъ карда ба хонаи худаш даромад, то барои Хазина дуо хонад ва чашмонаш ба лухтаке афтод, ки болои диван мехобид. Ӯ хонаро аз назар гузаронда, тӯб, куртачаи Хазина ва қуттии конфетҳоеро, ки Ҷенни ба духтарча тӯҳфа карда буд, дид. Дар ҳама ҷо ҳузури Хазина ҳис карда мешуд. Ҳисси нооромӣ ва муҳаббати бепоён ӯро фаро гирифтанд ва Розмарӣ рӯяшро бо дастонаш пӯшонд. Хазина дар куҷо бошад? Бо ӯ чӣ ҳодиса рӯй дода бошад? Охир ӯ аз нобиноии худ хеле оҷиз аст. Шояд ӯро тарсондаанд ва мумкин хонаро пазмон шуда бошад? — Худоё! — хитоб кард Розмарӣ, Худат ғами ӯро бихӯр. Ӯро ҳимоя ва ором кун. Ӯро сиҳату саломат ба ман баргардон.


    Вақте ки ӯ дуо мехонд, дар пасаш садои пасти гиряро шунид ва фаҳмид, ки дар хона касе ҳаст. Ӯ ба ақиб нигоҳ карду дар назди дар Ҷеннии рангпарида ва аз гиря варамкардаро дид.


    — Ҷенни, — хитоб кард Розмарии ҳайрон.


    — Модарат медонад, ки ту дар ин ҷоӣ?


    — Бале, — гуфт ҳиққосзанон Ҷенни. — Ман гуфтам, ки бояд туро бинам ва ӯ маро ба ин ҷо овард. Ту фаромӯш кардӣ дарро бипӯшӣ ва ман даромадам. Холаҷон, шояд ту тамоман маро дидан нахоҳӣ... барои он ки... барои он ки... ба ҳамааш ман гунаҳкорам... Ман гунаҳкор ҳастам, ки бо Хазина чунин ҳодиса рӯй дод. Оҳ, холаҷон акнун ман чӣ кор мекунам?


    Ин суханонро гуфта, боз ашки ӯ шашқатор ба рӯяш шорид. Холаи Розмарӣ ӯро ба оғӯш гирифта илтимос кард, ки бишинад.


    — Ту ҳеҷ кор карда наметавонӣ, Ҷенни, — бо мулоимӣ гуфт ӯ. Вале Худо Хазинаро аз ману ту зиёдтар дӯст медорад ва Ӯ ҳама корро карда метавонад. Биё ба зону афтода, аз Худо хоҳиш мекунем, ки Хазинаро дар паноҳаш нигоҳ дорад ва аз ҳар гуна хавфу хатар эмин созад.


    Ҳарду ба зону афтоданд ва холаи Розмарӣ Хазинаро ба дасти Чӯпони меҳрубон супорид. Ҷенни дуои холаашро мешуниду бадбахт будани худро бештар ҳис мекард. „Холаи Розмарӣ хушбахт аст, — фикр мекард ӯ. — Чӣ ҳодисае рӯй надиҳад, ӯ ҳамеша ҷое дорад, ки метавонад осудагӣ, тасаллои дил ва омурзиш пайдо кунад.“ Вале Ҷенни чунин ҷое надошт. Ӯ худро дар банди зулмот ҳис мекард. Агар Хазина ёфт нашавад, ӯ ҳеҷ вақт худро бахшида наметавонад ва дигарон ҳам ӯро намебахшанд. Оқибати худсарии ӯ бори аввал дар ҳаёташ ба чунин вазъияти ногувор оварда расонд ва илоҷи ислоҳ кардани он набуд. Ӯ қариб ҳар рӯз худсариву якравӣ мекард, вале падару модараш ҳамеша пуртоқатона, ба хотири се моҳи бемориаш ҳамаашро ба ӯ мебахшиданд. Ин дафъа низ ӯ аз гапи модараш баромада, худсарона рафтор кард ва оқибаташ ана чӣ шуд...


    „Агар Хазина ёфт мешуд, ман дигар ҳеҷ вақт инҷиқӣ намекардам. Духтари хубу гапдаро мешудам“ — худ ба худ мегуфт Ҷенни.

    Розмари боқимондаи рӯзро дар ҷустуҷӯи Ҳомид гузаронд, вале ӯро ёфта натавонист. Саҳарии рӯзи дигар Ҳомид фаҳмид, ки ҳамшира ӯро ҷустуҷӯ мекунад ва корашро партофта боз ба кӯҳ баромада рафт. Ӯ ба ҳамшира барои чӣ лозим шуда бошад? Шояд падарандараш ҳамаро ба ӯ нақл кардааст ва ӯ мехоҳад Ҳомидро дастгир намуда ба вай диҳад? Ҳамаи ин шубҳанок буд ва Ҳомид қарор дод, ки ба чашми ҳамшира нанамояд.


    Вале ҳамшира қарори қатъӣ қабул кард, ки бояд ҳатман Ҳомидро пайдо кунад ва вақте ки ба ӯ боз ба сӯи кӯҳ рафтани писаракро гуфтанд, вай пеш аз ғуруби офтоб интизори бозгашти ӯ шуд. Интизории ӯ тӯл накашид. Офтоб ба паси кӯҳ фаромадан замон аз дур писарак намоён шуд. Розмарӣ чолокона аз пасмондаҳои куртае ки дар тани Ҳомид буд, маҳкам қапид. Ҳомид мехост муқобилият нишон диҳад, вале вақте суханони ҳамшираро шунид, аз ин фикраш гашт.


    — Ҳомид, ман Хазинаро гум кардам, — гуфт ӯ ва баъд илтиҷоомез илова кард, — аз ту хоҳиш мекунам ба ман ёрӣ деҳ, ки ӯро ёбам. Ту ба кӯҷо ғайб задани ӯро намедонӣ?


    Ӯ ҳанӯз писаракро маҳкам медошт, вай бошад ба ӯ бо шубҳаву нобоварӣ нигоҳ мекард ва ҳар лаҳза ба гурехтан тайёр буд. Ҳомид аз тарс фикрашро ба як ҷо ҷамь карда наметавонист, вале баъд аз андаке ӯ ором шуду ҳамаашро фаҳмид. Агар Хазина гум шуда бошад, ӯро бешубҳа падарандараш дуздидааст. Ва агар ҳамшира то ҳол ӯро наёфта бошад, пас дар бораи падарандари онҳо чизеро намедонад. Вале ҳамаашро нақл кардан хатарнок аст. Ба полиция бурданаш мумкин. Ба ҳама маълум аст, ки ягон бачаи кӯчагард бо полиция сарукор доштан намехоҳад. Шояд ин дом бошад? Не, беҳтараш ҳамаро рад мекунад ва ба ин кор ҳамроҳ намешавад. Вале агар ба ӯ чизе нагӯяму Хазина ёфт нашавад, тамоми кӯшишҳояш барбод мераванд. Охир Хазина дар хонаи ӯ хушбахт буд, шикамаш сер, сару либосаш хуб, умуман аз ҳеҷ чиз камӣ надошт. Ҳоло бошад ӯро ба гадои пир мефурӯшанд. Ба падарандар Хазина танҳо барои ҳамин лозим аст. Вай бошад ҳоло дар хона нест, ки хоҳарчаашро ҳимоя кунад.


    — Ман чизеро намедонам, — баъд аз андешаи зиёде боэҳтиром гуфт Ҳомид ва чашмонаш пур аз ашк шуданд.


    Ҳамшира ин ҳолати ӯро дида фаҳмид, ки ӯ гуфтаниҳои зиёде дорад вале аз ӯ гирифтани маълумот кори осон набуд. Бинобарин боэҳтиёт ва мулоимӣ ба ӯ гуфт:


    — Биё, ба хона рафта ҳамроҳ хӯроки шом мехӯрем ва дар ин бора ҳамон ҷо гап мезанем. Ту тамоми рӯз дар кӯҳ будӣ ва шояд гурусна монда бошӣ.


    Дар ҳақиқат ӯ мисли гург гурусна монда буд. Нимрӯзӣ чӯпоне пораи нони ҷавинашро ба ӯ дод ва ӯ аз дирӯз то ҳол ба даҳон чизе нагирифта буд. Вай ҷои кор ва маошашро низ аз даст дода буд. Ӯ дарундарунашро мехӯрд ва аниқ медонист, ки агар таклифи ҳамшираро рад кунад, ин бегоҳ ҳам хӯрдание пайдо карда наметавонад. Дар баробари ин ба хонаи ӯ рафтан хавфнок буд. Шояд ҳамаи ин корҳо барои ба дом афтондани ӯ бошад? Вале ӯ ба касе чизе нахоҳад гуфт. Ниҳоят гуруснагӣ ғалаба кард ва ӯ дасти чиркинашро ба ҳамшира дароз кард. Розмарӣ куртаи ӯро сар дод, вале то ба хона расидан дасташро маҳкам дошта мерафт.


    Ӯ Ҳомидро ба болохона, ба ҷое ки ӯ як вақтҳо Хазинаи хобидаро дида буд, овард. Писарак ба рӯи курпача чорзону нишаст. Ҳамшира барои ӯ табақи пур аз хӯрок ва пораи калони нонро оварду худ низ нишаст. Дар вақти хӯрокхӯрӣ аз вай чизе напурсид. Писараки гуруснамонда ҳама чизро фаромӯш карда, ба хӯрок дарафтод. Ҳамшира бошад бодиққат ӯро аз назар мегузаронд. Ӯ ба Хазина бисёр монанд буд: ҳамон пешонии баланд, чашмони сиёҳи аз ҳам дур, сохти рӯй ва лабу даҳон. Вақте ки Ҳомид хӯрокро хӯрда шуд, ҳамшира бо дилпурӣ сухан оғоз кард:


    — Ҳомид, ту медонӣ Хазинаро, хоҳарчаи хурдакаки бечораи туро кӣ дуздидааст? Агар донӣ, бояд ба ман гӯӣ, чунки ман мехоҳам ӯро баргардонам.


    Ҳамшира хеле хаста менамуд. Овози дар аввал пурқуввати ӯ дар охир андак ларзид ва ин ларзиш Ҳомидро маҷбур кард, ки ба суханони ӯ бовар кунад. Ин доми фиреб не, балки фарёди дили поки пур аз меҳр аст. Ҳомид наздиктар омада, сарашро рӯи зонуи ӯ гузошт ва рӯяшро ба тарафаш гардонд.


    — Ба гумонам ӯро падари ӯгаямон дуздидааст, — гуфт Ҳомид. Дирӯз дар бозор вай аз паси шумо мепоид, ман инро дидам. Ӯ аз паси Хазина то худи хонаатон рафт, вале ман гумон доштам, ки бо шумо вай аз ҳама хавфу хатар эмин аст.


    Ҳамшира аз ин иқроршавии ногаҳонии Ҳомид ба ҳайрат афтода буд, вале инро ба ӯ нишон намедод, зеро як сухани беҷо метавонист ӯро тарсонад ва ӯ боз хомӯш мешавад. Бинобар ин ӯ боэҳтиёт, оромона пурсид.


    — Падарандарат дар кӯҷо зиндагӣ мекунад?


    Ҳомид деҳаашонро ном гирифт.


    — Ӯ медонист, ки Хазина дар хонаи ман аст?


    — Не.


    — Барои чӣ ту он шаб ӯро дар хонаи ман монда рафтӣ?


    Ба ман модарам фармуд. Падарандарам намехост, ки вай дар хонааш монад ва ӯро ба гадое фурӯхтанӣ шуд. Хазина дар дасти он гадо рӯзи некро намедид, аз ин рӯ модарам ӯро ба шумо фиристод.


    — Акнун чӣ мешавад?


    Аз афташ падарандарам вайро ба он гадо мефӯрушад. Ман медонам, ба ӯ пул лозим аст.


    Ҳамшира аз шунидани чунин суханҳо ба даҳшат афтод. Ӯ ба худ тасаввур карда наметавонист, ки вазъияти Хазина то ин дараҷа бад аст. Илоҷе ёфта ӯро халос кардан лозим буд.


    — Деҳаи шумо дур аст? — оромона пурсид ӯ.


    — Бо асп дурӯза роҳ аст. Вале аз афташ падарандарам бо мошини боркаше, ки ҳар рӯз ба бозор меояд, омадааст. Дар ин сурат ҳамагӣ шаш соат лозим аст.


    — Ту чӣ тавр омада будӣ?


    — Хазинаро пуштора кардаму каме савори мошинаи боркаш ва боқимондаи роҳро пиёда омадам. Ҳамшира пинҳонӣ ба мардонагии ин бача қоил шуда буд. Агар ӯ барои наҷоти Хазина ин қадар заҳмат кашида бошад, бешубҳа ба вай ёрӣ мерасонад.


    — Агар ман ба деҳаатон рафта, ба падарандарат аз он гадо дида зиёдтар пул диҳам, ӯ Хазинаро ба ман мефурӯшад?


    — Намедонам, мумкин фурӯшад. Вале шумо хонаи моро чӣ хел меёбед?


    — Ту бояд ҳамроҳи ман рафта, хонаатонро нишон диҳӣ.


    — Ман ба он ҷо рафта наметавонам. Падарандарам маро дошта лату кӯб мекунад.


    — Ба хона рафтани ту шарт нест. Метавонӣ аз дур хонаро ба ман нишон диҳӣ.


    — Маро дар деҳа ҳама мешиносанд ва албатта рафта ба падарам мегӯянд.


    — Мо баъди ғуруби офтоб бо мошини ҷаноби Свифт меравем. Туро касе намебинад. Боварӣ дорам, ки барои наҷот ёфтани Хазина ту ба ин кор розӣ мешавӣ


    Ҳамшира ба пеш хам шуда, бетоқатона ҷавоби Ҳомидро интизор буд, вай бошад дудила, сарашро хорида меистоду бо ваҳме, ки дар дил дошт, мубориза мебурд.


    — Ҳомид, — илтимос кард ӯ, — агар ту таклифи маро рад кунӣ, ман ӯро халос карда наметавонам. Хазинаро гадои пир мехарад ва ӯ дар кӯчаҳои шаҳри калон аз гуруснагиву хунукӣ азоб кашида, тамоми умраш дар торикӣ мегузарад. Вале агар ба назди ман баргардад, ҳатман хушбахт мешавад. Ман ӯро ёд медиҳам, ки нисбати Исои Худованд муҳаббат дошта бошад ва ӯ ба Масеҳо такя карда калон мешавад ва дар дилаш ҳамеша равшанӣ ва хушбахтӣ пойдор мегардад. Ман ба ту дар бораи Исо нақлҳои бисёре кардаам. Ту Ӯро дӯст медорӣ?


    Ҳомид ба ӯ нигоҳ кард ва чеҳрааш якбора равшан шуд.


    — Ман Исои Худовандро бисёр дӯст медорам, — хеле оддӣ гуфт писарак.


    — Ӯ гуноҳҳои маро гирифт ва дили маро хушбахт гардонд.


    Ҳамшира ба ин суханон маҳкам часпид.


    — Худованд ҳамчунон метавонад туро аз тарсу ваҳм озод карда, дилатро далеру нотарс кунад, — бовар кунонд ӯ, — Дар Китоби Худованд навишта шудааст, ки муҳаббати Исо аз дилҳои мо ҳама гуна тарсу ваҳмро берун мекунад ва дар он ҷо дигар барои вай ҷой нест. Биё, ҳоло аз Ӯ хоҳиш мекунем, ки туро аз тарсу ваҳм халос карда, барои ҳар чи зудтар ёфт шудани Хазина ба мо ёрӣ расонад.


    Писарак чашмонашро пӯшида, дастонашро ба пеш ончунон дароз кард, гӯё марҳамати рехта истодаи Худовандро қабул мекарда бошад. Баъд дуои ҳамшираро бо эътиқоди қавӣ ва самимона такрор кард. Вақте ки ӯ дуо мекард, ба сараш ду фикр омад: яке, агар Ҳазрати Исо ӯро дӯст дорад, намегузорад, ки падарандараш ӯро занад, яъне аз ҳеҷ чиз тарсидан лозим нест. Ва дигар, хеле хуб мешуд агар ӯ савори мошини калони хориҷӣ, бо суръати баланд ба деҳаашон мерафт. Ҳамин тавр, ҳангоми дуохонӣ Рӯҳи Муқаддас дар дили пурташвиши ӯ фикрҳои хурсандиоварро ҷой кард. Аз ин рӯ, ҳамин ки онҳо дуохониро бас карданд, ӯ ҳозир буд, ки таклифи ҳамшираро қабул кунад.


    Ниҳоят Ҳомид хонаи вайро бо хотири ҷамъу табъи болида тарк намуд. Аз майдони бозор гузашта истода, ӯ худро аллакай савори мошин ва аз он ба дӯстони аз ҳайрату ҳасад шахшудааш дастафшон тасаввур мекард. Ӯ чунин фикр мекарду аз хурсандӣ механдид ва дар ҷои истодааш рострост меҷаҳид. Насими форами шабонгоҳ вазида, чеҳраи аз ҳаяҷон тафсони ӯро салқин мекард. Ҳоло ӯ дар бораи оқибати кор парвое надошт. Падарандараш барои пул ба ҳама кор розӣ мешавад, ҳамшира бошад албатта аз гадо дида зиёдтар пул медиҳад.


    Баъди рафтани Ҳомид Розмарӣ ба сӯи меҳмонхона шитофт, то нақшаи худро бо оилаи Свифтҳо муҳокима кунад. Ӯ онҳоро аз саҳарӣ инҷониб надида буд. Онҳо ба ӯ гуфта буданд, ки Ҷенни бисёр ғамгин ва нороҳат аст, бинобар ин мехоҳанд бо мошин ба тарафи кӯҳ раванд, то духтарча андак ба худ ояд. Ҷенни, ки майнааш танҳо ба фикри халос намудани Хазина банд буд, ба ҳеҷ куҷо рафтан намехост, вале падараш ӯро маҷбур кард. Ӯ дар ақиби мошин бадқаҳру ғазаболуд менишаст.


    Розмарӣ омада дид, ки онҳо хаставу парешон дар курсиҳо нишастаанд. Ӯро дидан замон ҳама аз ҷояшон парида хестанд.


    — Ягон ҳодиса рӯй дод? — бетоқатона пурсиданд онҳо,


    — Бале, — ҳаяҷонашро нигоҳ дошта натавониста гуфт Розмарӣ. Ӯ ба курсӣ нишаста, ҳамаи воқеаро нақл кард.


    — Албатта, ман бо шумо маслиҳат накарда, ҳамаашро бо Ҳомид ҳал кардам, вале боварӣ дорам, ки шумо низ ҳамроҳи ман меравед, охир шумо ҳам Хазинаро дӯст медоштед. Пагоҳ рӯзона ба роҳ мебароем. То он ҷо чорсоата роҳ аст ва мо бояд ба он ҷо баъд аз ғуруби офтоб рафта расем. Ҳомид гуфт, ки боз хеле пиёда роҳ рафтан лозим меояд. Мошин то хонаашон намеравад. Мо қарибиҳои саҳар бармегардем. Фикр мекунам, ки шумо розӣ мешавед.


    — Албатта, — сухани ӯро тасдиқ кард хонум Свифт. — Ҷон ту ва Ҳомидро мебарад, ман бошам бо Ҷенни ин ҷо мемонам. Ба гумонам рафтани ӯ шарт нест.


    — Агар ӯро нагирем, ҷанҷоли калон мешавад, — гуфт падари Ҷенни. Шояд ман ба ӯ ҳамаашро фаҳмонда диҳам, ё вай аллакай хобидааст?


    Зану шавҳар хомӯшона ба якдигар нигоҳ карданд ва хонум Свифт гуфт.


    — Розмарӣ, ман худам рафта ба вай мегӯям. Ман бисёр мехостам, ки ту Ҷенниро ором кунӣ ва ӯ андак хурсанд шавад. Рӯзи дароз кӯшиш кардам, вале аз дастам чизе наомад. Ӯ туро дӯст медорад ва ба гапат гӯш медиҳад. Имрӯз яке аз рӯзҳои вазнинтарини ҳаёти мо буд. Ӯ тамоман бо мо рафтанӣ набуд. Барои ҳамин ҳам аз вақти рафтан то баргашта омадан тамоми роҳ қаҳрӣ буду ғурғур мекард. Ӯ мехоҳад ба ту дар ҷустуҷӯи Хазина ёрӣ диҳад. Албатта ӯ муддати дароз бемор буд ва мо ӯро эрка кардаем. Бинобар ин, агар кореро ғайри хоҳиши ӯ кунем, вай аз бачаҳои бетарбияву вайроншуда ҳам бадтар рафтор мекунад.


    Аз ин рӯ, ҳамин ки омадем, ман ӯро зуд ба хонаи хобаш фиристодам, — гуфт ҷаноби Свифт. — Ҷенни одат накардааст, ки ӯро ҷазо диҳанд, барои ҳамин ин кори ман ба ӯ ниҳоят сахт расид. Ҳоло намедонем, ки шумо ӯро дар кадом вазъият меёбед. Агар ӯро ҳамроҳи худ нагирем, вай ҳатман ҷанҷол мебардорад.


    — Бечора, — бо дилсӯзӣ гуфт Розмарӣ, — Ман рафта мебинам, шояд ӯ ҳоло бедор бошад.


    Ӯ оҳиста бо зина боло баромада дарро кӯфт. Ҷавобе шунида нашуд. Розмарӣ бесадо дарро кушода даромад.


    — Ба шумо чӣ лозим? — Аз зери кӯрпа садои қаҳролуд шунида шуд. — Ҳоло хобам набурдааст, фаҳмидед? Фармон дода бошед ҳам, хобам набурдааст.


    — Ин ман, Ҷенни, — гуфт холаи Розмарӣ ва ба лаби кат нишаст.


    Ҷенни дарҳол сарашро аз зери кӯрпа баровард. Ӯ аз кори кардааш шарм дошт, чунки пештар бо холааш ҳамеша боодобона гап мезад. Аз афташ падару модараш аллакай ба холааш ҳамаашро нақл кардаанд ва акнун дар ин бора нуқтаи назари холаро фаҳмидан лозим аст. Волидайнаш ӯро тамоман намефаҳманд ва ба ҷои ҳамдардӣ кардан аз ӯ хафа шудаанд. Вале холааш бешубҳа ӯро мефаҳмад ва мегӯяд, ки бо ӯ беадолатона рафтор кардаанд.


    Оҳ, холаҷон! — фарёд зад Ҷенни ва зор—зор гиря кард. — Ман чунон хурсандам, ки ту омадӣ... Ман ҳамаи рӯз дар фикри Хазина будам... —Ором шав, — гуфт холаи Розмарӣ. — Ту тамоми рӯз дар бораи худат фикр кардӣ, на дар бораи Хазина. Ана барои чӣ ту худро ин қадар бадбахт меҳисобӣ. Одамони худписанд ҳамеша бадбахтанд, зеро на ҳар кореро, ки дилашон мехоҳад, иҷро карда метавонанд.


    — Ман худписанд нестам, — ашкрезон бо алам гуфт Ҷенни. — Ту ҳам мисли падару модарам маро намефаҳмӣ. Ман мехостам дар куҷо будани Хазинаро фаҳмам, онҳо бошанд маро ба ҷое бурданд, ки ягон хабари навро фаҳмида наметавонӣ.


    — Агар ту ягон хабари навро мешунидӣ ҳам, ба Хазина ёрӣ дода наметавонистӣ, — гуфт холааш. — Бо ин ту танҳо ҳисси кунҷковии худро конеъ мегардондиву халос. Ва танҳо барои он ки ту онро қонеъ гардонда натавонистӣ, тамоми рӯз бо рафтори бади худ падару модаратро ранҷондӣ. Ва агар ин худписандӣ набошад, пас ман намедонам, ки худписандӣ чист.


    Ҷенни ба ин суханҳо ҷавобе наёфта, бо алам гуфт:


    — Ту ҳеҷ чизро намефаҳмӣ.


    — Оҳ Ҷенни,Ҷенни, ман туро хеле хуб мефаҳмам! —хитоб кард холаи Розмарӣ ва ба зону афтода, духтараки бадқаҳрро ба оғӯшаш гирифт. — Ман мефаҳмам, азбаски ту ҳамеша ҳама чизро доштӣ ва барои он ки падару модарат меҳрубонона ба ту чизҳои зеборо тӯҳфа мекарданд ва ҳамаи хоҳишҳои туро ба ҷо меоварданд, ту гумон мекунӣ, ки дар ин дунё ба ғайр аз хоҳишҳои ту чизи дигаре вуҷуд надорад. Дили ту ба доираи хурду сарбастае монанд аст, ки худи ту дар маркази он истодаӣ ва агар чизе ба ту маъқул набошад ё касе туро ранҷонад, гумон мекунӣ, ки дунё ба охир мерасад. Вале вақте ки ту ба воя мерасӣ, мебинӣ, ки ин гуна чизҳои ба ту номаъқулу асабвайронкунанда хеле зиёданд. Ва ту бузург шуда, ба шахси аз ҳама чиз норозӣ ва ба зане, ки касеро дӯст намедорад, табдил меёбӣ. Ту мефаҳмӣ, ки касеро дӯст дошта наметавонӣ, чунки тамоми меҳру муҳаббатат танҳо ба худат нигаронида шудааст.


    Ҷенни хомӯш буд. То ҳол касе ба ӯ чунин суханҳоро нагуфта буд. Дар чунин мавридҳо одатан волидайнаш —„Ҳеҷ гап не, азизам. Мо боварӣ дорем, ки ту зид нестӣ. Биё ҳамаашро фаромӯш мекунем“ — мегуфтанд. Вале холаи Розмарӣ шояд қисман ҳақ бошад. Духтарак ба ёд овард, ки аксар вақт аз он, ки ба таври дилхоҳаш рафтор карда наметавонист, ғамгин мегашт. Бисёр аҷоиб мешуд, агар кас чизи дилхоҳашро надошта бошад ҳам худро хушбахт ҳис кунад. Масалан, дар мактаби онҳо духтарчае бисёр мехост аспсавориро ёд гирад ва дар рӯзи ид куртаи нав дошта бошад, вале ин орзуи ӯ ба амал омада наметавонист, чунки падараш камбағал буд. Ба ин нигоҳ накарда, ӯ хеле ором буд ва дар рӯзи ид куртаи кӯҳнаи апаашро пӯшида, баробари дигарон хурсандӣ мекард. Ҷенни инро фаҳмида наметавонист ва фикр мекард, ки табиати он духтарча тамоман дигар аст.


    Ниҳоят ӯ бо алам гуфт:


    — Ман одамонро дӯст надошта наметавонам. Ман онҳоро дӯст медорам. Ман падару модарам, туро, Хазина ва дигаронро низ дӯст медорам.


    — Фақат то он даме, ки гуфтаҳои туро иҷро мекунем, — гуфт холааш. Ҳамин ки мувофиқи хоҳиши ту амал накардем, ту бемалол, бе азоби виҷдон ба мо бадӣ мекунӣ, чӣ хеле ки имрӯз дили падару модаратро сиёҳ кардӣ.


    Ҷенни каме хомӯш истоду баъд худро ба холааш, ки то ҳол дар назди кати ӯ ба зону меистод, ҷафс кард. Ӯ фаҳмид, ки ягон суханаш фикри холаи Розмариро нисбати хеш дигар карда наметавонад, чунки вай дар бораи Ҷенни ҳама чизро медонад ва ин дар ӯ як хотирҷамъии аҷоиберо ба вуҷуд овард. Ӯ якбора ҳис кард, ки метавонад ҳар гуна сохтакориро ба як тараф гузошта, дар бораи хоҳиши ниҳоние, ки дар дили ҳар як кӯдак ҳаст, кушоду равшан гап занад.


    — Ман бисёр мехоҳам, ки одами хубу хушбахт бошам, — зери лаб пичиррос зад ӯ, вале вақте ки хоҳиши маро иҷро намекунанд, зуд қаҳрам меояд.


    — Бале, — фикр карда, гуфт холаи Розмарӣ. Ман инро медонам. „Ман“ — и шахсии моро бо тамоми хоҳишу талаботаш аз миёни доира берун кардан хеле душвор аст ва ман медонам, ки дар асл танҳо як роҳи ҳалли ин масъала вуҷуд дорад. Яъне Исои Худовандро илтимос кардан лозим, ки бо хоҳишу талаботи Худ ба ин доира дохил шуда, „ман“ —и моро аз он ҷо берун кунад. Вале ин кор ба осонӣ иҷро намешавад, чунки „ман“ — и ту ҳоло ҳам мехоҳад аз рӯи хости худаш кор бикунад. Аз ин рӯ ту бояд доимо чунин бигӯӣ:


    — „Хости ман не, хости Худо.“ Мебинӣ, ки баъди чанд вақт ҳодисаи аҷоибе рӯй медиҳад. Азбаски мо мехоҳем аз Исои Худованд бохабар шавем, ба воситаи дуо бо ӯ гуфтугӯ мекунем ва Ӯ низ бо мо ба воситаи Каломи Худ — Китоби Муқаддас ( Библия) ҳарф мезанад ва оҳистаоҳиста меҳри мо нисбати Ӯ чунон зиёд мешавад, ки дар мо хоҳиши иҷро кардани хоҳишҳои Ӯ пайдо мешавад. Дар Китоби Муқаддас навишта шудааст, танҳо дар сурате, ки хоҳиши мо бо хоҳиши Исои Худованд як бошад, мо метавонем талаб кунем ва ба мо дода мешавад. Дар ин сурат мо албатта одамони хушбахт ва аз ҳама чиз розӣ мешавем.


    — Ман он қадар хуб намефаҳмам, ки ту чиро дар назар дорӣ — ғамгинона пичиррос зад Ҷенни.


    — Ба назарат чунин менамояд, ки ин хеле мушкил аст, вале дар асл тамоман осон. Гӯш кун, ҳамааш аз он сар мешавад, ки мо аз Исои Худованд илтимос мекунем, то гуноҳҳои моро бахшида, худпарастиро аз мо дур кунад ва ба дили мо ворид шуда, дар ҳамон ҷо зиндагӣ кунад. Вақте ки ту касеро дӯст медорӣ, мехоҳӣ доим ҳамроҳаш бошӣ ва пайваста ба ӯ нигоҳ кунӣ, ҳамин тавр не? Вақте ки мо дӯст медорем, ба Масеҳ нигоҳ мекунем ва ба Ӯ наздик мешавем, худамон низ ба Вай монанд мешавему дар мо хоҳиши иҷро намудани хоҳишҳои Ӯ пайдо мешавад. Ин мисоли он аст, ки ба равшание нигариста, нури онро чунон инъикос намоӣ, ки худ низ нурафшон гардӣ.


    — Фаҳмо, — гуфт Ҷенни бо садои нимшунавои хоболуд.


    Холаи Розмарӣ мавзӯи сӯҳбатро дигар кард.


    — Ман омадам, ки ба ту дар бораи Хазина чизеро гӯям. Мо дар куҷо будани ӯро муайян кардем. Пагоҳ падарат, Ҳомид ва ман ба он ҷо рафта кӯшиш мекунем, ки падарандари ӯро розӣ карда, Хазинаро аз дасташ бигирем.


    — Дар куҷо, кай, чӣ хел? — аз ҷояш бархоста фарёд зад Ҷенни. — Зудтар ба ман ҳамаашро нақл кун! Мумкин, ман ҳам бо шумоён биравам?


    — Не, —г уфт хола, — ту бо мо намеравӣ. Модарат мегӯяд, ки дар бевақтии шаб, дар деҳаи ношиноси маҳалнишин ҳар чӣ камтар будани мо беҳтар аст. Барои ту мавриди мувофиқ пайдо шудааст, ки гуноҳи имрӯзаатро бишӯӣ ва ту бояд бе нозунузи зиёдатӣ розӣ шавӣ. Акнун биё ба ту нақл кунам, ки дар куҷо будани Хазинаро чӣ хел фаҳмидам.


    Вақте ки Розмарӣ нақл мекард, Ҷенни дар ҷояш наҷунбида мехобид ва ӯро як рӯҳи ҳалимона фаро гирифта буд. Шояд оқибати кор ба хайр шавад, вале ӯ ба ин сазовор нест. Дирӯз бегоҳӣ ӯ ба худ қавл дода буд: „Агар Хазина ёфт шавад, ман кӯшиш мекунам, ки духтари хуб шавам.“


    — Холаҷон, модарамро ҷеғ занед, — аз корҳои кардааш пушаймон шуда гуфт духтарча, — Ман мехоҳам аз ӯ узр пурсам ва гӯям, ки аз пагоҳ сар карда духтари хуб мешавам.

    Рӯзи дигар пас аз хӯроки нисфирӯзӣ Розмарӣ, ҷаноби Свифт ва Ҳомид ба саёҳати душвори худ раҳсипор шуданд.


    Ҷенни хеле маъюс буд, ки дар наҷот додани Хазина иштирок намекунад, вале ба ваъдааш вафо карда, дар миёнаҷои майдони бозор меистоду аз паси онҳо даст меафшонд.


    Ҳомид ба мошини зебои хориҷӣ нишаста, тамоми тарсу ҳаросашро фаромӯш кард ва дар нишастгоҳи ақиб шоҳзодаи хурдакак барин ҷойгир шуда ба гурӯҳи бачаҳои пойлучу ҷандапӯш, ки бо ҳавасу ҳасад ба ӯ менигаристанд, дастафшонӣ мекард.


    Ин саёҳати олиҷанобе буд. Ва Ҳомид яке аз рӯзҳоеро ба хотир овард, ки дар ҳавои гарму пур аз чанг, Хазина дар пушт, бо азоб ба ҳамин теппа мебаромад. Он вақт аз хастагии зиёд ӯ ба табиати зебои гирду атрофаш аҳамият ҳам намедод. Ҳоло бошад ӯ ҳамаашро дидан мехост. Атроф ҳама гандумзору марғзорҳои пур аз гулҳои шукуфон буд. Онҳо аз болои теппаҳои гулпӯш бо суръати баланд мегузаштанд. Накҳати масткунандаи гулҳои саҳроӣ ҳама ҷоро фаро гирифт ва Ҳомид, ки аз ҷастухези зиёд хаста шуда буд, хобаш бурда монд.


    Бедор шуда дид, ки мошин дар теғаи кӯҳ истодааст. Ба ҳар тарафе ки нигоҳ кунӣ, ба ғайр аз кӯҳ чизи дигареро намебинӣ. Ҷаноби Свифт ва Розмарӣ дар берун нишаста, чою бутерброд мехӯрданд. Ҳомид сарашро аз тирезаи мошин берун баровард, то бубинанд, ки ӯ бедор шудааст. Ҳамон замон ба ӯ як буридаи калони нонро, ки ба рӯяш шакар пошида шуда буд, дароз карданд. Ӯ шакари болои нонро мелесиду аз ҳаёташ розӣ буд. Танҳо як чиз хотири ӯро парешон мекард: Ӯ торафт ба модараш наздиктар мешуд ва дилаш мехост ҳарчи зудтар ӯро бубинад. Охир ба модар ин қадар наздик будан, вале ӯро надидан ва бо ӯ сӯҳбат накардан хеле аламовар аст. Ҳомид ин фикрро аз сар гузаронду ду қатраи калони ашк аз чашмонаш шорида, ба рӯйпӯши қиматбаҳои мошин чакиданд.


    Мошин аз роҳи калон бо суръати баланд гузашта мерафт. Офтоби оламоро нурҳои дурахшонашро бори дигар нишон доду оҳиста ба паси кӯҳ фаромад. Бачаҳо рамаи бузҳоро ба сӯи хонаашон ҳай мекарданд. Мошинаро чанд дафъа боздоштанд, то рама ва чӯпонбачаҳо аз роҳ гузаранд.


    Шом шуда буд. Ҳомид суроби кӯҳҳои барояш азизу шиносро дид, ки болояшон ситораҳои дурахшон милтмилт мекарданд. Аз ҳаяҷон дилаш сахт метапиду даҳонаш хушк шуда буд. Мошин аз роҳи санглохи деҳа ба ҷуқуриву пастиҳо зада, оҳиста ба пеш ҳаракат мекард.


    Вақте ки онҳо ба майдони бозори ба ӯ шинос расиданд, ҳаво тамоман торик шуда буд. Дарахтони эвкалипт ва биноҳо дар равшании нури моҳ ба назар сафед менамуданд. Ҷаноби Свифт мошинашро дар паси мағоза нигоҳ дошт. Писарбачае дар назди дари хинаашон истода ба онҳо нигоҳ мекард. То бо вай гуфтугӯ кардани ҳамшира Ҳомид дар паси дарахти зайтун пинҳон шуда меистод. Ҳамшира аз писарак хоҳиш кард, ки то баргаштанашон мошинро нигоҳ кунад. Ҳомид ин писаракро хуб мешинохт ва намехост, ки вай ӯро бинад, бинобар ин хурсанд буд, ки дар торикӣ пинҳон шуда метавонад. Ӯ то ба хона даромадани писарак интизор шуду баъд аз паноҳгоҳаш баромада, бо пайраҳаи шинос, саросемавор ба теппа баромадан гирифт. Ҷаноби Свифт ва ҳамшира низ аз паси ӯ мешитофтанд. Онҳо нафасгир мешуданд, чунки писарак чолокона, зудзуд ба боло мебаромад.


    — Ана, — ба торикӣ ишора карда оҳиста гуфт Ҳомид. — Кулбаи сеюм дар паси буттаи анҷир. Даричаро оҳиста тела диҳед, вай қулф надорад. Аз саг метавонед натарсед, чунки занҷирбанд аст. Ва фаромӯш накунед, шумо ваъда додаед, ки ба падарандарам дар бораи ман чизе намегӯед.


    — Бале, Ҳомид, — оҳиста гуфт ҳамшира, — ман ваъда додаам. Вале агар падарандарат бо мо то назди мошин ояд, ту бояд то рафтани вай пинҳон шавӣ. Мо бе ту намеравем. Ва агар танҳо бароем, дар ҳамин ҷо вомехӯрем.


    Онҳо оҳиста бо пайраҳаи серсанг ба боло мебаромаданд. Ҳомид бошад дуртар рафт, то дар паси буттаҳои қабристон нағзакак пинҳон шавад.


    Ӯ зонуҳояшро oғӯщ карда нишасту шаби аввали фирорашро ба ёд овард, ки чӣ тавр пинҳонӣ аз теппа ба поён мефаромад ва аз ҷину аҷинаҳо тарсида буд. Ва аз он, ки ҳоло наметарсад, ҳайрон шуд. Барои чӣ? Ва зуд фаҳмид, ки сабабаш дар чист. Яке аз таронаҳои Забур, ки ҳамшира ба ӯ ёд дода буд, бо чунин суханҳо оғоз меёбад: „Кишвари зебое ҳаст.“ Барои онҳое, ки дилашон барф барин сафед аст, марг ҷои даҳшат ва макони рӯҳу арвоҳҳо шуда наметавонад. Вай дарвозаест, ки ба манзили нурафшони Худованд мебарад. Боз ҳамшира гуфта буд, ки кӯдакони хурдсоле, ки бадиро аз хубӣ фарқ карда наметавонанд, низ ба он ҷо мераванд. Пас, шояд додаракони ӯ ҳам ҳоло дар он ҷо хушбахт бошанд. Ногоҳ дар дили Ҳомид ҳам хоҳиши ба он ҷо рафтан пайдо шуд. Ин аз дуқат шуда мисли бадарғашудаи бехона нишастан беҳтар буд. Вале хонаашон чунон наздик аст... Вай оташдони гарм, бузҳои меҳрубон, Раҳима ва беш аз ҳама модарашро хеле пазмон шуда буд. Ӯ бо тамоми вуҷудаш мехост модарашро бубинад. — Агар модарам фаҳмад, ки ман ин ҷо ҳастам, албатта ба наздам меояд. — фикр мекард ӯ.


    Ҷаноби Свифт ва Розмарӣ ба канори деҳа расиданд ва бо ёрии равшании фонусҳо роҳ гашта, ба кулбаи падарандари Ҳомид наздик шуданд. Касе онҳоро надид. Ба дарича наздик шуда, онро тела доданд. Вай ҳамон замон кушода шуд. Онҳо аз торикӣ баромада, дар равшание, ки аз дари кушодаи кулба мебаромад, дудила шуда истоданд. Садои занҷир шунида шуд ва саги калони сиёҳ аккосзанон аз паси анбор давида баромад. Ӯ занҷирро то ҳадде таранг карда буд, ки қариб канда мешуд. Марди ришсиёҳе аз тиреза ба онҳо як нигоҳ карду зуд ғайб зад ва аз даруни хона овози ғурғуру давутоз шунида шуд.


    Баъд дар остонаи дар соҳибхона пайдо шуда, боодобона таъзим кард ва онҳоро хуш омадед гуфта, ба хона даъват намуд. Меҳмонҳо хам шуда аз дари паст ба хонаи майдаҳаку нимторик даромаданд.


    Дар назди оташдон ҷавонзане бо чеҳраи маъюсу ғамгин менишаст. Духтарчаи ҳаросони чашмсиёҳ ба ӯ часпида меистод. Дар кунҷи хона зани солхӯрдае ба бӯхчаи кӯрпаҳо такя карда менишасту барои эҳтироми меҳмонҳо ҳатто аз ҷояш нахест. Ӯ аз ҷояш наҷунбида, хомӯшона, бодиққат меҳмонҳоро аз назар мегузаронд.


    Соҳибхона пӯстаки бузро партофта, меҳмонҳоро ба нишастан даъват кард ва онҳоро чунон ҷой кард, ки ба зани солхӯрда пушташонро гардонда шинанд. Аз Хазина дараке набуд ва дили ҳамшира хеле зиқ шуд. Шояд онҳо беҳуда ба ин ҷо омада бошанд? Марди ришсиёҳ бо хушмуомилагӣ тааҷҷуби худро баён намуда, ба зани ҷавон фармуд, ки меҳмонҳоро бо пудиначои ширину хушбӯй зиёфат кунад. Ҳангоми чойнӯшӣ ӯ сабаби омадани онҳоро пурсид.


    — Ман омадам бифаҳмам, ки Хазинаи хурдсолу нобино дар куҷост? — ҷавоб дод Розмарӣ.


    — Бародари ӯ ҳафт моҳ пеш аз ин ӯро ба тарбияи ман вогузошта буд. Албатта вай азони шумост ва ҳама чиз ба шумо вобастааст, вале ман пули зиёд медиҳам. Модараш ҳам метавонад гоҳгоҳе омада, ӯро хабар гирад.


    Ҳама хомӯш буданд. Падарандар аз шунидани чунин суханон дудила шуда меистод. Ҳамшира дар бораи пул гап зад, ӯ бошад барои пул ба ҳар кор розӣ буд. Ӯ боварӣ дошт, ки ин зан аз гадо дида бештар пул медиҳад. Аз тарафи дигар шояд дуздидани Хазина ба ӯ нохушии зиёде орад. Боз куртачаи зебояш, ки ӯ онро худи ҳамон рӯз ба кадом як испаниҳо фурӯхта буд. Хуллас, хатари ин кор зиёд аст.


    Ӯ бо маънои — „ҳеҷ кор карда наметавонам“, — дастонашро ба ду тараф дароз кард.


    — Ман дар бораи вай чизеро намедонам, — бовар кунонданӣ шуд ӯ. — Дуруст аст, ки бародараш ҳафт моҳ пеш аз ин ӯро дуздида ба куҷое бурд, вале аз ҳамон рӯз то ба ҳол ман ӯро надидаам ва дар борааш чизе нашунидаам. Агар писарак гуфта бошад, ки ӯ дар ин ҷо зиндагӣ мекард, дуруст аст. Вале ҳоло кӯдак дар ин ҷо нест ва дар куҷо буданашро ман намедонам. Агар дар бораи ӯ чизе фаҳмам, ҳатман ба шумо хабар медиҳам.


    Хомушии тӯлоние ҳукмфармо шуд.Чашмони Розмарӣ як лаҳза бо чашмони ҷавонзане, ки дар назди оташдон менишаст, вохӯрданд ва ӯ номаълум ба сӯи кампир ишора кард. Розмарӣ бодиққат хонаро аз назар гузаронд. Танҳо як ҷое буд, ки ӯро пинҳон карда метавонистанд, дар зери кӯрпаи пушти кампир.


    Вай одоби меҳмониро фаромӯш карду якбора аз ҷояш бархоста, ба ҳамон кунҷи хона рафт ва бо тамоми овозаш се маротиба номи Хазинаро гирифта фарёд кард. Падарандар ҳам рангаш сапсафед канда, аз ҷояш парида хест. Кампир пӯстакро ба рӯи кӯрпа партофтанӣ шуд, вале дер шуда буд. Хазина, ки ӯро аз дасти модараш гирифта, ба зери кӯрпа пинҳон карда буданд, пинак рафта буд ва ин овози шиносу азизро шунидан замон бо фарёд аз ҷояш хест.


    Розмарӣ кампирро тела дода, кӯрпаро ба як тараф партофт ва Хазинаро ба оғӯшаш гирифт. Хазина ба ӯ чунон часпид, ки ҷудо карданаш амри маҳол буд. Хурсандии духтарча ҳадду канор надошт. Ҳама тарсу ваҳм ва даҳшат паси сар шуда, ӯ боз дар оғӯши пуштибони худ буд. Дую ним рӯзи охир барои Хазина пур аз азобу даҳшат буданд. Ӯро ба даруни халта андохта, дар мошини боркаш мебурданд ва ҳар гоҳ, ки вай аз тарс, хунукӣ ё гуруснагӣ гиря мекард, шаллоқ мехӯрд. Дастони дағал ӯро аз оғӯши модараш кашида мегирифтанд, вале ҳоло ҳамаи ин ба охир расид. Овози барояш азиз ӯро ҷеғ зад ва акнун ӯ аз ҳар гуна хавфу хатар эмин аст. Ӯ боварӣ дошт, ки дигар ҳеҷ кас ӯро аз ин оғӯши пурмеҳр кашида гирифта наметавонад.


    Розмарӣ ба падарандар нигоҳ кард. Ӯ аз қаҳру ғазаб рангаш тағйир ёфта, ба сӯи Розмарӣ рафтанӣ шуд. Ҷаноби Свифт ҳам, ки марди чорпаҳлӯе буд, зуд аз ҷояш хест ва Саид Муҳаммад фаҳмид, ки барои ӯ ягона роҳи безарар ин бо мулоимӣ таслим шудан ва шартномаи муфид бастан аст. Бинобар ин дарҳол қиёфаашро дигар карду бо табассуми сохта ба Хазина нигоҳ карда гуфт:


    — Ана, худатон ӯро ёфтед ва акнун вай духтарчаи шумо мешавад. Ӯ хурсанд аст, ки бо шумо меравад. Ман ҳам медонам, ки дар хонаи шумо ӯ ҳамеша сиҳату саломат мемонад. Шумо бар ивази ӯ пул диҳед ва ӯ азони шумо мешавад.


    Розмарӣ, ки аз нақли Ҳомид ҳама чизро фаҳмида буд, маблағеро ном бурд, ки аз нархи гадои пир хеле зиёдтар буд. Саид Муҳаммад аз тарси он ки мабодо сару либоси кӯдак ба ёдашон наояд ва ба хотири ҳар чи зудтар аз меҳмонҳои нохонда халос шудан зуд розӣ шуд. Ӯ бо як риёкории сохта суханҳои тамаллуқомез гуфта, изҳори хурсандӣ менамуд, ки Хазина чунин зебову дулрабо аст ва барои гирифтани пул ба ҳамшира наздик шуд. Хазина овози наздикшавии ӯро шунида тарсид ва гиря карда ба Розмарӣ часпид. Ҳамшира пулро ба Саид Муҳаммад доду зуд ба болои кӯдаки ҳаросида хам шуд.


    — Ором шав, Хазина, — гуфт ҳамшира. — Натарс, ӯ ба ту даст намерасонад. Ту акнун духтараки манӣ .


    Ин овоз ҳаргиз дурӯғ нагуфтааст. Ва Хазина ҳам ба он бовар карду ором шуда, дар худи ҳамон ҷо, дар ҳузури душмани худ, дар бағали ҳамшира қулайтар ҷо гирифта, пас аз лаҳзае хобаш бурд.


    Ва онҳо азбаски дигар коре надоштанд, азм карданд, ҳоло ки ҳодисае руй надодааст, ҳарчи зудтар аз он ҷо бираванд. Розмарӣ бо падарандар ва кампир хайрухуш карду ба тарафи модари Хазина рӯ овард, вале ҷои ӯро дар назди оташдон холӣ дид. Он ҷо танҳо духтарчаи хурдакаки чашмкалон менишаст.


    Модар ҳангоми доду гирифт номаълум аз кулба берун рафта буд. Ӯ он лаҳза аз қаҳру ғазаби шавҳар ва оқибати рафтори худ андешае надошт. Вай ба торикӣ нигоҳ накарда, саросемавор бо пайраҳаи морпеч ғалтону хезон ба пеш медавиду писарашро ҷеғ мезад. Ӯ пай бурда буд, ки писараш дар ҳамин қарибиҳост, вагарна онҳо хонаашонро чӣ тавр меёфтанд? Бо вуҷуди ин, ҳангоме ки ҷисми лоғараки шабаҳмонанде дар равшании нури маҳтоб аз паси дарахтони канори қабристон давида баромад, ӯ як қад парид. Ҳомид дасти модарашро бӯсид, вале ӯ аз тарсе, ки мабодо касе набинад, писарашро боз ба зери сояи дарахтон кашид. Вай дар зери дарахти пир истода, бодиққат ба рӯи фарзандаш менигаристу мехост аз дидораш сер шавад.


    — Писарам, писаракам, — мегуфт ӯ сару рӯи Ҳомидро сила карда. — Корҳоят чӣ тавр? Сиҳату саломат ҳастӣ?


    — Ҳамааш дуруст, — пичиррос зад ӯ. — Ман дар шаҳр кор мекунам. Ҳамааш хуб... Хазина чӣ? Падарам чӣ гуфт? Онҳо ӯро ёфтанд?


    — Хонуми бритонӣ пул дод ва акнун ӯ ба Хазина ҳаққи модарӣ дорад. Ман дигар аз ӯ хавотир нестам... Вале ту писарам ба хона, ба наздам баргард, ман туро хеле пазмон шудам.


    Ҳомид ба маънои инкор сар ҷунбонд.


    — Ман наметавонам, ман метарсам, — бо овози паст ҷавоб дод ӯ. — Падарам маро то мурдан мезанад. Ман дар он ҷо соҳиби кор ҳастам. Барои зиндагӣ мерасад. Илова бар ин, бегоҳиҳо ҳамшира ба мо хӯрок медиҳад. Боз ӯ китоби зиндагиномаи Исоро дорад. Ин ҳамон Одамест, ки ӯ дар борааш ба ту нақл карда буд, ҳамоне, ки кӯдаконро рӯи дастонаш мегирифт. Дар ин китоб роҳе тасвир шудааст, ки бо он Худо моро ба осмон мебарад. Ҳар чизе, ки ӯ аз ин китоб мегӯяд, маро хушбахт мекунад ва ман мехоҳам аз он боз ҳам зиёдтар дониш омӯзам.


    Ӯ хеле ҷиддӣ сухан мегуфт ва модар ӯро сахттар ба оғӯш кашид. Вай хеле сабзида буд, вале ба назари модараш харобу лоғар менамуд. Лекин ба ҳар ҳол ӯ соҳиби хушбахтие гардида буд. Нури маҳтоб аз байни баргҳои нуқрафом мегузашт ва ӯ дид, ки ҳангоми сухангӯӣ рӯи писараш ҷило медиҳад. Оҳ, агар ӯ қудрате медошт, то аз паи писараш биравад! Вале модар бебахт буд...


    Ин тавр бошад, писарам, ту бояд ба ин ҷо омада, ба ман ҳам нақл кунӣ. Ман ҳам мехоҳам хушбахт бошам. Падарат туро намезанад. Ӯ ҳоло писараки дигареро киро карда, ба ӯ пул медиҳад, то ин ки бузҳоро бонӣ кунад. Ӯ доим ғурғуркунон таассуф мехӯрад, ки ту нестӣ, то хизматашро ба ҷо орӣ. Ман аминам, ки агар баргардӣ, ӯ аз омаданат ҳатто хурсанд мешавад.


    Писарак сарашро ба китфи модар гузошта, хомӯшона гуфтаҳои ӯро мулоҳиза мекард. Ӯ аз оворагию дарбадарӣ, аз он ки бояд ғами худро хӯрад ва аз он ки хеле барвақт аз фароғати кӯдакӣ бебаҳра гаштааст, бисёр монда шуда буд. Дилаш мехост, ки боз кӯдаки хурд шаваду бе ҳеҷ шарм ақаллан муддате бошад ҳам дар оғӯши гарму нарми модараш бошад. Вале агар худи ҳозир ба хона баргардад, ӯ ҳеҷ гоҳ хондани он Китобро ёд намегирад ва шояд роҳи расидан ба осмонро тамоман фаромӯш кунад. Ғайр аз ин ӯ ҳоло ҳам аз падараш метарсад.


    Пас аз сукути тулонӣ ӯ бо як душворие ба қарори қатъӣ омад. :


    — Ман ҳозир меравам, — пичиррос зад ӯ, — чунки бояд хондани он Китобро, ки роҳи расидан ба осмонро нишон медиҳад, ёд гирам. Баъд, вақти расидани мавсими дарав омада, ҳамаашро ба ту нақл мекунам. Фақат ту аз падарам хоҳиш кун, ки маро назанад.


    Ҳамин вақт аз пайраҳа садои шарфаи пой шунида шуд. Ба сӯи онҳо шуои нури фонуси ҳамшира наздик мешуд. Онҳо зуд аз ҷой хеста, ба ҷои кушод баромаданд. Модар кӯдаки хобидаашро бӯсид ва дар ҳаққи ҳамшира дуо карда, ба писараш даст доду ҳарфе нагуфта ба сӯи хонае, ки ҷазои шавҳар интизораш буд, роҳ гирифт. Вале ҳоло ӯ қаноатманд буду дигар тарсе надошт. Акнун Хазина дар ҷои бехатар аст. Ва ӯ писаракашро дида, дилаш ором гирифт. Аҳволи писараш хуб аст ва ӯ ваъда дод, ки ба наздаш бармегардад. Боқӣ ҳама чиз барояш аҳамияте надорад.


    Гурӯҳи хурди одамон сӯи водӣ шитоб мекарданд. Ҷаноби Свифт Хазинаро мебурд, Розмарӣ бо фонус роҳро равшан мекард, Ҳомид дилпурона аз пайраҳаи барояш шинос пешопеши онҳо роҳ мерафт. Онҳо ба мошин наздик омада буданд, ки аз ақиб садои қатъии пой ва фарёди ғазаболуд шунида шуд. Ин Саид Муҳаммад буд, ки аз паси писараш меомад. Якбора ғайб задани завҷааш ба дили ӯ шубҳае андохт ва шодие, ки баъд аз баргаштани занаш дар қиёфааш ҳувайдо буд, шубҳаашро зиёд намуд.


    — Падарандарам, — гуфт Ҳомид ва тирвор ба сӯи мошин давид. Ҷаноби Свифт Хазинаро ба Розмарӣ дод ва зуд паси чанбари мошин ҷо гирифта, онро ба кор дароварду дари ақибро кушод. Дар як лаҳза Ҳамшира, Хазина ва Ҳомид дохили мошин шуданд ва он садои ҷонхароше бароварда, бо шаст ба пеш ҳаракат кард.


    Мошин ба суръати баланд майдони васеъи бозорро убур кард. Саид Муҳаммад дар зери дарахти эвкалипт истода, ба мошини торафт дуршаванда бо қаҳру алам менигарист.


    Пас аз чанд дақиқае онҳо дар мошин бофароғат ҷой гирифта оҳи сабуке кашиданд, ки акнун аз тарсу ваҳм озоданд. Хазинаро хоби ширин бурда буд. Ҳомид андешамандона ба қуллаҳои кӯҳ нигариста аз дил мегузаронд, ки як бегоҳи тобистон, ҳангоми расидани айёми дарав ӯ ба ин манзил бармегардад ва дигар аз ҳеҷ чиз наметарсад, зеро Исо гуфтааст: „Ман нури ҷаҳон ҳастам, ҳар кӣ Маро пайравӣ кунад, дар торикӣ роҳ напаймояд, балки нури ҳаётро ёбад.“

  


  
    Боби 19


    [image: ]


    Ҳангоме ки Ҳомид воқеаҳои дар боло зикршударо паси сар мекард, Ҷенни як рӯзи беохирро дар чордевори хона гузаронид. Ӯ вақти зиёде дошт, ки дар танҳоӣ нишаста андеша кунад. Фикрҳои гуногун дар майнааш чарх мезаданд. Тақдири Хазина ӯро ором намегузошт. Оҳ, агар ӯ бармегашт! Он гоҳ, фикр мекард Ҷенни, рафтори сабукфикронааш бахшида мешуд ва ӯ зиндагии навро оғоз менамуд. Ин зиндагии худпарастона ба дилаш задааст. Охир ӯ бо хислати бадаш зудзуд димоғи дигаронро месӯзонад. Чанд рӯз пеш аз ин ӯ боварӣ дошт, ки хислаташро дигар карда наметавонад, вале холаи Розмарӣ гуфт, ки роҳи ислоҳ вуҷуд дорад. Ҷенни ба ӯ боварӣ дошт.


    Ҷенни фикри гулчиниро, ки ният карда буд, аз сар дур карду ба рӯи кундаи сари роҳ нишаста, ба фикр фурӯ рафт.


    Оҳ, агар ӯ дар бораи Исои Худованд маълумоти зиёдтаре медошт ё соҳиби Китоби Муқаддас мебуд, худаш зиндагиномаи Ӯро мехонд! Ҳамин вақт ӯ сурати дар хонаи холааш дидаро ба хотир оварду ором шуд. Исо чунон инсондӯст буд, ки бачаҳо аз ӯ тарсе надоштанд. Ва Ӯ мехоҳад ба дили торику маҳками Ҷенни даромада, онро аз нури бахшандаю оромидиҳандаи Худ пур кунад. Шояд зина ба зина ё ба ҳамин наздикӣ „Ман“ — и бадқаҳру азхудрафтаи ӯ дари дили худро ба рӯи Меҳмони пурнур кушояду аз ҳузури Ӯ саропо равшан гардида, худ низ пурқувват, бамеҳр ва инсондӯст шавад. Ин ба он монанд аст, ки шумо дар дохили фонуси холӣ шамъро фурӯзон мекунед ва он гоҳ нури аз он паҳншаванда гирду атрофро равшан месозад, — мегуфт холаи Розмарӣ. Ва ӯ ин суханонро сахт дар хотир гирифт.


    — Маро бубахш ва вориди ман шав! Илтиҷо мекунам, ворид шав! — рӯяшро ба офтоб нигаронда пичиррос зад духтарча. Ҳамин вақт овози модараш, ки ӯро садо мекард, ба гӯшаш расид. Вай аз ҷояш хеста ба сӯи модараш давид ва худро ба оғӯши ӯ партофт. Чашмонаш аз бозёфти асрори нав мисли ситорачаҳо медурахшиданд.


    — Модарҷон, модарҷони меҳрубонам! — ба модараш часпида фарёд мезад Ҷенни.


    Баъд хиҷил шуда ҷониби теппа давид ва шодикунон аз болои тарқиши замин ҷастухез мекард. Вай даст боло карда механдид, гӯё шодии пинҳоние ӯро ба боло мекашида бошад. Модар бо тааҷҷуб аз паси ӯ давида рафт. Вақте ки онҳо бармегаштанд, офтоб ғуруб мекард ва шӯълаҳои охирини он осмонро нилгун месохтанд. Ҷенни фикр мекард, ки ин рӯз беохир аст, вале чӣ хел гузаштани онро нафаҳмида монд. Баъд аз соате ӯ дар ҷойгаҳи худ дароз кашида буд.


    — Модарҷон, — гуфт духтарак, — аздусар маро то омадани онҳо хоб намебарад. Вале агар ногоҳ хобам бурда монад, маро ҳатман бедор кун. Ҳатман!


    Хонум Свифт дудила буд. Вай ҳаргиз кӯдакро бедор карданӣ набуд, аммо ӯ имрӯз гапдарову хеле бомаънӣ шуда буд, бинобар ин модар хоҳиши ӯро рад накарда гуфт:


    — Майлаш, азизам. Агар Хазина ҳамроҳи онҳо бошад, туро албатта бедор мекунам. Вагарна ҳамаашро пагоҳ мефаҳмӣ.


    Аз шунидани чунин суханҳо духтарча қавоқ карду норозиёна ба модараш нигариста гуфт:


    — Агар Хазина наояд, ман дигар умуман бедор шудан намехоҳам. Ҳеҷ вақт!


    Ӯ боварии комил дошт, ки ҳаргиз хобаш намебарад, вале чун чароғро хомӯш карданд, танҳо монд ва чашмонаш фавран пӯшида шуданд...


    Шабона модар ӯро бедор кард ва духтарак чашм кушода дид, ки холааш рӯи бистари вай нишастааст. Ӯ хандакунон дар даст бӯхчаеро нигоҳ медошт, ки ба қолинчаи мошин печонида шуда буд.


    — Хазина, — дод зад Ҷенни ба бӯхча дарафтода. Хазина як чашмонашро кушоду пас аз дақиқае боз хобаш бурд. Ҷенни бо лаби пуртабассум назди хола нишаста, нақли ӯро дар бораи ҳодисаҳои дар давоми рӯз ба амал омада гӯш мекард.


    Соат дуи шаб буд. Онҳо чой дам карда, якҷоя ба сари миз нишастанд. Ҷенни ҳаргиз чунин нимашаби барояш гувороро дар хотир надошт. Ин шаб тамоми умр дар ёдаш хоҳад монд. Хазина боз ҳамроҳи онҳост ва ҳама шӯхию якравиаш, ки боиси чунин ҳодисаи нохуш шуда буданд, дар як он фаромӯш гаштанд. Акнун ӯ зиндагиро аз нав оғоз хоҳад кард —кӯдаки нав дар ҳаёти наву хушбахтона!


    Ҷенни дар рӯи бистари хоб, дар иҳотаи одамоне, ки барояш азизу муҳиб буданд, худро хеле хушбахт ҳис мекард. Хурсандии самимонаи ӯ ба ҳама таъсир карда буд ва агарчи модар бори чорум мегуфт, ки вақти хоб шудааст, касе ба ӯ эътибор намедод ва ҳама машғули чойнӯшию сӯҳбат буданд. Вақте ки ҷаноби Свифт лаҳзаи аз Саид Муҳаммад гурехтанашонро нақл мекард, ҳама аз ханда қариб буд нафасгир шаванд. Овози хандаи онҳоро шунида, Хазина ҳам бедор шуд. Ба вай ин ғалоғула тамоман маъқул набуд, бинобар ин ӯ монанди бумча чанд дафъа мижа заду ба зери кӯрпааш даромада, боз хобаш бурд. Хонум Свифт бори панҷум такрор кард, ки вақти хоб шудааст, ҷаноби Свифт бошад ва ӯ чунин ҷавоб дод:


    — Хеле хуб, вале аввал ба ман каме хӯрок деҳ, чунки баъд аз нақли саргузаштамон ман хеле гурусна мондам.


    Баъд холаи Розмарӣ хӯрок пурсид. Баъд аз вай Ҷенни ва дар охир худи хонум Свифт ҳам қарор дод, ки бояд каме хӯрок бихӯрад.


    Ва танҳо вақте хонум Свифт бори шашум гуфт, ки ҳама бояд хоб кунанд, хоҳиши ӯро иҷро карданд. Ҳама Ҷенниро бӯсиданд ва ба ӯ хоби хуш орзу намуда, ба даҳлез баромаданд.


    Ҷенни танҳо монда бошад, ҳам хеле хушбахт буд. Худованд дуои онҳоро шунида, Хазинаро баргардонд.


    Субҳи рӯзи дигар ба ғайр аз холаи Розмарӣ ва Ҳомид, ҳама то баланд баромадани офтоб хоб буданд. Ҳомид, ки дирӯз дар нишастгоҳи ақиби мошин аз хоб сер шуда буд, чашми рӯз накафида бедор шуд.


    Ӯ саҳарии барвақт дари хонаи ҳамшираро тақтақ кард. Вай дасту рӯашро дар оби фаввора шуста, топтоза шуда омада буд. Гарчанде либосаш чиркину дарида ва пойҳояш пур аз захм буданд, дар ӯ қувваи бузургу ғайрати пурҷӯшу хурӯш ҳис карда мешуд.


    Писарак хурсандона дасти ӯро бӯсиду хандида, бе даъвати ҳамшира ба хона даромад.


    Аз афташ ӯ кори махсусе дошт, чунки якчанд сония дар ҷояш хомӯш истода пушти каллаашро мехорид ва баъд якбора аз Хазина пурсон шуд.


    — Ҳамааш хуб аст, — ҷавоб дод ҳамшира. — Ту ӯро дидан мехоҳӣ?


    Ҳомид ба саволи ӯ ҷавобе надода, саросемавор ба ҷои хоби Хазина давида рафт. Хазина дар ҷои муқаррарии худ, дасташро зери сараш гузошта мехобид.


    Писарак қаноатмандона сар ҷунбониду бо умеди он, ки хӯрдание пайдо кунад, ба ақибаш нигоҳ кард. Бале, ӯ вақту соати ташрифи худро дуруст муайян карда буд, чунки ҳамшира айнан ҳамин вақт наҳорӣ мехӯрд. Ӯ каме дуртар аз мизи ҳамшира чорзону нишасту Розмарӣ ба вай як пиёла қаҳва ва як бурда нонро дароз кард. Ӯ фурфуру чапчапкунон, бо иштиҳои том нону қаҳваро хӯрда, дар охир бо ангушташ таги пиёларо тоза карда лесид, ки мабодо шакари мондагӣ ҳайф нашавад ва ба назди ҳамшира наздиктар нишаста пурсид:


    — Ба ман хонданро ёд диҳед.


    Ӯ бо шубҳа ба Ҳомид нигариста гуфт:


    — Бисёриҳо инро мехоҳанд, вале баъд ба мушкилӣ тоб намеоранд. Ба болои ин корам зиёд аст ва ман вақти холӣ надорам.


    Ҳомид саросема сар ҷунбонда, гуфт:


    Ман ҳар рӯз мехонам, то вақти сар шудани дарав бояд хонданро ёд гирам. Чунки он вақт ман ба хона бармегардам. Падарам аз бозгашти ман хеле хурсанд хоҳад шуд, чунки бениҳоят серкор аст. Оё то расидани айёми дарав хонданро ёд гирифта метавонам?


    — Ба гумонам ёд мегирӣ, — ҷавоб дод ҳамшира, —вале ба шарте ки ба хонаам тезтез омада истӣ. Лекин ба ман бигӯй, Ҳомид, барои чӣ ту хонданро омӯхтан мехоҳӣ?


    — Ман бояд ба хона баргардам. Вале агар хонда натавонам, кӣ дар он ҷо ба ман роҳи ба осмон рафтанро нишон медиҳад?


    — Маълум мешавад имонат комил аст, ки Китоби Худованд — роҳест барои расидан ба осмон? — пурсид ҳамшира.


    — Бале, ман Исои Худовандро дар хоб дидам. Вай дастонашро ба ду тараф кушода меистод. Ба гумонам Ӯ дар рӯи салиб буд. Дар паси салиб бошад дари кушодае буд ва Ӯ ба ман гуфт, ки назди шумо оям, чунки ҳамааш дар Китоби шумо навишта шудааст.


    — Хеле хуб, — гуфт ҳамшира. — Ту метавонӣ ҳар рӯз, айнан дар ҳамин вақт оӣ. Ҳоло худи ҳозир шурӯъ мекунем.

    Вақти меҳмонӣ дар хонаи Розмарӣ ба охир мерасид ва саҳарии барвақти шанбеи охирин онҳо бори дигар ҳама якҷоя ба сайри кӯҳсор баромаданд. Падару модар, хола, Ҷенни ва Хазина бо худ сабади пур аз ғизоро гирифтанд.


    Онҳо аз байни якчанд деҳае, ки боми хонаҳояшон пахолу қамишпӯш буданд ва аз паҳлӯи харсангҳо гузашта, торафт болотар мебаромаданду дарахтҳои сарсабзи дараи дар поён монда ва қуллаҳои барфпӯши дар баландӣ бударо тамошо карда мерафтанд.


    Мошин оҳистаоҳиста ба боло мерафт ва дере нагузашта, ба ҷангали салқин, зери сояи дарахтони санавбар ғӯта зад, ки домани дарахтҳои бузургаш пур аз бойчечакҳои хиразарди инглисӣ буданд. Розмарӣ, ки даҳ сол боз баҳори инглисиро надида буд, якумин шуда аз мошин берун баромаду шодикунон сӯи гулҳо давид ва якбора худро байни онҳо партофт.


    Ҳама саршори эҳсоси зиёд хомӯш монда, ҳавои пур аз накҳати гулҳои муаттарро чуқур бӯй мекарданд.


    Ҷенни аз як марғзори гулпӯш ба марғзори дигар гӯё парвозкунон як даста гули сафед чиду ба рӯи кундаи дарахт нишаст, то онҳоро ба тартиб орад.


    Духтарак хеле мехост сирри дилашро ба холааш кушояд, вале ҳеҷ фурсати мувофиқ пайдо намешуд. Ӯ ҳис мекард, ки бо ӯ чизе рӯй дод ва ӯ бояд бидонад, ки оқибат чӣ хоҳад шуд. Танҳо холаи Розмарӣ метавонад ба ӯ инро фаҳмонад.


    — Худоё, — илтиҷо кард Ҷенни, — коре кун, ки холаам ба ман наздик шуда сухане бигӯяд ва ман ба ӯ ҳамаашро нақл кунам.


    Ва Худо дуои ӯро шунид, чунки пас аз чанд дақиқа холаи Розмарӣ аз дигарҳо чудо шуда, рост ба сӯи ӯ равона шуд.


    Лекин духтарак аз фурсат истифода бурда натавонист. Ӯ калимаҳои даркориро намеёфт. Кошки холааш аввал шуда гапро сар мекард. Вале ӯ хомӯш буд ва баъд дар бораи ҷангалҳои инглисӣ нақл кардан гирифт. Лекин Ҷенни ба ин мавзӯъ тамоман завқе надошт. Фикри ӯ танҳо ба як масъала банд буду халос. Ӯ мехост аниқ бифаҳмад, ки ду рӯз пеш аз ин бо ӯ чӣ ҳодисае рӯй дод. Вале ҳар қадар бештар кӯшиш мекард, ки ин ҳолаташро бо сухан изҳор кунад, ҳамон қадар зиёдтар ба душворӣ дучор мешуд. Якбора чашмонаш пур аз ашк шуданду ӯ тайёр буд, ки гапро сар кунад, вале ҳамин лаҳза модараш онҳоро барои хӯрокхӯрӣ ҷеғ зад. Фурсати ғанимат аз даст рафта буд ва шояд чунин ҳолати мувофиқ дигар муяссар намешавад.


    Вақте ки сари дастархон нишастанд, табъи Ҷенни хуш буду ӯ бо завқ хӯрок мехӯрд, чунки ҳавои тозаи кӯҳистон иштиҳояшро оварда буд. Баъд аз хӯроки пешин ӯ ва падараш паи омӯхтани дарёчаи кӯҳӣ шуданд, ки ин хеле шавқовар буд. Лекин дили ӯро мудом як ҳисси дардманди яъсу ноумедӣ фишор медод ва ҷои шодиву сурур холӣ монда буд.


    Онҳо пеш аз ғуруби офтоб ба сӯи хона равона шуданд. Ҷенни сарашро болои китфи падараш гузошта мехобид. Баногоҳ ба ёдаш омад, ки пагоҳ иди Фисҳ мешавад ва ӯ хеле хурсанд шуд. Ҷенни ин рӯзро бисёр дӯст медошт. Дар ин рӯз болои мизи онҳоро ҳамеша гулҳои сафеди наргис ва тухмҳои рангкардашуда оро медоданд. Ӯ ҳамеша куртаи сафеди зебо мепӯшиду ба мӯяш лентаи сафед мебаст. Баъд аз хӯроки пешин ӯ бо волидайнаш ба калисо мерафт, ки ин барояш ниҳоят ҳаяҷонбахшу гуворо буд. Ҷенни дар ёд дошт, ки он рӯзҳо ҳамеша офтобию боғҳо пур аз гулҳои сафед буданд. Калисо ҳам бо гулҳои нозуки барфак ва гулҳои сафеди наргис оро дода мешуд. Хори писарбачаҳо, либоси сафед дар тан, суруди „Исои Масеҳ эҳё шуд!... Ҳалелуёҳ!“ — ро мехонданд. Вале пагоҳ онҳо ба калисо намераванд, чунки он дар ин ҷо вуҷуд надорад. Аммо Ҷенни назди холаи Розмарӣ бо дастагули сафеде меравад ва шояд онҳо ба худ муҳити ба калисо наздикро ташкил мекунанд ва он гоҳ холаи Розмарӣ боз дар бораи Худо сухан меронаду Ҷенни имкон пайдо мекунад, ки ба ӯ ҳамаи гапашро бигӯяд.


    Духтарак дасташро болои дасти падараш гузошта гуфт:


    — Падарҷон, мошинро ҳамин ҷо нигоҳ доред!


    Ҷаноби Свифт мошинашро нигоҳ дошт.


    — Чӣ ҳодиса шуд? — меҳрубонона пурсид ӯ.


    — Ман бояд чизеро бигирам, — гуфт ӯ ва аз мошин ба берун ҷаҳида, рӯ ба ақиб давид, то ки холаи Розмарӣ амалашро набинад. Ӯ саросемавор як даста гули сафед чида, онро бо свитераш печонид ва ба сӯи мошин давид.


    — Ту дар он ҷо чӣ ёфтӣ, Ҷенни? — пурсид падар.


    — Инаш махфист, — ҷавоб дод ӯ. — Акнун метавонем роҳамонро давом диҳем.


    Хонум Свифт, ки аз оинаи ақиби мошин рафтори духтарчаи чолокашро тамошо мекард, як табассум намуду чизе нагуфт. Танҳо вақте ки Ҷенни наргисҳои чидаашро ба кӯзаи пуроб гузошта барои хоб кардан рафт, ӯ фаҳмид, ки онҳо барои чӣ лозиманд.


    — Модарҷон, — гуфт Ҷенни, — пагоҳ иди Фисҳ аст ва ман медонам, ки дар ин рӯз дар ҳар хонадон ҳамеша бояд гулҳои сафед бошанд. Иҷозат деҳ, ки ман саҳарии барвақт хеста, ин гулҳоро ба холаи Розмарӣ барам?


    — Албатта, — гуфт модар. — Ман гумон мекунам, ки ин кори хубе мешавад. Вай бо ту хеле меҳрубон аст,Ҷенни. Бедор шудан замон метавонӣ ба назди ӯ равӣ ва наҳориро ҳамон ҷо бихӯрӣ. Ман ҳозир куртаи идонаатро тайёр мекунам.


    Модар Ҷенниро бӯсида берун баромад ва духтарчаи хушбахт бо дили пур аз умеду фараҳ зуд хобаш бурд.


    Саҳарии рӯзи дигар ӯ хеле барвақт бедор шуд. Посбони масҷид мусулмононро айнан ҳамон соате ки дар Англия занги ноқусҳо эҳёи Исои Масеҳро эълон мекарданд, ба намоз даъват менамуд. Ҷенни боз дақиқае дар ҷойгаҳаш дароз кашида, бӯи латифи гулҳоро нафас кашид. Баъд зуд бархоста дасту рӯяшро шуст ва куртаи зебояшро пӯшида, як ба оина нигоҳ карду ба берун баромад.


    Кӯчаҳои шаҳр холӣ буданд. Шояд ҳоло ҳеҷ кас бедор нашуда бошад. Рӯи зинаҳои нимвайрона якчанд бачаҳои бехонумон мехобиданд. Гирду атрофро бенавоӣ, рӯҳи тирагӣ ва бесаводӣ фаро гирифта буд. Ба Ҷенни, ки куртаи осмонранги тоза дар тан дошт ва медонист, ки наздиконаш ба ӯ меҳрубон ҳастанд ва ӯ низ онҳоро дӯст медорад, дидани чунин бадбахтӣ душвор буд. Ӯ ба хотири эҳёи Масеҳ, ки ба ҷаҳон нури абадии зиндагиро овардааст, як даста гулҳои сафед дар даст ба назди холааш мешитобид.


    Ба хона наздик шуда, ӯ оҳиста дарро кӯфт. Холаи Розмарӣ, ки аллакай аз хоб хеста наҳорӣ тайёр мекард, ҳайрон шуда аз тиреза нигоҳ кард, ки ин меҳмон кӣ бошад? Вале вақте вай кӣ будани ӯро фаҳмид, зуд ба поён фаромада дарро кушод. Ҷенни хурсанду хушбахт дастаи гулҳоро ба холааш дароз кард.


    — Гулҳои сафед ба ҷашни иди фисҳ! — ботантана гуфт ӯ. — Ман онҳоро дирӯз аз шумо пинҳонӣ чиндам.


    Онҳо даст ба даст гирифта, ба болохона баромаданд. Ба рӯи дастархон аллакай наҳорӣ ва ба гулдон дастагуле аз бойчечакҳо гузошта шуда буд. Онҳо наргисҳои сафедро ба гулдони дигар гузошта, сари миз нишастанд.


    — Гӯё ки дар калисо бошем, ҳамин тавр не, холаҷон? — гуфт Ҷенни.


    Офтоби оламоро оҳистаоҳиста аз паси кӯҳҳо боло мебаромад ва болохонаи Розмариро гарму равшан мекард. Духтарак, ки аз муҳити гирду атроф хеле розӣ буд, ба холааш наздиктар нишасту даъватро интизор нашуда хӯрок хӯрдан гирифт.


    — Агар мо дар хонаамон мебудем, — хӯрокхӯриро бас карда гуфт Ҷенни, — имрӯз албатта ба калисо мерафтем. Афсӯс, ки дар ин ҷо калисо нест, ҳамин тавр не, холаҷон? Вагарна ҳама якҷоя ба он ҷо мерафтем.


    — Бале, — ҷавоб дод холааш, — ман ҳам чанд сол аст, ки ба калисо нарафтаам. Мақсади асосии ба калисо рафтан ин бо Худо вохӯрдан ва якҷоя дуо хондан аст. Ман бо Ӯ ҳар рӯз ҳамин ҷо, дар хонаи худам вомехӯрам. Ҳоло пеш аз омадани ту ман дар бораи иди фисҳ мехондам ва хеле хушбахт будам.


    — Баъд аз наҳорӣ ба ман ҳам мехонед. — пурсид ӯ.


    Ва Ҷенни баъд аз хӯрдани хӯрок баҳузур нишаста, нақлеро дар бораи зане, ки саҳарии барвақт ба боғ сари тобут омада буд, гӯш кард.


    — Масеҳ Марямро дар боғ вохӯрд — гуфт Розмарӣ, — бо шогирдонаш бошад Ӯ дар хонаи хурдакаке вохӯрда буд. Бо ду нафари дигараш Ӯ дар роҳ рӯ ба рӯ шуд. Петрусро ӯ дар соҳил вохӯрд. Ана, дидӣ, Исо бо одамон на танҳо дар калисо вомехӯрад.


    — Ҳа, — гуфт Ҷенни, чашмони худро ба ӯ нигаронида, — медонӣ ман ба ту чӣ гуфтанӣ будам? Ҳамон рӯзе, ки шумо ба ҷустуҷӯи Хазина рафта будед... Ба гумонам Ӯ бо ман дар теппае, ки гулҳои чинорак мерӯянд, вохӯрд. Ман Исоро хоҳиш кардам, ки омада дар дили ман ҷой гирад, ба монанди равшании фонус, то ин ки ман дигар бадқаҳру худбин набошам.


    Ва ман худро хеле хушбахт ҳис кардам, вале баъд гумон кардам, ки шояд ин сохтакорӣ бошад. Ту чӣ гумон дорӣ, Ӯ дар ҳақиқат омадааст, холаҷон? Охир ман дар худ ягон тағйиротеро ҳис намекунам.


    Розмарӣ чанд лаҳза хомӯш истода, баъд оҳиста гуфт:


    — Ҷенни, Марям аз куҷо фаҳмид, ки Исо ҳамроҳаш буд?


    — Чунки Ӯ номи Марямро ба забон гирифт, —маҳзунона ҷавоб дод Ҷенни. Вале ин кор ба вай душвор набуд, зеро ӯ Исоро ҳам шунидааст ва ҳам дидааст.


    — Ҳа, ман медонам, — гуфт Розмарӣ. — Ба мо ҳам осон мешавад, агар мо бовар кунем, ки Худованд ҳақгӯй аст. Ҳозир ман ба ту матнеро нишон дода, қиссаеро нақл мекунам.


    — Хуб, — розӣ шуд духтарак.


    Вай шунидани қиссаҳоро хеле дӯст медошт. Ӯ ба Китоби Муқаддасе, ки холаи Розмарӣ кушода буд, нигоҳ карда, ояти якумро аз боби 43юми китоби Ишаъёи Набӣ хонд: Акнун Худованд чунин мегӯяд: „— Натарс, зеро ки Ман туро раҳонидаам, туро ба исми ту хондаам, ту аз они Ман ҳастӣ“.


    — Ин матн шаберо ба хотир меорад, ки мо ба ҷустуҷӯи Хазина рафта будем, — гуфт Розмарӣ ва ба тарафи Хазинаи хобида нигоҳ кард.


    — Ӯ бо ман ҳаёти хушбахтона дошт, вале ӯро дуздиданд. Ман Хазинаро хеле дӯст медорам ва медонам, ки ӯ бе ман бадбахт мешавад. Аз ин рӯ ба ҷустуҷӯяш баромада, ӯро дар ҳолати гуруснагӣ ва хунукхӯрдаву ҳаросон пайдо кардам. Вай ба ман эҳтиёҷ дошт.Ӯ намедонист, ки ман дар наздикии вай ҳастам, вале ман медонистам, ки ӯ дар ҳамон ҷост. Ва ман чӣ кор кардам?


    — Ту ӯро ҷеғ задӣ! — бо чашмони дурахшонаш нигариста, гуфт Ҷенни. Вай ин қиссаро хуб медонист вале онро такрор ба такрор шунидан мехост.


    — Ҳа, дуруст, — хандида гуфт Розмарӣ, — вале ҳозир мо ин қиссаро андаке дигар хел нақл мекунем. Фарз кардем, ки ман номашро гирифта ҷеғ задам. Ман гуфтам: „Хазина“ ва ӯ чӣ кор кард?


    — Ӯ дарҳол аз зери кӯрпа баромад, — фарёд зад Ҷенни ва бо завқ хандид.


    — Бале,ӯ дарҳол пайдо шуд, — такрор кард хола. — Ӯ бадбахту ҳаросон буд ва медонист, агар аз зери кӯрпа барояд, хушбахт ва эмин аз ҳама хавфу хатар мешавад. Бинобар ин ӯ напурсид, ки ман чӣ тавр ба он ҷо рафтам ва оё ин дар ҳақиқат ман ҳастам. Ӯ медонист, ки ин манам, овози маро мешинохт ва ин овоз ӯро ҷеғ зад: „Хазина!“ Ӯ танҳо баъди аз худро ба бағали ман партофтан боварӣ ҳосил кард, ки аз ҳамаи бадбахтиҳо раҳоӣ ёфтааст. Ӯ ки маро „оча“ меномад, медонист, ки ба ман бовар кардан мумкин аст. Ҷенни, бо ту ҳам дар теппа айнан ҳамин воқеа рӯй додааст. Ту дар бораи Исо хеле кам медонистӣ ва хаставу бадбахт будӣ. Вале Исо дар бораи ту ҳама чиро медонад ва мехоҳад туро хубу хушбахт гардонад. Ва Ӯ номи туро гирифта, фарёд кард. Ту медонистӣ, ки ин Ӯст ва аз ҳамон лаҳза худро тамоман бехатар ҳис кардӣ.


    — Танҳо ду рӯз, — гуфт Ҷенни.


    — Ҳа, тамоман дуруст, — розӣ шуд хола. Айнан ҳамин ҳол бо Хазина рӯй дод. Ӯ дар бағали ман ором менишаст, вале садои падарандаашро шунида, ба ларзаву гиря даромад. Вай овози шахсеро, ки ӯро дуздида озор медод, шунида дудила шуд, ки оё дар ҳақиқат ҳамаи ин рост аст? Ҳар гоҳ, ки мо ба Исо рӯ меорем, хоҷаи пештараи мо —шайтон, ки хубиву хушбахтии моро дида наметавонад, бо овози баланд талқин мекунад, ки ҳамаи ин дурӯғ аст. То даме ки мо ӯро гӯш мекунем, ҳаросону бадбахт ҳастем. Вале набояд аз ҳиссиёти худ шарм дорем, зеро Исо тағйирнопазир аст. Ба ҳеҷ чиз нигоҳ накарда, Ӯ моро як хел дар назди Худ нигоҳ дошта, як хел дӯст медорад.


    — Фаҳмо, — андешамандона гуфт духтарак, — ман дар бораи шайтон тамоман фаромӯш кардам.


    — Дар бораи ӯ фикр кардан лозим нест, — гуфт хола. Агар ту дар ҳақиқат бо Исо бошӣ, шайтон ба ту бадӣ карда наметавонад. Вай нотавон мешавад. Ба монанди он марди баде, ки Хазинаро аз ман гирифта натавонист. Ӯ туро танҳо тарсонда метавонад, албатта агар ба ӯ гӯш диҳӣ...


    Хайр, акнун давомашро гӯш кун баъд чӣ шуд. Ман назди Саид Муҳаммад омадаму пулро аз кисаам гирифта, ба ӯ додам. Агар Хазина андаке калонтар мешуду ба маънои ҳодиса сарфаҳм мерафт, ман ба ӯ мегуфтам: „Натарс, Хазина, ман туро харида гирифтам. Ман туро ҷеғ задам ва ту назди ман омадӣ, акнун ҳеҷ кас туро аз ман ҷудо карда наметавонад. Ту аз они ман ҳастӣ, абадӣ.“ Мо аслан ҳама ба Худо тааллуқ дорем, чунки Ӯ моро офаридааст. Вале вақте ки мо гуноҳ карда, соҳиби худро тарк намудем, шайтон хурсанд шуда гуфт: „Акнун онҳо аз они мананд!“ Вале Исо, ки одамонро хеле дӯст медорад, розӣ аст бо ҳар роҳ моро ба наздаш баргардонад ва бо нархи баланд ба Худ харида гирад. Музди гуноҳ — марг буд ва Исо, ки мо барояш хеле азиз ҳастем, ба ин розӣ шуд. Ӯ дар салиб мурда, бо нархи ҷони Худ моро харидааст. Ва акнун вақте ки Ӯ моро даъват мекунад ва мо наздаш меоем, Ӯ мегӯяд: „Натарсед, Ман гуноҳи шуморо харидам. Шумо акнун ҳаргиз ба каси дигаре тааллуқ надоред, шумо аз они Ман ҳастед, то абад!“


    —Ман инро ба Хазина фаҳмонда натавонистам, зеро ки ӯ ҳоло хеле хурд аст, вале ба ӯ гуфтам: „Натарс, Хазина, ту акнун духтарчаи манӣ“ ва ӯ хеле боақлона рафтор намуд, ба ман бовар кард ва дигар аз ҳеҷ чиз натарсид.


    Агарчи он марди пастфитрат дар назди мо истода сухан мекард, Хазина худро ба ман ҷафс карда ором шуду хобаш бурд. Барои ин ки аз тарс озод шавӣ , бояд ба гуфтаҳои Исо бовар кунӣ. Ӯ ҷон дод, то гуноҳҳои моро харад. Ва Ӯ эҳё шуд, то дар дили ҳар касе, ки ин даъвати Ӯро шунида, ба наздаш меояд, ҷой гирад — хоҳ мард бошаду хоҳ зан, хоҳ духтарча бошаду хоҳ писарча. Агар шайтон бугӯяд: „Ин ҳама дурӯғ аст, ту ҳоло ҳам азони манӣ“, ба ӯ бояд чунин ҷавоб диҳӣ: „Исо мегӯяд, ки Ӯ маро харидааст, Ӯ номи маро гирифта ҷеғ зад ва ман азони Ӯ ҳастам, то абад! Ман ба Ӯ бовар мекунам ва аз ту наметарсам.“


    — Ҷенни худро комилан хушбахт ҳис мекард, акнун ӯ фаҳмида буд,ки бо вай чӣ ҳодиса рӯй додааст. Исо ӯро дӯст медорад, бинобар ин ба нархи ҷони Худ ӯро харида, фарзанди Худ хондааст. Ва ягона коре, ки ӯ бояд бикунад, ин танҳо ба назди Исо рафтан аст ва ӯ ҳамин тавр ҳам кард. Ҷенни медонист, ки баъд аз ин тамоми умр Марям зани дӯстдоштаи ӯ аз Китоби Муқаддас мешавад, чунки тақдирашон ба ҳам монанд аст. Ба ҳардуи онҳо насиб гардидааст, ки саҳарии барвақт зери шӯълаҳои офтоб, дар байни гулҳои сафеди боғ истода, овози Исоро шунаванд. Ӯ номи онҳоро гирифта ҷеғ зад ва онҳоро аз тарс озод намуда, хушбахт гардонид.


    Онҳо ҳамин тавр боз чанд муддате сӯҳбат карда менишастанд. Баъд Хазина бедор шуда, наҳории худро талаб кард. Ҷенни рӯҳбаландона ба тарафи меҳмонхона шитоб кард. Ӯ мехост ҳарчӣ зудтар аз ин хурсандии худ падару модарашро огоҳ кунад.


    Розмарӣ хомӯшона духтараки ҷингиламӯи худро назора мекард, вай бошад бо иштиҳо наҳории худро мехӯрд. Якчанд рӯз пас Розмарӣ ба хулосае омад, ки дар ин ҷо мондани Хазина чандон бехатар нест. Падарандараш метавонад боз роҳҳои дигари аз ӯ пул рӯёнданро ҷуста, шоҳиди қалбакӣ пайдо кунад ва духтарчаро аз дасти ӯ кашида гирад. Бинобар ин қарор дод, ки Хазинаро ба муддати чанд сол ба мактабе, ки Ҷенни гуфта буд, фиристонад ва аз ӯ илтимос кунад, ки ба Хазина дар бораи муҳаббати Исо нақл кунад. Худаш бошад шабу рӯз аз Худованд илтиҷо мекунад, ки Рӯҳулқудс ба Ҷенни хирад дода, донишашро зиёд кунад.

    Вақте ба Ҷенни гуфтанд, ки Хазина ҳамроҳи онҳо меравад, ӯ аз хурсандӣ мисли баррача ҷастухез мекард. Фикри он, ки ӯ ҳангоми сафар метавонад ба Хазина меҳрубонӣ намуда ӯро нигаҳбонӣ кунад, дарди ҷудоиро аз холааш Розмарӣ сабуктар мегардонд. Ҷудоии онҳо чандон тӯл намекашад, чунки холааш соли оянда барои истироҳат ба Англия меравад.


    Бегоҳӣ, як рӯз пеш аз ба сафар баромадан, Розмарӣ, Хазина ва Ҷенни ба он ҷое, ки гулҳои чинорак мерӯиданд, рафта, якҷоя ғуруби офтобро тамошо карданд.


    — Холаҷон, аз он ки Хазина меравад, ту ғамгинӣ? —ногаҳон пурсид Ҷенни.


    — Бале, ман ӯро пазмон мешавам, вале аз тақдири ӯ хотирам ҷамъ аст. Медонӣ, Ҷенни, пеш аз ҳама ман мехоҳам, ки Хазина аз хурдсолиаш Исоро дӯст дорад. Албатта, дар мактаб ҳам инро ба ӯ сабақ медиҳанд, вале боз як шахси наздике лозим аст, ки ба ӯ инро ёд диҳад. Ва ту, ки акнун Исои Худовандро мешиносӣ, гумон мекунам ба ӯ низ ёрӣ медиҳӣ, то Ӯро дӯст дорад.


    Ҷенни хеле ҷиддӣ буд.


    — Вале, охир ман дониши зиёде надорам. Ба худи ман кӣ ёд медиҳад, холаҷон? — пурсид Ҷенни. Дар мактаб мисли ту намефаҳмонанд. Дар он ҷо мо танҳо номи подшоҳони Китоби Муқаддасро меомӯзему халос.


    — Ҳа, — гуфт холаи Розмарӣ. — Хайр, ҳеҷ гап не, Ҷенни, зиқ нашав. Ту дар даст Китоби Муқаддас ва дар дил Рӯҳулқудсро дорӣ, ки ба ту ҳама чизро фаҳмонда медиҳад. Дар замонҳои қадим Довуд ном шоҳе буд, ки мехост навиштаҳои Китоби Муқаддасро бифаҳмад ва ӯ чунин дуо мекард: „Чашмони маро боз кун, то мӯъҷизаҳои Қонуни Туро бубинам.“ Худованд дуои ӯро шунид ва вақте ки ӯ Китоби Муқаддасро қироат мекард, ба ӯ ҳамааш равшан шуд ва ӯ чунин гуфт: „Каломи Ту чароғ аст барои поям ва Нур аст барои роҳам.“ Агар ту Китоби Муқаддасро ҳар рӯз бо ҷидду ҷаҳд хонда, аз Рӯҳулқудс хоҳиш кунӣ, ки ба ту маънои каломи онро фаҳмонад, ӯ албатта ҳама чизи нофаҳморо ба ту фаҳмонда медиҳад.


    — Дар он ҷо калимаҳои душворфаҳм бисёранд, — ҳоло ҳам шубҳа дошт Ҷенни.


    Вале на дар Инҷилҳо, — ҷавоб дод холааш. — Ту аз онҳо сар кун.


    Боварии комил дорам, ки агар дар ин бора ба падару модарат ҳам муроҷиат кунӣ, ҳатман ба ту ёрӣ мерасонанд.Ту ба онҳо ҳодисаи бо ту рӯйдодаро ва сабаби дар дилат пайдо шудани хоҳиши хондани Китоби Муқаддасро гуфтӣ?


    — Не, — гуфт Ҷенни қавоқ андохта, — ман мехостам, вале фаҳмонда натавонистам.


    — Хуб мешуд, ки ба онҳо инро бо сухан, ё аз он ҳам беҳтар бо рафторат нишон медодӣ. Агар ҳақиқатан ҳам Исои Масеҳ дар маркази ҳаёти ту ҷой гирад ва ту мунтазам ба овози Ӯ гӯш диҳӣ, Вай ҳаёти туро тағйир медиҳад. Дар ту ба ҷои худпарастиат муҳаббати Ӯ, ба ҷои феъли бадат пуртоқатии Ӯ ва ба ҷои танбалиат меҳрубониву ҳамдардии Ӯ зоҳир мешавад. Ва вақте ки ҳамаи ин хислатҳо дар ту зоҳир шуданд, онҳо туро бе сухан мефаҳманд. Лекин ман ба ҳар ҳол кӯшиш мекардам, ки бо ягон воситае ин хушхабарро ба онҳо бирасонам, чунки гуфтани хабари нек — хушбахтист!


    — Бале, — розӣ шуд Ҷенни. — Онҳо албатта хеле хурсанд мешаванд, вақте мефаҳманд, ки ман духтари боодоб шудаам ва дигар касеро озор намедиҳам. Ба фикрам, онҳо сабаби якбора тағйир ёфтани маро фаҳмидан мехоҳанд. Шояд беҳтар мешавад, ки аввал ин тағйиротро бо рафтори худ нишон диҳам, чунки он вақт онҳо ба гуфтаҳои ман бовар мекунанд. Ҳамин тавр не, холаи Розмарӣ? Биё, ба хона меравем ва ман ба онҳо барои ба сафар омода шудан ёрӣ медиҳам.


    Ва онҳо вақти ғуруби офтоб ба сӯи хона равона шуданд. Холаи Розмарӣ Хазинаи хоболудро бардошта мебурд.


    Саҳари рӯзи дигар онҳо якҷоя ҷамъ омаданд, то хайрухуш бикунанд. Аз куҷое Ҳомид ҳам пайдо шуда омад. Свифтҳо саргарми тайёрии сафар буданд. Розмарӣ бошад аз ин гурӯҳи хурди кӯдакон, ки барояш хеле азиз буданд, чашм намеканд. Онҳо сарҷамъ дар назди мошин меистоданд: Ҷеннии зебо, Ҳомиди ҷандапӯш ва Хазинаи нобино. Чӣ роҳҳои гуногуне ҳар яки онҳоро дар пеш аст? Шукри Худованд, Чӯпоне ҳаст, ки ғами баррачаҳои танҳомондаро мехӯрад ва шукр бар он Нуре, ки роҳи онҳоро равшан мекунад. Худо хоҳад, рӯзе мерасад, ки кӯдакони ҳамаи қавму қабилаҳо дар назди тахти Худованд ҷамъ мешаванд ва он рӯз ҳамаи онҳо боз бо якдигар вомехӯранд: Ҷенни, ки аз „ман“ — и худ озод шудааст, Ҳомид, ки аз тарсу ваҳм халос шудааст ва Хазина, ки аз нобиноии худ раҳоӣ ёфтааст, якдигарро дида, хурсанд мешаванд.


    Баъди чанд лаҳзаи хайрухуш ва бӯсобӯсӣ мошин ба роҳ даромад. Чашмони Ҷенни ғарки ашк шуданд. Хазина бехабар аз он ки „оча“ — и азизаш ҳамроҳи ӯ нест, бо дастчаҳояш хурсандона тирезаро мекӯфт. Вақте ки мошин аз чашм паноҳ шуд, Розмарӣ ба Ҳомид нигариста, аз он хурсанд буд, ки ақаллан яке аз кӯдакон ҳамроҳи ӯ мондааст. Як масъалаи мушкилтарин дар ҳаёти Ҳомиди ҷавон ҳалли худро пайдо карда буд ва баъд аз ин хоҳарчааш дигар ҳеҷ гоҳ ба ӯ мӯҳтоҷ намешавад. Насиби Хазина куртаҳои зебо, мошин ва шириниҳои болаззат, насиби вай бошад майдони бозор, гуруснагӣ, дарбадарӣ ва ҷандапӯшӣ...


    — Ҳомид, биё ба хонаи ман рафта наҳорӣ мехӯрем, —таклиф кард ҳамшира. Ҳомид аз хурсандӣ тамоми нобарориҳои зиндагиро фаромӯш кард. Аз ба ёд овардани қаҳваи гарму бутерброд олам якбора дар назари ӯ зеботар гардид. Ҳомид дар бари ҳамшира қадам монда, аз ғояти хурсандӣ кафи дастонашро ба ҳам месоид. Имрӯз ӯ аз кор озод аст, чунки хӯҷаин ба шаҳр рафтааст. Вақти холиаш бисёр буд ва агар ҳоло холаи Розмарӣ ӯро ба хонааш даъват намекард, вай умеди аз дигар ҷой пайдо кардани хӯрокро надошт.


    Баъди наҳорӣ ӯ ҳар рӯз китоб қироат мекард ва дар азхудкунии дарсҳо хеле зуд пеш мерафт. Розмарӣ аз талабаи худ розӣ буд, вай дар давоми ҳаёти худ шумораи зиёди кӯдакони ҳам бою ҳам камбағалро таълим медод ва медид, ки камбағалбачаҳо ҳамеша бофаҳму зирактар буданд. Ҳомид ҳам дар давоми як ҳафта алифборо пурра азхуд кард.


    — Акнун ман ҳама чизро медонам, — баъди ба ҳам пайваст кардани якчанд ҳарф хурсандона гуфт ӯ.


    — Не, Ҳомид, ин танҳо саршавии кор аст. Ту бояд аз ҳарфҳо сохтани калимаҳоро ёд гирӣ ва агар то саршавии мавсими дарав хондани Китоби Муқаддасро омухтанӣ бошӣ, бояд ҳар рӯз ба хонаи ман биёӣ.


    — То дарав, — сар ҷунбонда, такрор кард ӯ. — Он вақт ман ба хона баргашта, ба модарам Каломи Худовандро мехонам. Ӯ низ аз роҳи осмонӣ хабар меёбад ва ҳар гоҳе ки падарандарам ӯро мезанад ё хӯроки шикамсерӣ намедиҳад, Исои Худованд дили ӯро хушбахт мегардонад.


    — Оё падарандарат иҷозат медиҳад, ки ту Каломи Худовандро бихонӣ?


    — Не, ӯ мегӯяд, ки ба ғайр аз Қуръон дигар ҳама китобҳо бад ҳастанд. Вале ман ба модарам пинҳонӣ дар анбор, ҳангоми ғаллакӯбиаш мехонам. Ва вақте ки ҳамроҳи хоҳарчаам Раҳима бузҳоро дар кӯҳ бонӣ мекунем, ба ӯ ҳам мехонам. Падарандарам ҳеҷ гоҳ аз ин хабардор намешавад.


    — Вале, Ҳомид, агар ту аз таҳти дил Масеҳро пайравӣ кунӣ, аздусар падарандарат рӯзе инро мефаҳмад. Ту маҷбур мешавӣ, ки инро ба вай гӯӣ ва шояд ӯ туро занад. Вале агар муҳаббати ту ба Исои Худованд самимӣ бошад, бояд барояш андаке азоб кашӣ.


    Ҳомид ба ҳамшира андешамандона нигоҳ кард.


    — Ман Ӯро хеле ва хеле дӯст медорам, — гуфт ӯ ва ҳамшираро, ки аз ин ҷавоби ӯ хеле хурсанд буд, танҳо гузошта, баромада рафт.


    Писарак лофзанӣ намекард, вай танҳо аз ҳуқуқи волои худ ба бузургтарин қувва дар Кайҳон хабар дод. — „Ман Ӯро дӯст медорам“ — чунин буданд суханони ӯ дар назди ояндаи пур аз хатару душвориҳо. Муҳаббати асилро на бо об хомӯш кардан мумкин асту на бо оташ.


    Барои Розмарӣ соати ҷудоӣ бо Ҳомид хеле зуд расид. Гандум пухта расид. Одамон аз гармии ҳаво дилгир шуда буданд. Вақти зиёрати мазори авлиёи мусулмонон низ расида буд, ки он дар масофаи 30 километр аз шаҳри онҳо, дар болои кӯҳе воқеъ гашта буд. Мардум аз деҳоти гирду атроф гурӯҳгурӯҳ ба он ҷо мешитофтанд. Сарватмандон савора ва камбағалон пиёда мерафтанд.


    Азбаски ин рӯз пур аз ҳодисаҳои гуногуну аҷоиб буд, бегоҳ ба хонаи ҳамшира танҳо панҷ нафар аз бачаҳо омаданд. Ҳар кадоми онҳо дар даст сабаде бо тӯшаи роҳ ва асое доштанд.


    — Мо ба зиёрати мазори авлиё меравем, — бо ҳавас мегуфтанд онҳо ба Розмарӣ. — Мо тамоми шаб роҳ рафта, танҳо саҳарӣ ба он ҷо мерасем. Нонамон ҳам барои ин сафар басанда аст. Мо ҳаматарафа ба сафар омода ҳастем, вале ҳоло барои шомхӯрӣ ва шунидани қиссаҳои шумо каме вақт дорем.


    Онҳо бо ифтихор ба Розмарӣ чизҳои дар сабад доштаашонро нишон медоданд. Вале Ҳомид чизеро бо худ гирифта буд, ки дигарон надоштанд. Ҳафтаи гузашта ӯ ба пули ҷамъкардааш китоби Аҳди Ҷадидро харида буд ва акнун онро бо худ гирифта мегашт. Ӯ бурдборона меҳнат карда, савод меомӯхт. Ба мушкилиҳо нигоҳ накарда, ҳиҷо ба ҳиҷо боби аввали Инҷили Юҳанноро хонда тамом кард.


    — Ту чанд вақт дар он ҷо мемонӣ? — пурсид ҳамшира аз Ҳомид, ки нигоҳи андешамандонаашро ба нуқтае равона карда буд.


    — Ман дар он ҷо намемонам, — ҷавоб дод ӯ. — Ман ба хонаамон меравам. Имшаб бо зиёраткунандагон ба роҳ мебароям, шаби оянда бошад аксари онҳо ба зиёрати мазори авлиёи дигар мераванд, ки дар қарибии деҳаи мо ҷой гирифтааст. Ман ба онҳо ҳамроҳ мешавам. Ман аллакай хонда метавонам ва мавсими дарав ҳам расидааст. Баъд ба ман лозим меояд, ки танҳо, бо роҳи калон сафари худро давом диҳам, чунки роҳи наздики аз байни кӯҳсор мегузаштагиро фаромӯш кардаам. Барои ҳамин беҳтар мешавад, ки ҳозир равам.


    — Бале, ин беҳтар аст, — розӣ шуд Розмарӣ.


    Бачаҳо дар атрофи вай ба замин нишастанд ва ӯ ба онҳо дар бораи саёҳаткунандагони дигар, ки ба сари қабр омада, онро холӣ ёфтанд, нақл кард. Ду нафари онҳо роҳи дарозро интихоб карданд ва дар давоми роҳ Масеҳи эҳёгашта ба онҳо ҳамроҳ шуда, Навиштаҷоти муқаддасро фаҳмонид.


    — Шумо мехоҳед қабри одами мурдаро зиёрат кунед, — гуфт вай, — вале мурда ба касе ёрӣ дода наметавонад. Исои Масеҳ бошад аз мурдагон эҳё шуд. Ӯ ҳоло зинда аст, шуморо дӯст медорад ва мехоҳад наҷот диҳад.


    Бачаҳо сар ҷунбонда, сухани ӯро тасдиқ мекарданд, вале дигар тоқати нишастан надоштанд. Онҳо ҳарчӣ зудтар ба роҳ баромаданӣ буданд. Ҳомид бошад ба Розмарӣ наздиктар нишаста, хурсандона ба рӯяш нигарист.


    — Бале, Исои Масеҳ зинда аст, — тасдиқ кард вай. —Ӯ дар дилҳои мо ҷой гирифта, моро раҳнамоӣ мекунад.


    Ҳамшира дуои хайр карда, Ҳомидро ҳамчун шоҳиди ягона ва хурдакаки Худованд ба роҳ гуселонд ва ӯ бо ҳамроҳонаш ба кӯча баромаданд. Ӯ чанд дафъа ба ақиб нигариста, аз паси пардаи ашк ба ҳамшира табассум намуд.


    Ғайри тӯшаи роҳ, ки аз нони хушк, об ва олу иборат буду ба ӯ қувваи ҷисмонӣ мебахшид, вай бо худ нони осмоние низ дошт, ки ҳаёти рӯҳии ӯро қувват мебахшид. Пои наврас шабона ҳам дар пайраҳаи морпечи кӯҳӣ нахоҳад пешпо хӯрд ё лағжид, зеро Исо гуфтааст: „Ман Нури ҷаҳон ҳастам, ҳар кӣ Маро пайравӣ кунад, дар торикӣ роҳ напаймояд, балки нури ҳаётро ёбад.“


    Розмарӣ то ба охири кӯча расидани бачаҳо аз паи онҳо нигоҳ карда меистод. Ва он панҷ навраси ба нобарориҳои зиндагӣ тан надода бори дигар ба тарафи вай нигоҳ карданду даст афшонда, ба сӯи дигар тоб хӯрданд ва аз назар ғоиб шуданд.

